**Forslag**

til

**Lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering**

(Nyt refusionssystem m.v.)

Kapitel 1

Lovens formål

**§ 1.** Denne lov indeholder regler om fordelingen af finansieringsansvaret mellem kommunerne og staten for udgifter til visse offentlige ydelser.

*Stk. 2.* Loven fastlægger endvidere rammerne for den kommunale it-understøttelse af opgørelsen og fordelingen af finansieringsansvaret mellem kommuner og staten, samt for registrering, indberetning og videregivelse af oplysninger om visse offentlige ydelser og om perioder på støttet beskæftigelse, perioder med selvforsørgelse m.v.

Kapitel 2

Lovens anvendelsesområde

*Refusion og medfinansiering*

**§ 2.** Kommunerne har ret til refusion af udgifterne til en række ydelser udbetalt af kommunerne og Udbetaling Danmark, jf. § 3. Kommunerne har pligt til at medfinansiere en række ydelser udbetalt af arbejdsløshedskasserne, jf. § 3.

*Stk. 2.* Ved refusion forstås, at kommunen afholder udgiften til ydelsen og får dækket en del af udgiften af staten.

*Stk. 3.* Ved medfinansiering forstås, at staten afholder udgiften til ydelsen, og kommunen indbetaler et beløb til staten til delvis dækning af statens udgifter hertil.

*Offentlige ydelser omfattet af loven*

**§ 3.** Loven omfatter følgende ydelser:

1. Arbejdsløshedsdagpenge, jf. §§ 52 a, 52 e og § 55, stk. 1 og 2, i lov om arbejdsløshedsforsikring m.v.
2. Midlertidig arbejdsmarkedsydelse, jf. § 52 j i lov om arbejdsløshedsforsikring m.v.
3. Særlig uddannelsesydelse, jf. § 9 i lov om uddannelsesordning for ledige, som har opbrugt deres dagpengeret.
4. Kontantydelse, jf. § 3-6 i lov om kontantydelse.
5. Kontanthjælp, herunder aktivitetstillæg eller barselstillæg og særlig støtte, jf. §§ 25, 27 a og 34, kontanthjælp under forrevalidering, jf. § 47, stk. 4, hjælp i forbindelse med uddannelser, jf. § 12, stk. 2 og 3, samt engangshjælp, jf. § 25 a i lov om aktiv socialpolitik.
6. Uddannelseshjælp, herunder aktivitetstillæg eller barselstillæg og særlig støtte, jf. §§ 23, 24, § 34, uddannelseshjælp under forrevalidering, jf. § 47, stk. 4,samt hjælp i forbindelse med uddannelser, jf. § 12, stk. 2 og 3, i lov om aktiv socialpolitik.
7. Sygedagpenge udbetalt af kommunen som myndighed samt refusion til arbejdsgiver efter reglerne i lov om sygedagpenge.
8. Ledighedsydelse, jf. § 74 a, stk. 2 og 3, §§ 74 e, 74 f og 74 h i lov om aktiv socialpolitik, jf. dog § 23, stk. 3.
9. Revalideringsydelse, herunder boligtilskud til revalidender eller forrevalidender med nedsat fysisk eller psykisk funktionsevne og støtte til etablering af selvstændig virksomhed, jf. § 51, stk. 2, §§ 52, 64, 64 a og 65 i lov om aktiv socialpolitik.
10. Ressourceforløbsydelse under ressourceforløb eller jobafklaring, jf. §§ 68 og 69 j i lov om aktiv socialpolitik.
11. Førtidspension, jf. § 16 i lov om social pension til personer, der har fast bopæl i Danmark.
12. Fleksløntilskud og tilbud om støtte i form af tilskud til selvstændigt erhvervsdrivende, jf. §§ 70 f og 70 g i lov om en aktiv beskæftigelsesindsats, jf. dog § 23, stk. 3.
13. Løntilskud til offentlige og private arbejdsgivere, jf. kapitel 12 i lov om en aktiv beskæftigelsesindsats, bortset fra løntilskud ved ansættelse af personer omfattet af § 2, nr. 6, (førtidspensionister) i samme lov.

*Opholdskommune*

**§ 4.** Kommunens medfinansiering af ydelserne i § 3, nr. 1 og 2, omfatter udgifter til personer, som har kommunen som opholdskommune, jf. kapitel 3 i lov om retssikkerhed og administration på det sociale område.

Kapitel 3

Opgørelse af finansieringsbeløbet

*Satser for refusion og medfinansiering*

**§ 5.** Størrelsen af refusionen, jf. stk. 2, og medfinansieringen, jf. stk. 3, afhænger af antallet af berørte kalenderuger, hvor der er udbetalt en eller flere ydelser omfattet af § 3. Refusion og medfinansiering fastsættes som en procentdel af udgiften for hver opgørelsesperiode.

*Stk. 2.* For ydelser omfattet af § 3, nr. 4-13, fastsættes refusionsprocenten efter stk. 1, således:

1. 80 pct. de første 4 uger med ydelser.
2. 40 pct. ved 5-26 uger med ydelser.
3. 30 pct. ved 27-52 uger med ydelser.
4. 20 pct. fra og med 53. uge med ydelser.

*Stk. 3.* For ydelser omfattet af § 3, nr. 1 og 2, fastsættes medfinansieringsprocenten efter stk. 1, således:

1. 20 pct. de første 4 uger med ydelser.
2. 60 pct. ved 5-26 uger med ydelser.
3. 70 pct. ved 27-52 uger med ydelser.
4. 80 pct. fra og med 53. uge med ydelser.

*Stk. 4.* Beskæftigelsesministeren fastsætter efter forhandlinger med ministeren for børn, ligestilling, integration og sociale forhold og KL nærmere regler om kommunernes, Udbetaling Danmarks og arbejdsløshedskassernes opgaver i forbindelse med opgørelsen af refusion og medfinansiering, om administration og afregning, om regnskab og revision samt om betingelser og dokumentation for beregningen af kommunens refusion og medfinansiering efter denne bestemmelse. Der kan desuden fastsættes regler for opgørelsen af perioder med ydelse opgjort pr. ydelsesmodtager, betydningen for opgørelsen af perioder med ydelse ved tilbagebetaling eller efterbetaling, opgørelse af perioder med selvforsørgelse, jf. § 7, omregning fra måned til uger, datakilder til brug for opgørelsen, tekniske snitflader m.v.

*Udbetaling fra Udbetaling Danmark*

**§ 6.** Når Udbetaling Danmark udbetaler førtidspension, opkræver Udbetaling Danmark kommunens og statens andel af førtidspensionen direkte fra kommunen og staten efter de procentmæssige fordelinger i § 5, jf. §§ 26 og 27 i lov om Udbetaling Danmark.

*Ny ret til høj refusionssats eller lav medfinansieringssats*

**§ 7.** Opgørelsen efter § 5 finder anvendelse, indtil personen på ny har haft sammenlagt 52 hele kalenderuger med selvforsørgelse, jf. stk. 2, inden for en periode på 3 år. Herefter begynder en ny periode efter reglerne i § 5 i forhold til opgørelse af refusions- eller medfinansieringsprocenten.

*Stk. 2.* Selvforsørgelse forstås som perioder, hvori en person ikke har modtaget nogen former for offentlig forsørgelse eller har været ansat i beskæftigelse, hvortil der er ydet støtte til løn, herunder løntilskud, voksenlærlinge, jobrotation, fleksjob og seniorjob.

*Fleksbidrag*

**§ 8.** Kommunen har ret til et særligt fleksbidrag fra staten, når kommunen modtager refusion på 20 pct. af udbetalt fleksløntilskud, jf. § 5, stk. 2, nr. 4.

*Stk. 2.* Bidraget beregnes på baggrund af det beløb, som fleksløntilskuddet beregnes på baggrund af, jf. § 70 f, stk. 1, i lov om en aktiv beskæftigelsesindsats. Bidraget kan pr. måned maksimalt udgøre 30 pct. af det beløb, som fleksløntilskuddet beregnes på baggrund af efter fradrag af kommunens refusion (4.212 kr. 2015-pl). Bidraget afrundes til nærmeste hele kronebeløb.

*Stk. 3.* Bidraget nedsættes med 20 pct. af lønindtægten i fleksjobbet samt af anden lønindtægt. Nedsættelse af bidraget foretages på samme måde som for lønindtægt ved beregning af fleksløntilskud, jf. § 70 f, stk. 2 og 11, i lov om en aktiv beskæftigelsesindsats og regler fastsat i medfør heraf.

Kapitel 4

*Etablering af [Løsningen] til brug for opgørelse af refusion og medfinansiering*

**§ 9.** Et af KL 100 pct. ejet aktieselskab [Selskabet] etablerer, driver, vedligeholder og videreudvikler en fælles, kommunal it-understøttelse [Løsningen] til opgørelse af kommunens refusion og medfinansiering, jf. § 5, af ydelser omfattet af § 3, opgørelse af perioder med selvforsørgelse, jf. § 7, og opgørelse af fleksbidrag, jf. § 8.

*Stk. 2.* Opgørelsen af den enkelte kommunes refusion og medfinansiering skal ske på grundlag af en fælles opgørelsesmetode, som administreres i [Løsningen]. Alle kommuner og Udbetaling Danmark skal anvende [Løsningen]. [Løsningen] skal it-understøttes og baseres på tilgængelige digitale data, herunder oplysninger i offentlige registre.

*Stk. 3.* Beskæftigelsesministeren fastsætter efter forhandling med ministeren for børn, ligestilling, integration og sociale forhold og KL nærmere regler efter denne bestemmelse, herunder regler om, at det er den enkelte kommune og Udbetaling Danmark, der med udgangspunkt i en fælles opgørelsesmetode og en fælles it-understøttelse har ansvaret for opgørelsen af refusion, og medfinansiering m.v. i hver opgørelsesperiode og for digital overførsel af refusionskrav og medfinansieringsbeløb til Ministeriet for Børn, Ligestilling, Integration og Sociale Forhold.

*Forpligtelser for kommunerne og arbejdsløshedskasserne m.fl.*

**§ 10.** Kommunerne og arbejdsløshedskasserne har pligt til at levere nødvendige oplysninger til brug for beregningen af refusion og medfinansiering. Tilsvarende gælder for andre myndigheder. Der kan ikke kræves betaling for tilvejebringelse og indberetning af oplysningerne.

*Stk. 2.* Beskæftigelsesministeren fastsætter efter forhandling med ministeren for børn, ligestilling, integration og sociale forhold og KL nærmere regler om kommunernes, arbejdsløshedskassernes og andre myndigheders pligt til at levere data digitalt til brug for beregningen af refusion og medfinansiering. Der kan herunder fastsættes nærmere regler om datakilder, leveranceform, leveranceformat, leverancefrist m.v.

**§** **11**. Den enkelte kommune og Udbetaling Danmark er dataansvarlig efter persondataloven for de data i [Løsningen], der anvendes til beregning af refusion og medfinansiering.

*Stk. 2*. Den enkelte myndighed og arbejdsløshedskasse er dataansvarlig for videregivelsen af data til brug for beregningen af refusion og medfinansiering.

**§ 12.**Kommunerne skal sikre, at data behandles og udveksles digitalt.

*Stk. 2.* Inden en digital løsning sættes i drift, skal [Selskabet] sikre, at der foreligger en uafhængig revisorerklæring om, at det pågældende system fungerer i et edb-miljø med tilfredsstillende system- og datasikkerhed, og at de interne kontroller i systemet sikrer en fuldstændig og nøjagtig behandling af godkendte transaktioner og beregning af refusion og medfinansiering i overensstemmelse med reglerne i denne lov og regler udstedt i medfør heraf.

*Stk. 3.* Revisorerklæringen skal udarbejdes hvert år.

*Stk. 4.* Efter [Løsningen] er blevet sat i drift, skal [Selskabet] udarbejde en årlig redegørelse for arbejdet med kvalitetssikring af [Løsningen], herunder resultater af systemmæssige kontrolrutiner i det forløbne år.

*Stk. 5.* Beskæftigelsesministeren fastsætter efter forhandling med KL nærmere regler om udarbejdelse af revisorerklæringen, om udarbejdelse af den årlige redegørelse, om fremsendelse af erklæringen samt redegørelsen til kommunen, Udbetaling Danmark, KL og Styrelsen for Arbejdsmarked og Rekruttering.

*Forpligtelser for [Selskabet]*

**§ 13.** [Selskabet] skal foranledige, at [Selskabets] opgaver vedrørende [Løsningen], der vil kunne udføres af eksterne leverandører, med passende mellemrum sendes i udbud. KL og beskæftigelsesministeren­ skal godkende udbudsmaterialet.

*Stk. 2.* Opgaver, der er uegnede til udbud, kan udføres af [Selskabet].

**§ 14**. [Selskabet] skal sikre, at kommunen, Beskæftigelsesministeriet og Ministeriet for Børn, Ligestilling, Integration og Sociale Forhold har fri og uhindret adgang til at modtage de data, som kommunen, Beskæftigelsesministeriet og Ministeriet for Børn, Ligestilling, Integration og Sociale Forhold har ret til.

*Stk. 2.* [Selskabet] skal efter anmodning vederlagsfrit levere data og udtræk af oplysninger fra [Løsningen] til Danmarks Statistik, Beskæftigelsesministeriet, Ministeriet for Børn, Ligestilling, Integration og Sociale Forhold og Økonomi- og Indenrigsministeriet.

**§ 15**. Kommunen og Udbetaling Danmark er dataansvarlige for de opgaver, der løses i [Selskabet].

*Stk. 2*. Kommunerne og Udbetaling Danmark overlader opgaverne, jf. §§ 13 og 14, til behandling hos [Selskabet], som er databehandler for kommunerne og Udbetaling Danmark.

*Stk. 3.* [Selskabet] handler efter instruks fra kommunerne og Udbetaling Danmark. [Selskabet] skal træffe de fornødne tekniske og organisatoriske sikkerhedsforanstaltninger mod, at oplysninger hændeligt eller ulovligt tilintetgøres, fortabes eller forringes samt mod, at de kommer til uvedkommendes kendskab, misbruges eller i øvrigt behandles i strid med lov om behandling af personoplysninger. [Selskabet] skal på kommunernes og Udbetaling Danmarks anmodning give kommunerne og Udbetaling Danmark tilstrækkelige oplysninger til, at disse kan påse, at de nævnte tekniske og organisatoriske sikkerhedsforanstaltninger er truffet.

*Finansiering af [Løsningen]*

**§ 16**. Udgifterne til [Løsningens] etablering, drift, vedligeholdelse og videreudvikling afholdes af kommunerne i form af bidrag, der beregnes af og indbetales til Selskabet.

*Stk. 2.* Beskæftigelsesministeren kan efter forhandling med ministeren for børn, ligestilling, integration og sociale forhold og KL fastsætte nærmere regler om finansiering af [Løsningen], herunder om kommunernes bidrag til [Selskabet].

**§ 17**. [Selskabet] må alene benytte kommunernes bidrag efter § 16 til de nødvendige omkostninger til etablering, drift, vedligeholdelse og videreudvikling af [Løsningen].

*Stk. 2.* [Selskabet] må ikke udbetale udbytte eller foretage anden udlodning af overskud baseret på [Løsningen].

*Tilsyn, regnskab og revision m.v. vedrørende [Selskabet]*

**§ 18**. Beskæftigelsesministeren fører tilsyn med [Selskabets] overholdelse af denne lov og de regler, der er udstedt i medfør af loven, herunder med [Selskabets] økonomi, drift og opgaveløsning i forbindelse med [Løsningen].

*Stk. 2.* [Selskabet] skal være opbygget på en sådan måde, at aktiviteterne vedrørende [Løsningen] er tydeligt adskilt fra [Selskabets] øvrige aktiviteter.

**§ 19**. [Selskabet] skal give KL og beskæftigelsesministeren adgang til alle oplysninger, data og dokumenter vedrørende [Løsningen].

*Stk. 2.* [Selskabet] skal for aktiviteter vedrørende[ Løsningen] føre regnskaber og lade disse revidere på samme måde, som hvis de pågældende aktiviteter blev udført af særskilte aktieselskaber.

*Stk. 3.* Rigsrevisor kan kræve [Selskabets] regnskaber vedrørende [Løsningen] forelagt til

gennemgang.

*Stk. 4.* Beskæftigelsesministeren kan efter forhandling med KL fastsætte nærmere regler for [Selskabets] regnskabsføring, jf. stk. 2.

**§ 20.** Hvis [Selskabet] overtræder bestemmelserne i denne lov eller regler udstedt i medfør af loven, kan beskæftigelsesministeren give bestyrelsen eller direktøren pålæg om at bringe forholdet i overensstemmelse med lovens regler. Hvis [Selskabet] ikke efterkommer pålægget inden for en fastsat frist, kan beskæftigelsesministeren som tvangsmiddel pålægge bestyrelsen eller direktøren daglige eller ugentlige bøder.

*Misligholdelse*

**§ 21**. Hvis [Selskabet] groft eller gentagne gange tilsidesætter sine forpligtelser efter denne lov eller regler udstedt i medfør af denne lov, kan beskæftigelsesministeren efter forhandling med KL overtage etableringen, driften, vedligeholdelsen og videreudviklingen af [Løsningen] eller lægge etableringen, driften, vedligeholdelsen og videreudviklingen af [Løsningen] ud til en anden offentlig myndighed eller et andet privat selskab.

*Stk. 2.* Hvis beskæftigelsesministeren udnytter sin ret efter stk. 1, betaler kommunerne i stedet bidrag til Beskæftigelsesministeriet, som heraf betaler [Selskabets] eventuelle ikke-dækkede etableringsudgifter og driftsunderskud.

Kapitel 5

*Ikrafttræden, overgangsregler m.v.*

**§ 22.** Loven træder i kraft den 4. januar 2016.

**§ 23.** Ydelser efter § 3 indgår pr. 4. januar 2016 i opgørelsen efter § 5, stk. 2 og 3, med den refusions- eller medfinansieringssats, der svarer til antallet af berørte kalenderuger med udbetalte ydelser og opgørelse af selvforsørgelse efter § 7 fra den 1. juli 2014, jf. dog stk. 2-4.

*Stk. 2.* § 5 finder anvendelse for ydelser udbetalt til personer, der er visiteret til fleksjob eller tilkendt støtte i form af tilskud til selvstændig virksomhed efter § 3, nr. 8 og 12, den 1. juli 2014 eller senere.

*Stk. 3.* Ydelser efter § 3, nr. 8 og 12, der udbetales til personer, der er visiteret til et fleksjob i perioden den 1. januar 2013 til og med den 30. juni 2014, bliver omfattet af stk. 1 og § 5 fra det tidspunkt, hvor de pågældende den 1. juli 2014 eller senere

1) bliver ansat i et fleksjob, jf. § 70 c i lov om en aktiv beskæftigelsesindsats,

2) bliver revisiteret til fleksjob, jf. § 70 c i lov om en aktiv beskæftigelsesindsats hos samme arbejdsgiver, eller

3) på ny får tilkendt støtte i form af tilskud til selvstændig virksomhed, jf. § 70 g, i lov om en aktiv beskæftigelsesindsats.

*Stk. 4.* § 5 finder anvendelse for førtidspension tilkendt den 1. juli 2014 eller senere.

*Stk. 5.* § 9 c, stk. 7, i lov om retssikkerhed og administration på det sociale område, som affattet ved denne lovs § 31, nr. 1, finder anvendelse for førtidspension tilkendt den 2. februar 2015 eller senere. For førtidspension tilkendt før 2. februar 2015 regnes 6 års perioden i § 9 c, stk. 7, i lov om retssikkerhed og administration på det sociale område fra det tidspunkt, hvor førtidspensionen blev tilkendt.

*Stk. 6.* For ydelser, der er omfattet af § 3, hvor der den 4. januar 2016 eller senere er sket tilbagebetaling af en ydelse omfattet af § 3 for en periode, der ligger forud for lovens ikrafttræden, skal kommunen korrigere refusions- eller medfinansieringsbeløbet efter reglerne gældende før den 4. januar 2016. Kommunen har endvidere ansvaret for, at den tilbagebetalte ydelse indgår i opgørelserne efter §§ 5 og 7.

*Stk. 7.* For ydelser, der er omfattet af § 3, hvor kommunen den 4. januar 2016 eller senere har efterbetalt en ydelse omfattet af § 3 for en periode, der ligger forud for lovens ikrafttræden, skal kommunen korrigere refusions- eller medfinansieringsbeløbet efter reglerne gældende før den 4. januar 2016. Kommunen har endvidere ansvaret for, at den efterbetalte ydelse indgår i opgørelserne efter §§ 5 og 7.

*Stk. 8.* For ydelser, der er omfattet af § 3, nr. 1 og 2, fastsætter beskæftigelsesministeren efter forhandling med KL nærmere regler om, at medfinansiering af udbetalinger, der vedrører perioder før 4. januar 2016 skal være opgjort endeligt efter de hidtil gældende regler senest 30. juni 2016.

*Stk. 9.* Personer, der modtager forudbetalt kontanthjælp for perioden den 1. januar til den 31. januar 2016, jf. § 2, i lov nr. 1034 af 17. december 2002 om ændring af lov om aktiv socialpolitik og integrationsloven, får ret til bagudbetalt kontanthjælp for samme periode til udbetaling i slutningen af januar 2016, jf. § 89, stk. 1, i lov om aktiv socialpolitik. Der skal ikke foretages fradrag i kontanthjælpen efter § 30, stk. 1 og 2, i lov om aktiv socialpolitik for udbetalt hjælp efter 1. pkt.

*Stk. 10.* Udbetaling af den forudbetalte kontanthjælp primo 2016 indgår ikke i beregningen af eller medfører fradrag i andre ydelser udbetalt til kontanthjælpsmodtageren eller dennes ægtefælle eller samlever efter lov om aktiv socialpolitik, lov om social pension, lov om højeste, mellemste, forhøjet almindelig og almindelig førtidspension m.v., lov om individuel boligstøtte, lov om dag-, fritids- og klubtilbud m.v. til børn og unge, lov om børnetilskud og forskudsvis udbetaling af børnebidrag og lov om social service.

*Midlertidig ordning*

**§ 24.** Styrelsen for Arbejdsmarked og Rekruttering opgør vederlagsfrit efter hver opgørelsesperiode kommunens refusion og medfinansiering som a-conto betaling, hvis [Selskabet] ikke har etableret og idriftsat en funktionsdygtig digital løsning [Løsningen], eller datagrundlaget ikke kan leveres, jf. § 9.

*Stk. 2.* Beskæftigelsesministeren fastsætter efter forhandling med KL nærmere regler om opgørelse og betaling af a-conto bidrag. Der kan herunder fastsættes regler om datakilder, opgørelsesperioder, opgørelsesfrekvens, beregningsmetoder, betalings- og opkrævningstidspunkt, og om anvendelse af kommunens konto i Offentligt Betalingssystem (OBS).

**§ 25.** Kommunerne, arbejdsløshedskasserne, Udbetaling Danmark og vedkommende minister er forpligtet til med virkning fra 4. januar 2016 at opbygge det nødvendige datagrundlag for, at refusion og medfinansiering kan genberegnes korrekt, når [Løsningen] er klar.

*Stk. 2.* Når [Løsningen], jf. § 9, er klar, er kommunen forpligtet til i [Løsningen] at foretage genberegning af kommunens samlede refusion og medfinansiering fra lovens ikrafttræden.

*Stk. 3.* Beskæftigelsesministeren fastsætter efter forhandling med KL nærmere regler om, hvordan og på hvilket grundlag genberegningen skal foretages, om efterregulering af kommunens a-aconto betaling, samt om hvornår genberegningen og efterreguleringen senest skal finde sted. Beskæftigelsesministeren kan efter forhandling med KL endvidere fastsætte regler om, at [Løsningen] kan sættes i pilotdrift for enkelte kommuner, inden [Løsningen] anvendes til opgørelse af refusion og medfinansiering for alle kommuner.

Kapitel 6

*Ændringer i anden lovgivning*

**§ 26.** I lov om arbejdsløshedsforsikring m.v., jf. lovbekendtgørelse nr. 348 af 8. april 2014, som ændret ved § 5 i lov nr. 720 af 25. juni 2014, § 6 i lov nr. 722 af 25. juni 2014, § 64 i lov nr. 1482 af 23. december 2014, § 2 i lov nr. 1486 af 23. december 2014 og § 4 i lov nr. 1531 af 25. december 2014, foretages følgende ændringer:

1. *§ 52 o* og *82 a* ophæves.

**2.** *§ 52 p, stk. 1,* affattes således:

»For medlemmer, der modtager midlertidig arbejdsmarkedsydelse, indbetales der, jf. § 2 a i lov om Arbejdsmarkedets Tillægspension, et bidrag til Arbejdsmarkedets Tillægspension, der udgør det dobbelte af det bidrag, der er fastsat efter § 15, stk. 1, i lov om Arbejdsmarkedets Tillægspension.«

**3.** *§ 52 p, stk. 3 og 4,* affattes således:

»*Stk. 3.* ATP-bidraget efter stk. 1 betales af modtageren af midlertidig arbejdsmarkedsydelse med 1/3, arbejdsløshedskassen med 1/3 og arbejdsgivere, som er omfattet af § 85 c, stk. 12, med 1/3, jf. dog stk. 4.

*Stk. 4.* ATP-bidraget efter stk. 1 betales af modtageren af midlertidig arbejdsmarkedsydelse med 1/3 og af staten med 2/3, når modtageren deltager i tilbud om nytteindsats og virksomhedspraktik efter § 75 m eller uddannelse efter §§ 75 p eller 75 q i lov om en aktiv beskæftigelsesindsats.«

**4.** *§ 85 c, stk. 1,* affattes således:

»For medlemmer, som modtager dagpenge efter loven eller dagpenge efter artikel 64 eller 65 i forordning (EF) nr. 883/2004 om koordinering af de sociale sikringsordninger, indbetales der, jf. § 2 a i lov om Arbejdsmarkedets Tillægspension, et bidrag til Arbejdsmarkedets Tillægspension, der udgør det dobbelte af det bidrag, der er fastsat efter § 15, stk. 1, i lov om Arbejdsmarkedets Tillægspension.«

**5.** *§ 85 c, stk. 3,* affattes således:

»*Stk. 3.* ATP-bidraget efter stk. 1 for dagpengemodtagere betales af dagpengemodtageren med 1/3, arbejdsløshedskassen med 1/3 og arbejdsgivere, som er omfattet af stk. 12, med 1/3, jf. dog stk. 5.«

**6.** *§ 85 c, stk. 5,* affattes således:

*»Stk. 5.* ATP-bidraget efter stk. 1 for dagpengemodtagere betales af dagpengemodtageren med 1/3 og af staten med 2/3, når dagpengemodtageren deltager i

1) selvvalgt uddannelse efter kapitel 8 a i lov om en aktiv beskæftigelsesindsats, eller

2) tilbud efter kapitel 10 eller 11 i lov om en aktiv beskæftigelsesindsats.«

**§ 27.** I lov om aktiv socialpolitik, jf. lovbekendtgørelse nr.1193 af 13. november 2014, som ændret ved lov nr. 1367 af 16. december 2014, § 61 i lov nr. 1482 af 23. december 2014, § 3 i lov nr. 1486 af 23. december 2014, § 2 i lov nr. 1487 af 23. december 2014, lov nr. 1521 af 27. december 2014, § 1 i lov nr. 1522 af 27. december 2014 og lov nr. 53 af 27. januar 2015, foretages følgende ændringer:

1. I *§ 100* ophæves stk. 1-3.

Stk. 4 bliver herefter stk. 1.

1. *§§ 103-103 b* ophæves.
2. I *§ 104, stk. 1, 1. pkt.*, indsættes efter »§ 74 h«: »til personer, der er visiteret til et fleksjob før den 1. juli 2014, og som ikke efterfølgende er blevet omfattet af § 23, stk. 3, i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering«.

**§ 28.** I lov om sygedagpenge, jf. lovbekendtgørelse nr. 43 af 23. januar 2015, foretages følgende ændringer:

1. I *§ 6, stk. 1,* ændres », jf. § 30« til: »jf. kapitel 10«.
2. *Overskriften* til kapitel 24 affattes således*:*

»*Arbejdsgiverens finansiering«*.

1. *§ 61* affattes således:

»**§ 61.** Arbejdsgiveren afholder udgifterne til sygedagpenge efter kapitel 10. Det gælder dog ikke, i det omfang arbejdsgiveren har ret til refusion fra kommunen.«

1. *§§ 62* og *63* ophæves.

**§ 29.** I lov om en aktiv beskæftigelsesindsats, jf. lovbekendtgørelse 990 af 12. september 2014, som ændret ved § 2 i lov nr. 720 af 25. juni 2014, § 1 i lov nr. 1486 af 23. december 2014 og § 1 i lov nr. 1487 af 23. december 2014, foretages følgende ændringer:

**1.** *§ 75 x, stk. 1*, affattes således:

»§ 75 x. Staten refunderer kommunens udgifter til vejledning og opkvalificering, virksomhedspraktik, nytteindsats og jobrotation efter § 75 m og §§ 75 o-75 q og udgifter til befordringsgodtgørelse efter § 75 t efter de regler, der gælder for personer omfattet af § 2, nr. 1, i kapitel 23, dog således at udgifterne til tilbud efter §§ 75 p og 75 q ikke omfattes af rådighedsbeløbet i § 118.«

**2.** I *§ 75 x* indsættes som stk. 2:

»*Stk. 2*. Kommunens udgifter til tilbud om ansættelse med løntilskud efter § 75 m og § 75 n refunderes efter reglerne i lov om kommunernes finansiering af visse offentlige ydelser og om digital løsning til brug for opgørelse af refusion og medfinansiering. udbetalt af kommunerne, Udbetaling Danmark og arbejdsløshedskasserne «

**3.** *§ 109, stk. 2, 2. pkt.*, affattes således:

»Reglerne i § 4 i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering og regler udstedt i medfør af § 5, stk. 4, i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering finder tilsvarende anvendelse for kommunernes udgifter til befordringsgodtgørelse efter § 82.«

**4.** *§ 120, stk. 1, nr. 1*, ophæves.

Nr. 2 og 3 bliver herefter nr. 1 og 2.

**5.** I *§ 121* ændres »65 pct.« til: »50 pct.« og »§ 2, nr. 4« til: »§ 2, nr. 6«.

**6.** I *§ 122, stk. 1,* ændres »Staten refunderer« til: »For fleksjob og støtte i form af tilskud til selvstændigt erhvervsdrivende, hvor visitation til fleksjob eller tilkendelsen af støtte til selvstændig virksomhed er sket før den 1. juli 2014, og som ikke er blevet omfattet af bestemmelserne i § 23, stk. 3, i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering, refunderer staten«.

**§ 30.** I lov om Udbetaling Danmark, som ændret ved § 1 i lov nr. 494 af 21. maj 2013 og § 12 i lov nr. 552 af 6. juni 2014, foretages følgende ændring:

1. I *§ 26, stk. 1,* indsættes som *2. pkt.:*

»Ved udbetaling af ydelser efter lov om social pension anvendes tillige de procentmæssige fordelinger, der er fastsat i § 5 i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering.«

**§ 31.** I lov om retssikkerhed og administration på det sociale område, jf. lovbekendtgørelse nr. 1019 af 23. september 2014, som ændret ved § 7 i lov nr. 1486 af 23. december 2014, foretages følgende ændring:

1. I *§ 9 c, stk. 7, 1. pkt.*,indsættes efter »lov om social pension,«: »samt § 5 i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering,« og »blev tilkendt førtidspensionen.« ændres til: »er fraflyttet tilkendelseskommunen.«

**§ 32.** I lov om social pension, jf. lovbekendtgørelse nr. 10 af 12. januar 2015, foretages følgende ændringer:

**1.** *§ 52, stk. 1, 2. pkt.*,affattes således:

»Udgifterne til førtidspension tilkendt efter lov om social pension før 1. juli 2014 afholdes af kommunen med 65 pct. og staten med 35 pct.«

1. *§ 52, stk. 1, 3. pkt.*,ophæves.

**§ 33.** I lov nr. LF 111 om kontantydelse, foretages følgende ændring:

**1.** I *§ 23* udgår stk. 2 og 3.

Stk. 4 bliver herefter stk. 2.

**2.** I *§ 23, stk. 4,* ændres »stk. 1 og 2,« til: »stk. 1,«.

**§ 34.** I lov nr. 1034 af 17. december 2002 om ændring af lov om aktiv socialpolitik og integrationsloven foretages følgende ændringer:

**1.** *§ 2* ophæves.

**§ 35.** Loven gælder ikke for Grønland og Færøerne.

Bemærkninger til lovforslaget

*Almindelige bemærkninger*

*Indholdsfortegnelse*

*1. Indledning*

* 1. *Lovforslagets hovedindhold*

*2. Lovforslagets indhold*

*2.1. Gældende regler*

*2.1.1. Hjemtagning af refusion*

*2.1.1.1. Det gældende refusionssystem i Ministeriet for Børn, Ligestilling, Integration og Sociale Forhold*

*2.1.1.2. Beskrivelse af proceduren på førtidspensionsområdet hvor Udbetaling Danmark udbetaler ydelsen*

*2.1.1.3. Beskrivelse af procedure vedrørende kommunal medfinansiering af arbejdsløshedsdagpenge, midlertidig arbejdsmarkedsydelse og befordringsgodtgørelse*

*2.1.2. Refusionsregler for forskellige offentlige ydelser*

*2.1.2.1. Arbejdsløshedsdagpenge*

*2.1.2.2. Midlertidig arbejdsmarkedsydelse*

*2.1.2.3. Særlig uddannelsesydelse*

*2.1.2.4. Kontantydelse*

*2.1.2.5. Kontanthjælp, herunder aktivitetstillæg eller barselstillæg samt særlig støtte, kontanthjælp i forbindelse med det 3-årige integrationsprogram, herunder ved påbegyndelse af uddannelse efter et uddannelsespålæg, kontanthjælp under forrevalidering, hjælp til enlige forsørgere mellem 2 uddannelser, engangshjælp, og supplement til brøkpension efter lov om aktiv socialpolitik.*

*2.1.2.6. Uddannelseshjælp, herunder aktivitetstillæg eller barseltillæg samt særlig støtte, uddannelseshjælp under forrevalidering, uddannelseshjælp til en person, der er påbegyndt uddannelse efter et uddannelsespålæg og hjælp til enlige forsørgere mellem 2 uddannelser efter lov om aktiv socialpolitik*

*2.1.2.7. Sygedagpenge udbetalt af kommunen som myndighed samt refusion til arbejdsgiver efter reglerne i lov om sygedagpenge*

*2.1.2.8. Ledighedsydelse efter lov om aktiv socialpolitik*

*2.1.2.9. Revalideringsydelse efter lov om aktiv socialpolitik*

*2.1.2.10. Ressourceforløbsydelse under ressourceforløb eller jobafklaring efter lov om aktiv socialpolitik*

*2.1.2.11. Førtidspension, jf. § 16 i lov om social pension*

*2.1.2.12. Fleksjob og tilbud i form af støtte til selvstændigt erhvervsdrivende*

*2.1.2.12.1. Fleksjob og tilbud om støtte i form af tilskud til selvstændigt erhvervsdrivende tilkendt før den 1. januar 2013*

*2.1.2.12.2. Fleksjob og tilbud om støtte i form af tilskud til selvstændigt erhvervsdrivende tilkendt den 1. januar 2013 eller senere*

*2.1.2.13. Løntilskud til offentlige og private arbejdsgivere*

*2.1.2.14. Reglerne om mellemkommunal refusion for førtidspension*

*2.1.2.15. Befordringsgodtgørelse til dagpengemodtagere, der deltager i tilbud efter lov om en aktiv beskæftigelsesindsats*

*2.2. Den foreslåede ordning*

*2.2.1. Refusion/medfinansiering af forsørgelsesydelser*

*2.2.1.1. Fleksbidrag*

*2.2.2. Skærpelse af reglerne om mellemkommunal refusion*

*2.2.3. Befordringsgodtgørelse til dagpengemodtagere, der deltager i tilbud efter lov om en aktiv beskæftigelsesindsats*

*2.2.4. ATP-bidrag af midlertidig arbejdsmarkedsydelse og arbejdsløshedsdagpenge*

*2.2.5. Refusionsreglernes administration*

*2.2.5.1. Etablering af en fælles løsning, kommunal it-understøttelse af opgørelse af refusion og medfinansiering*

*2.2.5.1.1. En fælles, kommunal løsning*

*2.2.5.1.2. [Løsningen] etableres af kommunerne*

*2.2.1.1.3. [Løsningen] finansieres af kommunerne og Udbetaling Danmark*

*2.2.5.1.4. Forholdet til persondataloven*

*2.2.5.1.5. Tilsyn med [Selskabet]*

*2.2.5.1.6. Midlertidig administrativ ordning*

*2.2.6. Ændring til bagudbetaling af hjælpen til de forudbetalte kontanthjælpsmodtagere*

*2.2.6.1. Gældende regler*

*2.2.6.2. Forslagets indhold*

*2.2.7. Forholdet til frikommuneforsøgene*

*3. Økonomiske og administrative konsekvenser for det offentlige*

*3.1. Etablering af refusionssystem*

*3.1.1. Fælles it-løsning*

*3.1.2. Ændring til bagudbetaling af hjælpen til de forudbetalte kontanthjælpsmodtagere*

*3.1.3. Likviditetsforskydning*

*4. Økonomiske og administrative konsekvenser for erhvervslivet*

*5. Administrative konsekvenser for borgerne*

*6. Miljømæssige konsekvenser*

*7. Forholdet til EU-retten*

*8. Hørte myndigheder og organisationer*

*9. Sammenfattende skema*

*1. Indledning*

*1.1. Lovforslagets hovedindhold*

Regeringen (Socialdemokraterne og Det Radikale Venstre) og Venstre, Dansk Folkeparti og Det Konservative Folkeparti har den 18. juni 2014 indgået forlig om reform af beskæftigelsesindsatsen.

På baggrund heraf har partierne den 2. februar 2015 indgået forlig om refusionsaftalens nærmere indhold. Forliget indeholder bl.a. følgende elementer:

”Som led i den samlede beskæftigelsesreform indgår, at forligspartierne er enige om

med virkning fra 1. januar 2016 at gennemføre den af regeringen foreslåede refusionsomlægning,

som skal understøtte en effektiv beskæftigelsesindsats.

Det indgår samtidig, at forligskredsen er enig om, at omlægningen skal gennemføres

samtidig med tilpasninger i det kommunale tilskuds- og udligningssystem, som imødegår

de byrdefordelingsmæssige forskydninger som følger af refusionsomlægningen.

Forligskredsen har drøftet de konkrete elementer i en refusionsomlægning samt håndteringen

af de byrdefordelingsmæssige forskydninger ved tilpasninger i det kommunale

tilskud- og udligningssystem.

**Et nyt refusionssystem**

Den statslige refusion består i dag af et kompliceret regelsæt, hvor refusionsprocenten

bl.a. varierer efter ydelsestype og den aktive indsats, som borgeren deltager i. Det kan

tage fokus fra at tilrettelægge den indsats, der virker bedst.

Partierne er enige om en refusionsomlægning, der indebærer et mere enkelt og gennemskueligt

system, hvor refusionssatserne for den statslige refusion af kommunernes

forsørgelsesudgifter i udgangspunktet er ens på tværs af ydelser, og hvor refusionssatsen

aftrappes over tid.

En omlægning af den statslige refusion af kommunernes forsørgelsesudgifter er et

centralt element i at styrke et kommunalt fokus på resultater. Omlægningen indebærer

samtidig, at en mindre andel af kommunernes udgifter kompenseres direkte gennem

refusion og en større andel gennem generelle tilskud efter objektive kriterier. Det sikrer

et større økonomisk incitament hos den enkelte kommune til at forebygge langvarig

offentlig forsørgelse og at gennemføre en effektiv indsats. Omlægningen skal således

understøtte, at kommunerne i højere grad tilbyder ledige den indsats, som hjælper

den enkelte tættere på arbejdsmarkedet og i job fremfor en indsats baseret på den

højeste refusionsprocent.

Der er enighed om at gennemføre en refusionsomlægning, der indebærer, at:

* Refusionssatserne for den statslige refusion af kommunernes forsørgelsesudgifter

er i udgangspunktet ens på tværs af ydelser. Refusionssatsen aftrappes

over tid fra 80 pct. de første 4 uger, 40 pct. fra uge 5-26, 30 pct. fra uge 27-52

og 20 pct. fra efter uge 52.

* Refusionstælleren nulstilles efter 1 års sammenlagt ny selvforsørgelse (ordinær

ustøttet beskæftigelse samt perioder uden offentlig forsørgelse), inden for

en referenceperiode på 3 år.

* Borgere, som befinder sig på offentlig forsørgelse d. 1. januar 2016, indgår i

den nye model på den refusionssats, der svarer til deres anciennitet i systemet

fra 1. juli 2014. Dog ikke personer, som allerede er tilkendt førtidspension

eller fleksjob forud for 1. juli 2014 svarende til tidspunktet for indgåelsen af aftale

om forlig om en ny beskæftigelsesindsats. Disse personer vil fortsætte på

de eksisterende refusionssatser frem til en eventuel revisitering.

* Det etableres et særskilt tilskud til kommunerne for at understøtte fortsat oprettelse

af fleksjob pr. 1. januar 2016, og reglen om mellemkommunal refusion

skærpes fra tidspunktet for indgåelse af aftale om refusionsomlægning.

Refusionssystemet skal fortsat understøtte, at udsatte grupper får en indsats, der

bringer dem tættere på arbejdsmarkedet og ordinær uddannelse. Partierne er derfor

enige om at følge udviklingen i hhv. aktiveringsomfang og overgang til beskæftigelse,

herunder for mere udsatte grupper, efter refusionsomlægningens ikrafttrædelse.

En evt. uhensigtsmæssig udvikling kan tages op i forligskredsen med henblik på evt.

supplerende initiativer.

Refusionsomlægningen indebærer en omfattende administrativ omlægning af det

nuværende system. Det vil bl.a. være kompliceret og tidskrævende at udvikle den

fornødne it-understøttelse. Den konkrete understøttelse og implementering vil derfor

blive drøftet med KL. Aftalekredsen vil på et senere tidspunkt få en status for den

præcise indfasning af refusionsomlægningen blandt andet med afsæt i drøftelserne

med KL.

Der er enighed om, at aftalepartierne efter lovforslagenes vedtagelse regelmæssigt

orienteres om aftalens gennemførelse, herunder om arbejdet i Finansieringsudvalget,

it-understøttelse mv.”

Det skønnes, at den foreslåede refusionsomlægning vil løfte den strukturelle beskæftigelse med ca. 3.000 personer i 2020 og medføre et samlet provenu på 2,1 mia. kr. i perioden 2018-2020.

Endvidere indgik det i den politiske aftale mellem regeringen (Socialdemokraterne, Socialistisk Folkeparti og Radikale Venstre), Venstre, Liberal Alliance og Det Konservative Folkeparti om reform af førtidspension og fleksjob af 30. juni 2012, at indretningen af et nyt refusionssystem skal have fokus på at begrænse kommunernes incitamenter til at medvirke til, at borgere, der er tilkendt varige ydelser som f.eks. førtidspension, flytter til andre kommuner. Herunder skal ”reglerne om mellemkommunal refusion for førtidspension skærpes, hvis tilkendelseskommunen aktivt medvirker til, at en førtidspensionist flytter til en anden kommune.”

Som opfølgning på den politiske aftale indgår det som et element i refusionsomlægningen, at der samtidig med refusionsomlægningen, der isoleret set vil kunne øge kommunernes tilskyndelse til at bidrage til, at borgere på varig offentlig forsørgelse flytter til en anden kommune, skal ske en skærpelse af reglerne i retssikkerhedsloven om den mellemkommunale refusion for ydelser til førtidspensionister, der flytter til en anden kommune end den, der har tilkendt førtidspension. Forslaget om skærpelse af den mellemkommunale refusion, som indebærer, at den kommune, der tilkender førtidspension, skal finansiere førtidspensionen i en længere periode end i dag, skal gælde nytilkendelser af førtidspension fra tidspunktet for indgåelse af aftale om refusionsomlægningen.

Nærværende lovforslag udmønter dele af ovennævnte to politiske aftaler.

Aftalepartierne bag reform af beskæftigelsesindsatsen er desuden enige om at gennemføre tilpasninger i det kommunale tilskuds- og udligningssystem.

Der henvises i den forbindelse til det samtidig fremsatte lovforslag fra Økonomi- og Indenrigsministeriet om ændring af lov om kommunal udligning og generelle tilskud til kommunerne, som vil omfatte overgangsordningen og de initiale tilpasninger af udligningen i forbindelse med refusionsomlægningen.

*2. Lovforslagets indhold*

*2.1. Gældende regler*

*2.1.1. Hjemtagning af refusion*

*2.1.1.1. Det gældende refusionssystem i Ministeriet for Børn, Ligestilling, Integration og Sociale Forhold*

De gældende regler om kommunernes hjemtagelse af statsrefusion er fastsat i bekendtgørelse nr. 1345 af 12. december 2014 om statsrefusion og tilskud samt regnskabsaflæggelse og revision på visse områder inden for Ministeriet for Børn, Ligestilling, Integration og Sociale Forhold, Beskæf­tigelses­ministeriet, Ministeriet for By, Bolig og Landdistrikters og Undervisningsministeriets ressortområder.

Kommunerne anmoder med frist en måned forud for kvartalets begyndelse – dog 10. november for januar kvartal – om forskudsrefusion af statens andel af de sociale udgifter for kvartalet. Ministeriet for Børn, Ligestilling, Integration og Sociale Forhold validerer de indkomne forskudsanmodninger og udbetaler, efter de involverede ministeriers godkendelse, statsrefusionen månedsvis.

Ved udbetaling til kommunerne bogføres udgiften i statsregnskabet af ressortministeriet.

I forbindelse med indberetning af anmodning om forskudsrefusion indberetter kommunerne den løbende restafregning for foregående kvartaler. Ved kvartalets første udbetaling reguleres den løbende restafregning i udbetalingen af forskudsrefusion og bogføres i statsregnskabet.

Efter regnskabsårets afslutning indberetter kommunerne den foreløbige restafregning, hvor kommunerne indberetter deres faktiske udgifter for året og herfra fratrækkes den udbetalte statsrefusion for året.

Med frist den 15. maj indberetter kommunerne den endelige restafregning. Den endelige restafregning påtegnes af kommunens revisor. Differencen mellem de indberettede faktiske udgifter og den udbetalte statsrefusion reguleres efter indberetningsfristen overfor kommunerne.

Kommunens revision afgiver hvert år, senest samtidig med afgivelse af beretning om revisionen af kommunens øvrige regnskaber, beretning om revisionen af kommunens regnskaber af ydelser og tilskud omfattet af statsrefusionen. Revisionen er en revisionsmæssig gennemgang af arbejdsgange og procedurer samt lovligheden af kommunernes afgørelser, herunder anmodningerne om statsrefusion.

I revisionsberetningen redegøres for den udførte revision samt for alle væsentlige forhold, der har givet anledning til bemærkninger.

Denne beretning fremsendes for hver enkelt kommune til ressortministeriet, der foretager gennemgang heraf. Ressortministeriet meddeler sin afgørelse af spørgsmål af betydning for statsrefusion og tilskud, og yder relevant vejledning.

*2.1.1.2. Beskrivelse af proceduren på førtidspensionsområdet hvor Udbetaling Danmark udbetaler ydelsen*

Når kommunen har tilkendt en borger førtidspension, underretter kommunen Udbetaling Danmark herom via en digital blanket. Udbetaling Danmark indhenter eventuelle supplerende oplysninger om borgeren, f.eks. oplysninger om samlivs- og indkomstforhold. Borgeren udfylder ansøgning på borger.dk, og Udbetaling Danmark udbetaler førtidspensionen, når borgeren har indtastet de rekvirerede oplysninger til brug for sagsbehandlingen.

Det fremgår af § 26 i lov om Udbetaling Danmark, at Udbetaling Danmark ved udbetaling af kontante ydelser og økonomiske tilskud opkræver kommunernes og statens andel af ydelserne og tilskuddene direkte fra kommunerne og staten.

Samme dag som udbetalingen skal finde sted, overfører Udbetaling Danmark fra StatensKoncernBetalinger (SKB) førtidspensionsydelsen direkte til borgerens NemKonto. Udbetaling Danmark gennemfører desuden de transaktioner fra kommunernes konti i Offentligt Betalingssystem (OBS) til staten, der skal gennemføres i forbindelse med den kommunale medfinansiering.

*2.1.1.3. Beskrivelse af procedure vedrørende kommunal medfinansiering af arbejdsløshedsdagpenge, midlertidig arbejdsmarkedsydelse og befordringsgodtgørelse*

Kommunerne medfinansierer statens udgifter til arbejdsløshedsdagpenge, midlertidig arbejdsmarkedsydelse og befordringsgodtgørelse for forsikrede ledige, jf. nedenfor under pkt. 2.1.2.1.

Beregning af den enkelte kommunes medfinansieringsbeløb forudsætter en samkøring af arbejdsløshedskassernes udbetalingsdata vedrørende arbejdsløshedsdagpenge, midlertidig arbejdsmarkedsydelse og befordringsgodtgørelse med oplysninger på CPR- nr.-niveau om gennemførte aktiveringsforløb de kommunale sagsbehandlingssystemer og i det it-baserede fælles datagrundlag, jf. § 32 i lov om organisering og understøttelse af beskæftigelsesindsatsen m.v.

Hver måned, når kommunernes dataleverandører har beregnet, hvor stort et beløb, kommunerne skal bidrage med, skal beløbet indberettes digitalt til Ministeriet for Børn, Ligestilling, Integration og Sociale Forhold. Efter validering af de fremsendte data trækkes de beregnede beløb fra kommunernes OBS-konti til Ministeriet for Børn, Ligestilling, Integration og Sociale Forholds OBS-konto. De overførte beløb danner grundlag for Beskæftigelsesministeriets bogføring i statsregnskabet.

Der kan ske efterreguleringer af såvel arbejdsløshedskassens som kommunens indberetninger til medfinansieringssystemet. Indberetninger kan ske til og med 156 uger efter den dagpengeuge, hvor udbetalingen fandt sted. Efterreguleringerne indgår i den efterfølgende måneds opgørelse af medfinansieringsbeløb.

*2.1.2. Refusionsreglerne for forskellige offentlige ydelser*

*2.1.2.1 Arbejdsløshedsdagpenge*

Arbejdsløshedsdagpenge kan udbetales til ledige medlemmer af en arbejdsløshedskasse, der opfylder et beskæftigelseskrav på 1924 timers ordinært arbejde inden for en periode på 3 år for et fuldtidsforsikret medlem. Samtidig er det et krav, at personen har været medlem af en arbejdsløshedskasse i et år. Det er endvidere et krav for udbetaling af arbejdsløshedsdagpenge, at personen opfylder sin rådighedsforpligtelse, herunder påtager sig og søger arbejde.

Arbejdsløshedsdagpenge administreres og udbetales af arbejdsløshedskasserne, som får deres udgifter refunderet af staten.

Det følger af § 82 a i lov om arbejdsløshedsforsikring m.v., at kommunerne skal bidrage til finansieringen af statens udgifter til arbejdsløshedsdagpenge. Kommunen bidrager dog ikke til finansieringen af dagpenge, der er udbetalt for de sammenlagt første 4 uger efter indplaceringen i en dagpengeperiode.

Finansieringsbidraget udgør 70 pct. af udgifterne til dagpenge. Bidraget udgør dog kun 50 pct. under deltagelse i tilbud efter § 32, stk. 1, nr. 1, (ordinær uddannelse) eller deltagelse i tilbud efter kapitel 11 (virksomhedspraktik) i lov om en aktiv beskæftigelsesindsats.

*2.1.2.2. Midlertidig arbejdsmarkedsydelse*

Reglerne om midlertidig arbejdsmarkedsydelse blev indført ved lov nr. 1610 af 26. december 2013 og fremgår af §§ 52 g-52 q i lov om arbejdsløshedsforsikring m.v.

Den midlertidige arbejdsmarkedsydelse sikrer et medlem af en arbejdsløshedskasse, hvis dagpengeret er opbrugt eller ret til særlig uddannelsesydelse er ophørt, ret til et forsørgelsesgrundlag på 60 pct. af højeste dagpengesats for ikke-forsørgere og 80 pct. for forsørgere. Ydelsen ydes uafhængigt af ægtefælleindkomst og formueforhold.

Der er tale om en midlertidig ydelse, som administreres af arbejdsløshedskasserne og i videst mulige omfang administreres efter de samme regler, som gælder for arbejdsløshedsdagpenge herunder retten til refusion fra staten for udgifterne. Tilsvarende skal kommunerne også medfinansiere udgifterne til midlertidig arbejdsmarkedsydelse.

Det fremgår af lovens § 52 o, at kommunerne finansierer 70 pct. af udgifterne til midlertidig arbejdsmarkedsydelse. Under deltagelse i tilbud om nytteindsats eller virksomhedspraktik efter § 75 m eller uddannelse efter §§ 75 p eller 75 q (ordinær uddannelse) i lov om en aktiv beskæftigelses-indsats udgør bidraget dog 50 pct. af udgifterne til midlertidig arbejdsmarkedsydelse.

*2.1.2.3. Særlig uddannelsesydelse*

Reglerne om særlig uddannelsesydelse blev indført ved lov nr. 1374 af 23. december 2012 om uddannelsesordning for ledige, som har opbrugt deres dagpengeret.

Den særlige uddannelsesydelse sikrer personer, hvis dagpengeret er opbrugt i 2013 ret til et forsørgelsesgrundlag i op til 12 måneder på 60 pct. af højeste dagpengesats for ikke-forsørgere og 80 pct. for forsørgere. Ydelsen ydes uafhængigt af ægtefælleindkomst og formueforhold.

Der er tale om en midlertidig ydelse, som udløber den 5. januar 2015. Ordningen blev administreret af kommunerne.

Det fremgår af lovens § 23, stk. 3, at staten refunderer 50 pct. af udgifterne til den særlige uddannelsesydelse, når personen deltager i uddannelse efter loven. I perioder, hvor personen er omfattet af ordningen uden at deltage i uddannelse, refunderer staten 30 pct. at udgifterne til den særlige uddannelsesydelse.

Den særlige uddannelsesydelse indgår i beregningen af forbrug af ydelser i perioden fra den 1. juli 2014 og frem til lovens ikrafttræden i forhold til indplacering på refusionstrappen.

*2.1.2.4. Kontantydelse*

Efter de gældende regler om kontantydelse kan personer, der har opbrugt retten til arbejdsløshedsdagpenge eller midlertidig arbejdsmarkedsydelse i 2015 få kontantydelse i en periode, således at de er sikret en forsørgelsesydelse på i alt 3 år, hvis de ikke kan få andre offentlige forsørgelsesydelser, herunder fuld uddannelses- eller kontanthjælp. Det er en betingelse for at få hjælpen, at personerne selv rettet henvendelse til kommunen og anmoder om tilbud om virksomhedspraktik eller nytteindsats for at blive berettiget til at modtage kontantydelse.

Størrelsen af kontantydelsen svarer til de tilsvarende satser på uddannelses- eller kontanthjælp.

Satsen er afhængig af, om personen er fyldt 30 år eller er under 30 år, og om personen er forsørger eller ikke-forsørger. For personer under 30 år, er satsen på kontantydelsen endvidere afhængig af, om personerne har en erhvervskompetencegivende uddannelse eller ej, er forsørgere, har visse psykiske sygdomme eller om de er ude eller hjemmeboende.

Det er kommunen, som udbetaler kontantydelsen til personer, der opfylder betingelserne for at modtage ydelsen, herunder barselstillæg. Ydelsen udbetales som hovedregel bagud for en måned.

Kommunen får ret til 30 pct. i refusion fra staten af kontantydelsen. I perioder, hvor den pågældende deltager i tilbud om vejledning og opkvalificering i form af uddannelse, der har hjemmel i lov, og som umiddelbart er rettet mod beskæftigelse på arbejdsmarkedet, virksomhedspraktik eller nytteindsats.

I bekendtgørelse nr. 1553 af 23. december 2014 om kommunernes ret til refusion af udgifterne til uddannelseshjælp, kontanthjælp, revalideringsydelse, sygedagpenge, ledighedsydelse og ressourceforløbsydelse til personer, der deltager i tilbud efter lov om en aktiv beskæftigelsesindsats, eller til sygedagpengemodtagere, der gradvist vender tilbage i arbejde, er fastsat nærmere regler for, hvornår betingelserne for at få 50 pct. refusion er opfyldt.

For at kommunen kan få 50 pct. refusion af udgifterne til ydelsen, er det et krav, at

1) betingelserne for tilbud i lov om en aktiv beskæftigelsesindsats er opfyldt,

2) tilbud om vejledning og opkvalificering i form af uddannelse og virksomhedspraktik i gennemsnit er på minimum 25 timer om ugen,

3) tilbud i form af nytteindsats er i gennemsnit på 20 timer om ugen, og

4) personen deltager aktivt i tilbuddet.

Hvis kravene ikke er opfyldt, får kommunen som udgangspunkt 30 pct. i refusion for udbetalt kontantydelse.

*2.1.2.5. Kontanthjælp, herunder aktivitetstillæg eller barselstillæg samt særlig støtte, kontanthjælp i forbindelse med det 3-årige integrationsprogram, herunder påbegyndelse af uddannelse efter et uddannelsespålæg, kontanthjælp under forrevalidering, hjælp til enlige forsørgere mellem 2 uddannelser, engangshjælp, og supplement til brøkpension efter lov om aktiv socialpolitik.*

Efter de gældende regler i § 11 i lov om aktiv socialpolitik kan kommunen yde hjælp i form af uddannelseshjælp, kontanthjælp, tilbud efter lov om en aktiv beskæftigelsesindsats og tilbud i medfør af integrationsprogrammet efter integrationsloven. Det er en betingelse for at være berettiget til hjælp,

1. at ansøgeren har været ude for ændringer i sine forhold, f.eks. i form af sygdom, arbejdsløshed eller samlivsophør,
2. at ændringerne bevirker, at ansøgeren ikke har mulighed for at skaffe det nødvendige til sin egen eller familiens forsørgelse, og
3. at behovet ikke kan dækkes gennem andre ydelser.

Det er kommunen, som udbetaler kontanthjælp til personer, der opfylder betingelserne for at modtage hjælpen, herunder aktivitetstillæg eller barselstillæg. Dette gælder også for kontanthjælp i forbindelse med det 3-årige integrationsprogram og under forrevalidering efter kapitel 6 i lov om aktiv socialpolitik. Hjælpen udbetales som hovedregel bagud for en måned.

Samtidig kan kommunen udbetale kontanthjælp til en person, der har fået et uddannelsespålæg efter integrationsloven fra det tidspunkt, hvor den pågældende er påbegyndt uddannelsen efter et uddannelsespålæg og frem til det tidspunkt, hvor personen får udbetalt uddannelsesstøtte efter SU-loven. Perioden kan højst udgøre 2 måneder.

Kommunen kan yde op til en måneds engangshjælp til personer, der har ansøgt om kontanthjælp, indtil de har ret til en hel måneds kontanthjælp. Engangshjælpen ydes fra ansøgningstidspunktet, og indtil ansøgeren får udbetalt kontanthjælp.

Kommunen skal senest 14 dage før en løsladelse træffe afgørelse om, hvorvidt en person, der løslades fra fængsel, og som har anmodet herom, kan få engangshjælp ved løsladelsen. Engangshjælpen udbetales til den pågældende på dagen for løsladelsen.

Kommunen kan yde hjælp til personer, der ikke modtager fuld førtidspension efter lov om social pension på grund af betingelserne om optjening (brøkpension). Hjælpen kan pr. måned højest udgøre det beløb, der ville kunne udbetales, hvis ansøgeren havde været berettiget til fuld førtidspension.

Kommunen kan uanset § 11 i lov om aktiv socialpolitik yde en forudbetalt behovsbestemt hjælp til forsørgelse til en person under 30 år, der forsørger eget barn i hjemmet og har erhvervet ret til ekstra børnetilskud efter lov om børnetilskud og forskudsvis udbetaling af børnebidrag, i en periode mellem en uddannelses grund- og hovedforløb eller mellem to uddannelsesforløb, hvis kommunen på baggrund af personens økonomiske forhold vurderer, at personen har behov herfor. Tilsvarende gælder, hvis personen er enlig forsørger under 30 år og ikke har erhvervet ret til ekstra børnetilskud som følge af betingelserne i § 5, stk. 1, nr. 1, eller § 5 a i lov om børnetilskud og forskudsvis udbetaling af børnebidrag. Det er en betingelse, at personens forsørgelse ikke er dækket af uddannelsesstøtte efter SU-loven. Perioden med hjælp kan højst udgøre 2 måneder.

Personer, der opfylder betingelserne i § 11 i lov om aktiv socialpolitik, og som har høje boligudgifter eller stor forsørgerbyrde, kan særskilt eller i forbindelse med udbetaling af hjælp efter §§ 23-25 få en særlig støtte, hvis betingelserne herfor er opfyldt. Inden kommunen giver særlig støtte, skal det undersøges, om der kan skaffes en rimelig, billigere bolig.

Staten refunderer 30 pct. af kommunens udgifter til hjælp, herunder kontanthjælp, aktivitets- eller barselstillæg, særlig støtte m.v. Dog refunderes 50 pct. for personer, der deltager i tilbud efter § 32, stk. 1, nr. 1, og kapitel 11 i lov om en aktiv beskæftigelsesindsats.

I bekendtgørelse nr. 1553 af 23. december 2014 om kommunernes ret til refusion af udgifterne til uddannelseshjælp, kontanthjælp, revalideringsydelse, sygedagpenge, ledighedsydelse og ressourceforløbsydelse til personer, der deltager i tilbud efter lov om en aktiv beskæftigelsesindsats, eller til sygedagpengemodtagere, der gradvist vender tilbage i arbejde, er fastsat nærmere regler for, hvornår betingelserne for at få 50 pct. refusion er opfyldt.

For at kommunen kan få 50 pct. refusion af udgifterne til hjælp, er det et krav, at

1) betingelserne for tilbud i lov om en aktiv beskæftigelsesindsats er opfyldt,

2) tilbuddet i gennemsnit er på minimum 25 timer om ugen, og

3) personen deltager aktivt i tilbuddet.

Hvis kravene ikke er opfyldt, får kommunen 30 pct. i refusion.

Kommunen udbetaler endvidere kontanthjælp, herunder aktivitetstillæg eller barselstillæg efter § 25 til en person, der er omfattet af et integrationsprogram efter integrationsloven. Staten refunderer 50 pct. af kommunens udgifter til hjælp efter kapitel 4 for personer, der er omfattet af et integrationsprogram efter integrationsloven.

*2.1.2.6. Uddannelseshjælp, herunder aktivitetstillæg eller barseltillæg samt særlig støtte, uddannelseshjælp under forrevalidering, uddannelseshjælp til en person, der er påbegyndt uddannelse efter et uddannelsespålæg og hjælp til enlige forsørgere mellem 2 uddannelser efter lov om aktiv socialpolitik*

Efter de gældende regler i § 11 i lov om aktiv socialpolitik kan kommunen yde hjælp i form af uddannelseshjælp, kontanthjælp, tilbud efter lov om en aktiv beskæftigelsesindsats og tilbud i medfør af integrationsprogrammet efter integrationsloven. Der henvises til pkt. 2.1.2.4. vedr. lovens § 11.

Efter de gældende regler er det kommunen, som udbetaler uddannelseshjælp, herunder aktivitetstillæg eller barselstillæg til personer, der opfylder betingelserne for at modtage uddannelseshjælp. Det gælder også for uddannelseshjælp under forrevalidering efter kapitel 6 i lov om aktiv socialpolitik. Hjælpen udbetales bagud for en måned. Reglerne om uddannelseshjælp trådte i kraft den 1. januar 2014 som et led i kontanthjælpsreformen.

Kommunen kan fortsat udbetale uddannelseshjælp til en person i en periode fra det tidspunkt, hvor personen er påbegyndt en uddannelse på baggrund af et uddannelsespålæg efter lov om en aktiv beskæftigelsesindsats, og frem til det tidspunkt, hvor personen får udbetalt uddannelsesstøtte efter SU-loven. Perioden med hjælp kan højst udgøre 2 måneder.

Kommunen kan yde op til en måneds engangshjælp til personer, der har ansøgt om uddannelseshjælp, indtil de har ret til en hel måneds hjælp, herunder i forbindelse med løsladelse fra fængsel. Der henvises til bemærkningerne til pkt. 2.1.2.5.

Kommunen kan uanset § 11 i lov om aktiv socialpolitik yde en forudbetalt behovsbestemt hjælp til forsørgelse til en person under 30 år, der forsørger eget barn i hjemmet og har erhvervet ret til ekstra børnetilskud efter lov om børnetilskud og forskudsvis udbetaling af børnebidrag, i en periode mellem en uddannelses grund- og hovedforløb eller mellem to uddannelsesforløb, hvis kommunen på baggrund af personens økonomiske forhold vurderer, at personen har behov herfor. Tilsvarende gælder, hvis personen er enlig forsørger under 30 år og ikke har erhvervet ret til ekstra børnetilskud som følge af betingelserne i § 5, stk. 1, nr. 1, eller § 5 a i lov om børnetilskud og forskudsvis udbetaling af børnebidrag. Det er en betingelse, at personens forsørgelse ikke er dækket af uddannelsesstøtte efter SU-loven. Perioden med hjælp kan højst udgøre 2 måneder.

Personer, der opfylder betingelserne i § 11 i lov om aktiv socialpolitik, og som har høje boligudgifter eller stor forsørgerbyrde, kan særskilt eller i forbindelse med udbetaling af hjælp efter §§ 23-25 få en særlig støtte, hvis betingelserne herfor er opfyldt.

Staten refunderer 30 pct. af kommunens udgifter til uddannelseshjælp, herunder aktivitetstillæg eller barselstillæg samt særlig støtte. Dog refunderes 50 pct. for personer, der deltager i tilbud efter § 32, stk. 1, nr. 1, og kapitel 11 i lov om en aktiv beskæftigelsesindsats.

Der henvises til pkt. 2.1.2.5. ovenfor i forhold til, hvilke betingelser et tilbud skal opfylde for, at der kan ydes 50 pct. refusion til kommunen.

*2.1.2.7. Sygedagpenge udbetalt af kommunen som myndighed samt refusion til arbejdsgiver efter reglerne i lov om sygedagpenge.*

Efter gældende regler i sygedagpengeloven udbetaler kommunen sygedagpenge under sygefravær. Dog udbetaler arbejdsgiveren sygedagpenge til ansatte ved fravær i 30 kalenderdage fra 1. fraværsdag, jf. § 6, stk. 1, i lov om sygedagpenge.

Arbejdsgiverne, kommunerne og staten finansierer udgifterne til sygedagpenge, jf. kapitel 24 i lov om sygedagpenge.

Arbejdsgiverne, både offentlige og private, afholder som hovedregel udgifterne til sygedagpenge i de første 30 kalenderdage (arbejdsgiverperioden), jf. § 61 i lov om sygedagpenge. Det er en betingelse, at den sygemeldte opfylder betingelserne for ret til sygedagpenge fra arbejdsgiveren, jf. § 30 i lov om sygedagpenge.

Arbejdsgiverens pligt til at udbetale sygedagpenge i arbejdsgiverperioden ophører fra det tidspunkt i arbejdsgiverperioden, hvor ansættelsesforholdet er ophørt. Er ansættelsesforholdet aftalt at skulle ophøre ved lønmodtagerens sygdom, er arbejdsgiveren dog fortsat forpligtet til inden for arbejdsgiverperioden at udbetale sygedagpenge indtil det tidspunkt, hvor ansættelsesforholdet af andre grunde skulle ophøre, jf. § 31, stk. 1, i lov om sygedagpenge. Ved ophør af arbejdsgiverens forpligtigelse inden for arbejdsgiverperioden, udbetaler kommunen sygedagpenge i den resterende del af denne periode, jf. § 31, stk. 2, i lov om sygedagpenge.

For lønmodtagere, hvor arbejdsgiveren har fået godkendt en aftale efter § 56 i lov om sygedagpenge, har arbejdsgiveren ret til at få refusion fra kommunen med et beløb, hvis lønmodtageren har ret til sygedagpenge fra arbejdsgiveren i arbejdsgiverperioden. Refusionen beregnes efter reglerne om sygedagpenge fra kommunen til lønmodtageren.

For personer ansat i fleksjob er der ingen arbejdsgiverperiode. En arbejdsgiver, der udbetaler løn under sygefraværet, vil derfor være berettiget til at modtage refusion fra personens kommune med et beløb, der svarer til de sygedagpenge, som lønmodtageren har ret til fra kommunen.

En mindre privat arbejdsgiver kan tegne en forsikring efter § 55 i lov om sygedagpenge. Forsikringen giver arbejdsgiveren ret til fra lønmodtagerens anden fraværsdag at få refunderet et beløb fra kommunen, hvis lønmodtageren har ret til sygedagpenge fra arbejdsgiveren i arbejdsgiverperioden. Refusionen beregnes efter reglerne om sygedagpenge fra kommunen til lønmodtageren.

Tilsvarende kan en selvstændig erhvervsdrivende tegne en forsikring efter § 45 i lov om sygedagpenge. En selvstændig erhvervsdrivende har ret til sygedagpenge fra kommunen fra første fraværsdag efter 2 ugers sygedom. Er der tegnet en sygedagpengeforsikring, har den selvstændige ret til sygedagpenge fra første eller tredje fraværsdag.

Udgifterne til sygedagpenge som følge af sygedagpengeforsikringerne finansieres i dag af staten. De selvstændige erhvervsdrivendes og de private arbejdsgiveres præmie til sygedagpenge­forsikringerne dækker en del af udgifterne til sygedagpenge, jf. § 45, stk. 4 og § 55, stk. stk. 3, i lov om sygedagpenge.

Staten afholder kommunens udgifter til sygedagpenge i de første 4 uger af en fraværsperiode, jf. § 62, stk. 1, i lov om sygedagpenge. Herefter afholder staten 50 pct. af kommunens udgifter fra 5. uge til og med 8. uge, jf. § 62, stk. 2, i lov om sygedagpenge.

Størrelsen af statens refusion af kommunens udgifter til sygedagpenge fra 9. uge til og med 52. uge, afhænger af, om der er tale om passive eller aktive perioder. Staten afholder 30 pct. af kommunens udgifter til sygedagpenge i passive perioder, dvs. når den sygemeldte ikke er vendt gradvist tilbage i arbejde eller er i aktivt tilbud, jf. § 62, stk. 3, i lov om sygedagpenge. Staten afholder 50 pct. af kommunens udgifter til sygedagpenge i aktive perioder, dvs. fra det tidspunkt, hvor den sygemeldte er vendt gradvist tilbage i arbejde eller er påbegyndt i virksomhedsrettet tilbud eller tilbud om ordinær uddannelse, jf. § 62, stk. 4 og 5, i lov om sygedagpenge.

I bekendtgørelse nr. 1553 af 23. december 2014 om kommunernes ret til refusion af udgifterne til uddannelseshjælp, kontanthjælp, revalideringsydelse, sygedagpenge, ledighedsydelse og ressourceforløbsydelse til personer, der deltager i tilbud efter lov om en aktiv beskæftigelsesindsats, eller til sygedagpengemodtagere, der gradvist vender tilbage i arbejde, er fastsat nærmere regler for, hvornår betingelserne for at få 50 pct. refusion er opfyldt.

Hvis en arbejdsgiver ikke tager en delvist uarbejdsdygtig sygemeldt lønmodtager tilbage på deltid, afholder staten 50 pct. af kommunens udgifter til sygedagpenge fra det tidspunkt, hvor kommunen som led i dialogen med virksomheden om en gradvis tilbagevenden får oplyst, at der ikke kan ske gradvis tilbagevenden til arbejde. Staten afholder dog maksimalt 50 pct. af udgifterne i op til 13 uger regnet fra det tidspunkt, hvor kommunen får oplyst, at der ikke kan ske gradvis tilbagevenden til arbejdet, jf. § 62, stk. 7, i lov om sygedagpenge.

Efter 52. sygeuge afholder kommunen de fulde udgifter til sygedagpenge, jf. § 62, stk. 6, i lov om sygedagpenge.

Staten yder forskudsrefusion af kommunernes refusionsberettigede udgifter efter sygedagpengeloven, jf. § 63 i lov om sygedagpenge.

I sager omfattet af bekendtgørelse om sygedagpenge til søfarende er det ikke kommunen, men Søfartsstyrelsen som udbetaler sygedagpenge under sygefravær. I disse sager har arbejdsgiveren ligeledes en arbejdsgiverperiode på 30 kalenderdage, jf. § 4 i bekendtgørelsen. Staten finansierer Søfartsstyrelsens udgifter til sygedagpenge, jf. § 17, stk. 3, i bekendtgørelsen. Disse udgifter er ikke omfattet af nærværende lovforslag.

*2.1.2.8. Ledighedsydelse*

Kommunen udbetaler efter de gældende regler i lov om aktiv socialpolitik ledighedsydelse til en person, der er visiteret til fleksjob, og som er ledig, herunder også i perioder med sygdom og barsel. Der kan også udbetales ledighedsydelse, herunder supplerende ledighedsydelse til en person, der er visiteret til fleksjob, og som holder ferie enten fra sit fleksjob eller under en ledighedsperiode. Endelig kan der i en periode på højest 78 uger efter ansættelse i et ordinært job udbetales ledighedsydelse til den pågældende under ledighed, selv om personen ikke længere er omfattet af fleksjobordningen.

Efter de gældende regler refunderer staten 30 pct. af kommunens udgifter til ledighedsydelse. Dog refunderer staten 50 pct. af kommunens udgifter til ledighedsydelse for personer, der deltager i tilbud efter kapitel 11 i lov om en aktiv beskæftigelsesindsats.

I bekendtgørelse nr. 1553 af 23. december 2014 om kommunernes ret til refusion af udgifterne til uddannelseshjælp, kontanthjælp, revalideringsydelse, sygedagpenge, ledighedsydelse og ressourceforløbsydelse til personer, der deltager i tilbud efter lov om en aktiv beskæftigelsesindsats, eller til sygedagpengemodtagere, der gradvist vender tilbage i arbejde, er fastsat nærmere regler for, hvornår betingelserne for at få 50 pct. refusion er opfyldt.

For at kommunen kan få 50 pct. refusion af udgifterne til ledighedsydelse er det et krav, at

1) kommunen har iværksat tilbud efter lov om en aktiv beskæftigelsesindsats kapitel 11,

2) tilbuddet i gennemsnit er på minimum 10 timer om ugen, og

3) modtageren af ledighedsydelse deltager aktivt i tilbuddet.

Ved tilbud kombineret med ordinær ansættelse medregnes timerne i ordinær ansættelse ved opgørelsen af timekravet.

Det sammenlagte gennemsnitlige ugentlige timetal i tilbuddet kan være mindre end 10 timer, hvis kommunen i den enkelte sag redegør for, at det efter en konkret vurdering af personens situation, ressourcer, helbredstilstand, behandlingstilbud m.v. kun er muligt for personen at deltage på et lavere timetal.

Perioder med tilbud opgøres af kommunen. Kommunen får 30 pct. refusion i perioder med mere end 14 dages sammenhængende fravær fra et tilbud.

Kommunen afholder dog fuldt ud udgifterne til ledighedsydelse til personer, der har modtaget ledighedsydelse i sammenlagt 18 måneder inden for 24 måneder. Når personen efterfølgende har været ansat i et fleksjob i 9 måneder inden for 18 måneder, genoptages refusionen.

*2.1.2.9. Revalideringsydelse efter lov om aktiv socialpolitik*

Efter de gældende regler udbetaler kommunen revalideringsydelse til revalidenden, hvis revalideringen sker i overensstemmelse med en fastlagt jobplan. Størrelsen på revalideringsydelsen afhænger af flere forhold, herunder f. eks. modtagerens alder, om modtageren har børn eller om modtageren har visse nærmere bestemte psykiske lidelser.

Kommunen kan endvidere udbetale supplerende hjælp til en revalidend, hvis den løn, den pågældende modtager, er lavere end revalideringsydelsen. Løn og tilskud kan tilsammen højest udgøre et beløb, der svarer til niveauet for revalideringsydelse.

Efter de gældende regler i lov om aktiv socialpolitik refunderer staten 30 pct. af kommunens udgifter til revalideringsydelse. Dog refunderer staten 50 pct. for personer, der deltager i tilbud efter § 32, stk. 1, nr. 1, i lov om aktiv beskæftigelsesindsats, og 65 pct. for personer, der deltager i tilbud efter kapitel 11 i lov om en aktiv beskæftigelsesindsats.

Staten refunderer endvidere 50 pct. af en kommunes udgifter til boligtilskud til revalidender og forrevalidender med nedsat fysisk eller psykisk funktionsevne samt støtte til etablering af selvstændig virksomhed.

I bekendtgørelse nr. 1553 af 23. december 2014 om kommunernes ret til refusion af udgifterne til uddannelseshjælp, kontanthjælp, revalideringsydelse, sygedagpenge, ledighedsydelse og ressourceforløbsydelse til personer, der deltager i tilbud efter lov om en aktiv beskæftigelsesindsats, eller til sygedagpengemodtagere, der gradvist vender tilbage i arbejde, er fastsat nærmere regler for, hvornår betingelserne for at få 50/65 pct. refusion er opfyldt.

For at kommunen kan få 50 pct. eller 65 pct. refusion af udgifterne til revalideringsydelse, er det et krav, at betingelserne for tilbud i lov om en aktiv beskæftigelsesindsats er opfyldt, og at personen deltager aktivt i tilbuddet.

En person anses for at deltage aktivt i tilbuddet, medmindre personen har mere end 14 dages sammenhængende fravær i en kommunal opgørelsesperiode. Opgørelsesperioden er den periode, som kommunen benytter ved beregning af en persons månedlige ydelse, jf. § 89 i lov om aktiv socialpolitik.

Er en person inden for en kommunal opgørelsesperiode i flere tilbud, som omfatter forskellige refusionssatser, bestemmes refusionsprocenten for opgørelsesperioden af det tilbud, der har varet flest dage. Omfatter tilbuddene lige mange dage, bestemmes refusionsprocenten for opgørelsesperioden af det tilbud, der har den højeste refusionsprocent.

*2.1.2.10. Ressourceforløbsydelse under ressourceforløb eller jobafklaring efter lov om aktiv socialpolitik*

Kommunen udbetaler ressourceforløbsydelse til personer, der deltager i et ressourceforløb eller et jobafklaringsforløb. Ressourceforløb blev indført den 1. januar 2013 i forbindelse med reformen af førtidspension og fleksjob, og jobafklaringsforløb blev indført den 1. juli 2014 i forbindelse med reformen af sygedagpenge.

Efter de gældende regler refunderer staten 30 pct. af kommunens udgifter til ressourceforløbsydelse til personer, der deltager i ressourceforløb eller jobafklaringsforløb. Dog refunderer staten 50 pct. af kommunens udgifter til ressourceforløbsydelse for personer, der deltager i tilbud efter § 32, stk. 1, nr. 1, og kapitel 11 i lov om en aktiv beskæftigelsesindsats eller er omfattet af et tilbud efter integrationsloven.

I bekendtgørelse nr. 1553 af 23. december 2014 om kommunernes ret til refusion af udgifterne til uddannelseshjælp, kontanthjælp, revalideringsydelse, sygedagpenge, ledighedsydelse og ressourceforløbsydelse til personer, der deltager i tilbud efter lov om en aktiv beskæftigelsesindsats, eller til sygedagpengemodtagere, der gradvist vender tilbage i arbejde, er fastsat nærmere regler for, hvornår betingelserne for at få 50 pct. refusion er opfyldt.

For at kommunen kan få 50 pct. refusion af udgifterne til ressourceforløbsydelse, er det et krav, at

1) betingelserne for tilbud i lov om en aktiv beskæftigelsesindsats er opfyldt, og

2) personen deltager aktivt i tilbuddet.

Perioder, hvor den pågældende har genoptaget arbejdet delvist, tæller med i opgørelsen af, om kommunen kan få 50 pct. i refusion for personer, der deltager i et jobafklaringsforløb med ressourceforløbsydelse. Der henvises til de tilsvarende regler for modtagere af sygedagpenge i pkt. 2.1.2.7.

Hvis kravene ikke er opfyldt, får kommunen 30 pct. i refusion.

En person anses for at deltage aktivt i et tilbud, medmindre personen har mere end 14 dages sammenhængende fravær i en kommunal opgørelsesperiode. Opgørelsesperioden er den periode, som kommunen benytter ved beregning af en persons månedlige ydelse, jf. § 89 i lov om aktiv socialpolitik. Perioder med tilbud opgøres af kommunen.

Kommunerne kan modtage refusion for ressourceforløbsydelse til personer i et jobafklaringsforløb til og med 52. uge regnet fra første sygedag i det aktuelle sygefravær. Kommunen afholder 100 pct. af udgifterne til ressourceforløbsydelse til personer i jobafklaringsforløb efter 52. uge regnet fra første sygedag med sygedagpenge i det aktuelle sygefravær og ansættelsesforhold i henhold til reglerne om refusion i lov om sygedagpenge.

*2.1.2.11. Førtidspension, jf. § 16 i lov om social pension*

Efter de gældende regler i § 56 a, stk. 1, i lov om social pension varetager Udbetaling Danmark alle opgaver vedrørende beregning og udbetaling af førtidspension.

Det fremgår af § 52, stk. 1 i lov om social pension, at kommunen afholder 65 pct. af udgifterne til førtidspension efter pensionslovens § 16, mens staten afholder de resterende 35 pct. af udgifterne, når førtidspensionisten er bosat i Danmark. Staten afholder den fulde udgift til førtidspension til personer, der har fast bopæl i udlandet, jf. § 52, stk. 3 i lov om social pension.

Udbetaling Danmark opkræver kommunens og statens andel af ydelsen direkte fra kommunen og staten, jf. § 26 i lov om Udbetaling Danmark, efter de procentmæssige fordelinger, der er fastsat i pensionslovgivningen.

Formidlingen af betalingen sker uden om kommunerne ved, at Udbetaling Danmark har adgang til direkte betaling over statens konto via StatensKoncernBetalinger (SKB), og for den kommunale medfinansieringsandel via den enkelte kommunes konto i Offentligt Betalingssystem (OBS), jf. § 27 i lov om Udbetaling Danmark.

*2.1.2.12. Fleksjob og tilbud i form af støtte til selvstændigt erhvervsdrivende*

*2.1.2.12.1. Fleksjob og tilbud om støtte i form at tilskud til selvstændige erhvervsdrivende tilkendt før den 1. januar 2013*

Efter de gældende regler udbetaler kommunen tilskud til arbejdsgivere, som har en person ansat i fleksjob, som er påbegyndt ansættelsen før den 1. januar 2013. Tilskuddet er afhængig af graden af den nedsatte arbejdsevne. Tilskuddet beregnes af lønnen med tillæg af arbejdsgiverudgifter til arbejdsgiverbidrag til ATP samt eventuelle udgifter til andre arbejdsgiverbidrag f.eks. pension. Tilskuddet kan ikke overstige halvdelen eller totredjedele af lønnen af den mindste overenskomstmæssige timeløn på det aktuelle ansættelsesområde eller den løn, som sædvanligvis gælder for tilsvarende arbejde, med tillæg af arbejdsgiverudgifter til arbejdsgiverbidrag til ATP samt eventuelle udgifter til andre arbejdsgiverbidrag f.eks. pension. Tilskuddet kan dog højest beregnes ud fra et beløb på 489.832 kr. (2015-niveau) på årsbasis.

Jobcenteret giver støtte i form af tilskud til personer, der driver selvstændig virksomhed som hovedbeskæftigelse, og som på grund af varige og væsentlige begrænsninger i arbejdsevnen har vanskeligt ved at opretholde beskæftigelsen i den selvstændige virksomhed. Tilskuddet skal være bevilget senest den 31. december 2012.

Tilskuddet ydes afhængigt af graden af den nedsatte arbejdsevne med halvdelen eller totredjedele af mindste overenskomstmæssige løn på det pågældende ansættelsesområde for nyansatte uden faglige kvalifikationer. På ikke overenskomstdækkede områder anvendes den overenskomstmæssige løn på sammenlignelige ansættelsesområder. Tilskuddet kan dog højst beregnes ud fra et beløb på 489.832 kr. (2015-niveau) på årsbasis.

Kommunen modtager 65 pct. i refusion for tilskud til arbejdsgivere og selvstændigt erhvervsdrivende, som er visiteret til fleksjob eller bevilget tilskud til selvstændig virksomhed før den 1. januar 2013.

*2.1.2.12.2. Fleksløntilskud og tilbud om støtte i form af tilskud til selvstændigt erhvervsdrivende tilkendt den 1. januar 2013 eller senere*

Kommunerne udbetaler fleksløntilskud til fleksjobansatte, der er i ansættelse, og som modtager løn fra en arbejdsgiver den 1. januar 2013 eller derefter. Fleksløntilskuddet er et supplement til lønnen fra arbejdsgiveren og beregnes med udgangspunkt i et beløb, der svarer til 98 pct. af arbejdsløshedsdagpenges højeste beløb. Fleksløntilskuddet nedsættes med 30 pct. af lønindtægten inkl. pension, dels af anden lønindtægt, indtil lønindtægten er på 13.648 kr. (2015-niveau) og derefter med 55 pct. for den del af lønindtægten, der overstiger 13.648 kr. (2015-niveau)

Kommunerne giver også tilbud om støtte i form af tilskud til selvstændigt erhvervsdrivende, som har en væsentlig og varigt nedsat arbejdsevne i forhold til deres selvstændige virksomhed. Tilskuddet udgør 131.225 kr. (2015-niveau) og nedsættes med 30 pct., dels af den beregnede årsindtægt i virksomheden, dels af anden arbejdsindtægt.

Efter de gældende regler i lov om en aktiv beskæftigelsesindsats refunderer staten 65 pct. af en kommunes udgifter til fleksløntilskud og til tilskud til selvstændigt erhvervsdrivende.

*2.1.2.13. Løntilskud til offentlige og private arbejdsgivere*

Efter gældende regler i kapitel 12 i lov om en aktiv beskæftigelsesindsats kan dagpengemodtagere, kontanthjælpsmodtagere, revalidender, sygedagpengemodtagere, førtidspensionister, nyuddannede personer med handicap, ressourceforløbsydelsesmodtagere og uddannelseshjælpsmodtagere få tilbud om ansættelse med løntilskud hos offentlige og private arbejdsgivere.

Efter gældende regler i kap. 13 a, 13 c, 13 d og 13 e i lov om en aktiv beskæftigelsesindsats kan henholdsvis selvforsøgende, arbejdsmarkedsydelsesmodtagere, modtagere af særlig uddannelsesydelse og kontantydelse ligeledes få tilbud om ansættelse med løntilskud hos offentlige og private arbejdsgivere.

Efter gældende regler udbetaler kommunen løntilskud til offentlige og private arbejdsgivere, der ansætter en ledig med løntilskud. Løntilskuddets størrelse varierer alt efter om den ledige ansættes med løntilskud hos en offentlig eller privat arbejdsgiver, samt efter hvilken målgruppe i lov om en aktiv beskæftigelsesindsats den ledige, der ansættes i tilbud om løntilskud, tilhører.

Efter gældende regler kan uddannelse efter aftale mellem arbejdsgiveren og den ansatte indgå i tilbud om ansættelse med løntilskud. Under uddannelsen udbetaler arbejdsgiveren løn som i den øvrige del af ansættelsen og modtager løntilskud. Arbejdsgiveren betaler for eventuelt køb af uddannelsen.

For dagpengemodtagere, jobparate kontanthjælpsmodtagere, uddannelseshjælpsmodtagere kan jobcenteret efter gældende regler betale for køb af uddannelsen m.v., hvis uddannelsesforløbet er aftalt i personens jobplan henholdsvis uddannelsespålæg som led i tilbuddet om ansættelse med løntilskud. Hvis arbejdsgiveren udbetaler løn i uddannelsesperioden, kan arbejdsgiveren få løntilskud.

Efter gældende regler i lov om en aktiv beskæftigelsesindsats refunderer staten 50 pct. af en kommunes udgifter for personer, der er omfattet af en af lovens målgrupper, når udgiften angår løntilskud efter kapitel 12. Staten refunderer 65 pct. af kommunens udgifter til løntilskud efter kap. 12, når udgifterne angår revalidender.

*2.1.2.14. Reglerne om mellemkommunal refusion for førtidspension*

Hvis en førtidspensionist flytter til en anden kommune end den, der har tilkendt førtidspensionen, refunderes den aktuelle opholdskommunes udgifter til førtidspension efter retssikkerhedslovens § 9 c, stk. 7, af pensionistens opholdskommune på tilkendelsestidspunktet. Retten til refusion ophører seks år efter det tidspunkt, hvor pensionisten har fået tilkendt førtidspensionen. Er førtidspension tilkendt med tilbagevirkende kraft, er det dette tidligere tidspunkt, som 6-års perioden løber fra. Flytter borgeren til en anden kommune efter tilkendelse af førtidspensionen er hovedreglen hermed, at førtidspensionen, når der er forløbet 6 år fra tilkendelsen, skal udbetales af den tilflyttede kommune.

Retten til refusion efter stk. 7 udskydes dog i de tilfælde, hvor der ydes refusion efter retssikkerhedslovens § 9 c, stk. 2, 4 eller 5. Det gælder efter stk. 2, hvis den oprindelige opholdskommune har medvirket til, at pensionisten har fået ophold i de deri nævnte boformer (botilbud for personer med nedsat funktionsevne, forsorgshjem m.v.), og efter stk. 4, hvis pensionisten selv har valgt en af de deri nævnte boformer i en anden kommune. I disse tilfælde ydes der tidsubegrænset refusion efter stk. 2 og 4, så længe borgeren bor i det pågældende eller et tilsvarende botilbud. Hvis borgeren ophører med at bo i botilbuddet eller et lignende botilbud, ophører refusionen efter stk. 2 og 4, og refusionsperioden efter § 9 c, stk. 7, genindtræder. Perioden med refusion efter stk. 2, 4 og 5 er dermed en slags ”død periode”, som ikke medregnes i de 6 år, hvor der efter § 9 c, stk. 7, er ret til refusion fra den kommune, som tilkendte førtidspensionen.

*2.1.2.15. Befordringsgodtgørelse til dagpengemodtagere, der deltager i tilbud efter lov om en aktiv beskæftigelsesindsats*

Befordringsgodtgørelse til dagpengemodtagere og modtagere af midlertidig arbejdsmarkedsydelse administreres og udbetales af arbejdsløshedskasserne, som får deres udgifter refunderet af staten.

Det følger af § 109, stk. 2, i lov om en aktiv beskæftigelsesindsats, at kommunen skal bidrage til finansiering af statens udgifter til befordringsgodtgørelse efter § 82 i lov om en aktiv beskæftigelsesindsats, jf. § 79, stk. 1, i lov om arbejdsløshedsforsikring m.v.

Finansieringsbidraget udgør, jf. § 109, stk. 3, i lov om en aktiv beskæftigelsesindsats, 50 pct. af udgifterne til befordringsgodtgørelse.

*2.2. Den foreslåede ordning*

*2.2.1. Refusion/medfinansiering af forsørgelsesydelser*

Den statslige refusion består i dag af et kompliceret regelsæt, hvor refusionsprocenten bl.a. varierer efter ydelsestype og den aktive indsats, som borgeren deltager i. Det kan tage fokus fra at tilrettelægge den indsats, der virker bedst for den enkelte borger.

En omlægning af den statslige refusion af kommunernes forsørgelsesudgifter skal medvirke til at styrke det kommunale fokus på resultater til gavn for den enkelte person på offentlig forsørgelse. Omlægningen indebærer derfor, at en mindre andel af kommunernes udgifter kompenseres direkte gennem refusion og en større andel gennem generelle tilskud efter objektive kriterier. Det sikrer et større økonomisk incitament hos den enkelte kommune til at forebygge langvarig offentlig forsørgelse ved at gennemføre en effektiv indsats overfor borgere på offentlig forsørgelse. Omlægningen skal således understøtte, at kommunerne i højere grad tilbyder ledige den indsats, som hjælper den enkelte tættere på arbejdsmarkedet og i job fremfor en indsats baseret på den højeste refusionsprocent.

Det foreslås at ensrette refusions/medfinansieringssystemet vedrørende udbetalte forsørgelsesydelser m.v. efter lov om arbejdsløshedsforsikring m.v., lov om aktiv socialpolitik, lov om en aktiv beskæftigelsesindsats, lov om sygedagpenge, lov om social pension og lov om kontantydelse, for at understøtte den aktive beskæftigelsesindsats.

Med ændringen bliver refusions/medfinansieringssystemet mere gennemskueligt, da refusionssatserne for den statslige refusion af kommunernes udgifter til forsørgelsesydelser m.v. som udgangspunkt bliver ens på tværs af ydelser m.v. Refusionssatsen og medfinansieringssatsen varierer over tid afhængig af, hvor længe personen har modtaget offentlige forsørgelsesydelser m.v.

Det foreslås således, at refusionssatserne for den statslige refusion af kommunernes forsørgelsesudgifter aftrappes over tid, således at der ydes 80 pct. de første 4 uger, 40 pct. fra uge 5-26, 30 pct. fra uge 27-52 og derefter 20 pct. efter uge 52.

Det foreslås samtidigt, at medfinansieringsprocenterne for kommunerne i forhold til arbejdsløshedsdagpenge og midlertidig arbejdsmarkedsydelse øges over tid, således at kommunen medfinansierer 20 pct. i de første 4 uger, 60 pct. fra uge 5-26, 70 pct. fra uge 27-52 og 80 pct. efter uge 52.

Det foreslås, at det nye refusions- og medfinansieringssystem træder i kraft mandag den 4. januar 2016. Dermed sikres, at de nye regler træder i kraft med virkning for den første hele uge i 2016.

Ydelser, som er omfattet af forslaget til den nye refusions- og medfinansieringsmodel indplaceres ved lovens ikrafttrædelse på det refusions- eller medfinansieringstrin, der svarer til ancienniteten i systemet, regnet fra 1. juli 2014.

Der er behov for at fastsætte regler om, hvordan indfasningen til den foreslåede refusions- og medfinansieringsmodel skal ske i forhold til personer, der allerede modtager offentlige forsørgelsesydelser på tidspunktet for lovens ikrafttræden.

Den valgte indfasning for så vidt angår medregning af ydelser eller selvforsørgelse, som ligger forud for lovens ikrafttræden i forhold til indplacering på refusionstrappen, er at undgå uhensigtsmæssig adfærd i kommunerne ved, at de f.eks. tilkender en person førtidspension eller visiterer en person til fleksjob efter de gældende mere gunstige refusionsregler.

Endvidere medfører forslaget, at kommunerne starter forfra på refusions-/medfinansieringstrappen, når den enkelte person har været selvforsørgende i nye 52 uger inden for en referenceperiode på 3 år. Det følge af overgangsbestemmelsen i § 23, stk. 1, at perioder med ydelser fra den 1. juli 2014 indgår i opgørelsen af refusions- og medfinansieringsprocenten. Dette betyder, at referenceperioden på 3 år også løber fra samme tidspunkt den 1. juli 2014.

Det er alene hele uger med selvforsørgelse, der tæller med, når det skal vurderes, om den enkelte person har været selvforsørgende i nye 52 uger inden for 3 år.

Ved selvforsørgelse forstås, at den pågældende har været i beskæftigelse eller ikke har modtaget nogen former for offentlig forsørgelse. Offentlig forsørgelse vil bl.a. være kontanthjælp, arbejdsløshedsdagpenge, SU samt alle former for støttet beskæftigelse f.eks. ansættelse med løntilskud eller voksenlærlingeordningen. Perioder, hvor en arbejdsgiver modtager refusion efter lov om sygedagpenge eller barselloven, vil være omfattet af begrebet ”offentlig forsørgelse”, selv om personen har modtaget løn i perioden.

Den foreslåede refusionsmodel indfases med henblik på, at kommuner, der allerede har en stor andel af borgere, der modtager varig offentlig forsørgelse, som f.eks. førtidspension, ikke rammes økonomisk af forhold, som de ikke har haft mulighed for at påvirke gennem ændret adfærd. Det er således alene ved nytilkendelser af førtidspension og fleksjob fra den 1. juli 2014 og senere, at ydelsen omfattes af den nye refusionsmodel.

Ydelser i form af førtidspension til personer, der har fået tilkendt førtidspension før den 1. juli 2014, og ydelser i form af fleksløntilskud, tilskud til arbejdsgiveren med en ansat i fleksjob, tilskud til selvstændig virksomhed eller ledighedsydelse til personer, der er blevet visiteret til fleksjob eller har fået tilkendt støtte i form af tilskud til selvstændig erhvervsvirksomhed på grund af en varig og væsentligt nedsat arbejdsevne før 1. juli 2014, er som udgangspunkt ikke omfattet af forslaget til nye refusionsregler. Ydelser til disse persongrupper vil være omfattet af de nuværende refusionsregler i lov om social pension, lov om en aktiv beskæftigelsesindsats eller lov om aktiv socialpolitik. Dette gælder dog ikke, hvis kommunen træffer afgørelse om, at personen ikke længere er berettiget til førtidspension, fleksjob eller støtte til selvstændig virksomhed, og personen efterfølgende modtager en anden offentlig forsørgelsesydelse. Hvis personen fra 1. juli 2014 eller senere modtager en anden offentlig forsørgelsesydelse, som fx kontanthjælp, vil ydelsen til den pågældende blive omfattet af de nye refusionsregler.

*Personer visiteret til fleksjob m.v. før den 1. januar 2013*

Ydelser i form af fleksløntilskud, tilskud til arbejdsgiveren med en ansat i fleksjob, tilskud til selvstændig virksomhed eller ledighedsydelse til personer, der før den 1. januar 2013 er visiteret til fleksjob eller er tilkendt støtte i form af tilskud til selvstændig erhvervsvirksomhed på grund af en varig og væsentlig nedsat arbejdsevne, er som udgangspunkt omfattet af de gældende refusionsregler i lov om en aktiv beskæftigelsesindsats eller lov om aktiv socialpolitik.

Hvis den pågældende den 1. juli 2014 eller senere f.eks. bliver visiteret til et ressourceforløb, eller bliver tilkendt førtidspension, omfattes udbetalingen af ydelser af de nye refusionsregler. Dette gælder også, hvis personen efterfølgende igen visiteres ind i fleksjobordningen eller efter en periode uden offentlig forsørgelsesydelse f.eks. får udbetalt arbejdsløshedsdagpenge eller kontanthjælp.

*Personer visiteret til fleksjob m.v. i perioden den 1. januar 2013 til den 30. juni 2014*

Ydelser til personer, der i perioden fra den 1. januar 2013 frem til den 30. juni 2014 er visiteret til fleksjob eller er tilkendt støtte i form af tilskud til selvstændig virksomhed på grund af en varigt og væsentligt nedsat arbejdsevne, er som udgangspunkt omfattet af de gældende refusionsregler.

Dette gælder frem til det tidspunkt, hvor den pågældende den 1. juli 2014 eller senere

* påbegynder et nyt fleksjob,
* fortsætter i et fleksjob hos samme arbejdsgiver, når kommunen har vurderet, at pågældende fortsat er berettiget til et fleksjob efter 5 år (revisiteres), eller
* efter 5 år (revisiteres) bliver tilkendt en ny periode med støtte i form af tilskud til selvstændig erhvervsvirksomhed.

Ydelser til personen vil herefter være omfattet af de nye refusionsregler.

*Refusion ved sygdom til personer visiteret til fleksjob m.v.*

Sygedagpenge efter lov om sygedagpenge eller ressourceforløbsydelse under jobafklaringsforløb efter lov om aktiv socialpolitik, der udbetales under sygdom efter den 4. januar 2016 til følgende grupper

* personer, der er ansat i fleksjob før den 1. januar 2013,
* personer, der er ansat i fleksjob mellem den 1. januar 2013 og 30. juni 2014,
* personer, der har fået tilkendt støtte i form af tilskud til selvstændig virksomhed på grund af en varig og væsentlig nedsat arbejdsevne før den 1. januar 2013, eller
* personer, der har fået tilkendt støtte i form af tilskud til selvstændig virksomhed på grund af en varig og væsentlig nedsat arbejdsevne i perioden den 1. januar 2013 til den 30. juni 2014,

omfattes af de foreslåede refusionsregler. Dette gælder også for den refusion, der kan udbetales til en arbejdsgiver efter reglerne i lov om sygedagpenge og lov om aktiv socialpolitik.

Hvis en arbejdsgiver udbetaler løn under sygdom og derfor modtager tilskud til den fleksjobansattes løn (fleksjob påbegyndt før den 1. januar 2013), eller den fleksjobansatte modtager fleksløntilskud under sygeperioden, vil kommunens ret til refusion af tilskuddet til arbejdsgiveren og fleksløntilskuddet fortsat være omfattet af de nugældende refusionsregler efter lov om en aktiv beskæftigelsesindsats. Det samme gælder for den støtte i form af tilskud til selvstændigt erhvervsdrivende, som kommunerne udbetaler under sygdomsperioden. Ydelser udbetalt i perioden den 1. juli 2014 til den 3. januar 2016 tæller med i opgørelsen af, hvor på refusionstrappen den pågældendes ydelse i form af sygedagpenge eller ressourceforløbsydelse under jobafklaringsforløb skal indplaceres.

Når den pågældende igen er raskmeldt, vil ydelserne, der udbetales i forbindelse med fleksjob eller tilskud til selvstændigt erhvervsdrivende, blive omfattet af og beregnet efter de nugældende refusionsregler i lov om en aktiv beskæftigelsesindsats. Baggrunden for dette er, at personen også i perioder, hvor der udbetales sygedagpenge eller ressourceforløbsydelse under jobafklaringsforløb, bevarer sin visitation til fleksjob, og det vil derfor kun være sygedagpenge eller ressourceforløbsydelse under jobafklaringsforløb, der er udbetalt under sygdom til den pågældende, der vil være omfattet af de foreslåede refusionsregler.

*Mistet ret til ledighedsydelse for personer visiteret til fleksjob før den 1. januar 2013 eller mellem den 1. januar 2013 og 30. juni 2014 samt personer, der er tilkendt støtte i form af tilskud før den 1. januar 2013*

Hvis en person på ledighedsydelse, som før den 1. juli 2014 er visiteret til fleksjob eller som før den 1. januar 2013 har fået tilkendt støtte i form af tilskud til selvstændig virksomhed, mister retten til ledighedsydelse som følge af en sanktion eller på grund af manglende rådighed, vil den pågældende kunne modtage uddannelses- eller kontanthjælp, hvis betingelserne for dette er opfyldt, frem til den pågældende igen er berettiget til ledighedsydelse ved at være ansat i et fleksjob på 9 måneder inden for 18 måneder (beskæftigelseskrav) efter afgørelsen om manglende ret til ledighedsydelse.

Uddannelses- og kontanthjælpen, som udbetales den 4. januar 2016 eller senere, vil være omfattet af de foreslåede refusionsregler. Ydelser udbetalt i perioden fra den 1. juli 2014 til den 3. januar 2016 tæller med i opgørelsen af, hvor på refusionstrappen den pågældendes ydelse skal indplaceres.

Når personen igen opnår ret til ledighedsydelse, gælder forskellige refusionsregler afhængig af, hvornår personen er visiteret til fleksjob (før 1. januar 2013 eller i perioden fra 1. januar 2013 – 30. juni 2014)

For personer, der er visiteret til fleksjob før den 1. januar 2013, vil kommunens udbetaling af ledighedsydelse, når den pågældende igen får ret til ledighedsydelse, fortsat være omfattet af de nugældende regler i lov om aktiv socialpolitik også, hvis den pågældende på ny bliver ansat i et fleksjob. Baggrunden for dette er, at personen fortsat er visiteret til fleksjob i den periode, hvor den pågældende har modtaget uddannelses- eller kontanthjælp.

For personer, der er visiteret til fleksjob i perioden den 1. januar 2013 til den 30. juni 2014, vil kommunens udbetaling af ledighedsydelse, hvis retten til ledighedsydelse er genoptjent inden den 1. juli 2014, være omfattet af de gældende refusionsregler i lov om aktiv socialpolitik.

Hvis den fleksjobvisiterede den 1. juli 2014 eller derefter bliver ansat i et fleksjob og på ny optjener ret til ledighedsydelse, vil ledighedsydelse, fleksløntilskud ved nyt fleksjob eller fleksløntilskud efter revisitation i samme fleksjob efter 5 år, være omfattet af de foreslåede refusionsregler.

Gennemførelsen af det foreslåede refusionssystem er ganske kompliceret. Det foreslås derfor, at beskæftigelsesministeren efter forhandling med ministeren for børn, ligestilling, integration og sociale forhold og KL får bemyndigelse til at fastsætte nærmere regler om opgørelse og medfinansiering af refusion/medfinansiering samt kommunernes, Udbetaling Danmarks og arbejdsløshedskassernes opgaver i forbindelse med opgørelse af refusion/medfinansiering, administration, afregning, regnskab, revision og betingelserne for beregning af kommunernes refusion og medfinansiering.

*2.2.1.1. Fleksbidrag*

Den foreslåede refusionsomlægning, hvor kommunerne modtager ens refusion på tværs af alle ydelser, kan indebære, at kommunernes tilskyndelse til at oprette fleksjob, særligt på få timer, begrænses. Det skal ses i lyset af, at kommunerne i dag har en stor økonomisk tilskyndelse til at placere personer i fleksjob frem for på kontanthjælp. Det skyldes bl.a., at der gives 65 pct. refusion for udgifter til personer i fleksjob mod 50/30 pct. refusion for hhv. aktive og passive kontanthjælpsmodtagere. Med den nye refusionsmodel vil refusionen falde til 20 pct. for mange fleksjobbere, da personer i fleksjob typisk vil påbegynde et fleksjob efter en længere periode på offentlig forsørgelse. Samtidig vil en person, der er visiteret til et fleksjob, ikke have mulighed for at opfylde kravet om 52 ugers selvforsørgelse inden for 3 år, da fleksjob er støttet beskæftigelse og dermed ikke kan medregnes til opgørelsen af selvforsørgelse, jf. § 7 i nærværende lovforslag.

Det vil indebære, at fleksjob, særligt på få timer, bliver betydeligt dyrere for kommunerne end passiv kontanthjælp, hvilket vil mindske kommunernes økonomiske tilskyndelse til at visitere til og oprette disse fleksjob væsentligt. Der er således risiko for, at kommunerne, mod intentionen i *Reform af førtidspension og fleksjob,* ikke længere i samme omfang vil ønske at oprette fleksjob til de mest udsatte borgere.

Der foreslås derfor indført et særligt fleksbidrag som supplement til kommunernes refusion, når en person er ansat i et fleksjob og kommunen modtager refusion på 20 pct. af fleksløntilskuddet. Fleksbidraget skal sikre, at kommunerne ikke får markante merudgifter ved at oprette fleksjob til de mest udsatte borgere samtidig med at der tages hensyn til, at fleksjobordningen ikke må blive for økonomisk attraktiv for kommunerne, så der sker en uhensigtsmæssig glidning fra kontanthjælp til fleksjob. Fleksbidraget beregnes med udgangspunkt i fleksjobberens løn og udgør som udgangspunkt 30 pct. af det beløb, som fleksløntilskuddet beregnes på baggrund af, efter refusion. Bidraget nedsættes med 20 pct. af lønindtægten i fleksjobbet og af anden lønindtægt.

Med denne model med et ekstra tilskud til kommunernes udgifter til fleksløntilskud sikres det, at den kommunale udgift til et fleksjob på få timer ligger omtrent på niveau med udgiften til en kontanthjælpsmodtager (lidt større for ikke-forsørgere, lidt lavere for forsørgere). Uden indførelsen af et fleksbidrag ville en refusionsomlægning indebære, at den kommunale udgift til et fleksjob ville være væsentlig større end udgiften til passiv kontanthjælp.

*2.2.2. Skærpelse af reglerne om mellemkommunal refusion*

Den foreslåede refusionsomlægning, hvor kommunerne overtager en større andel af finansieringsansvaret på førtidspensionsområdet, vil isoleret set kunne øge kommunernes tilskyndelse til at bidrage til, at borgere på varig offentlig forsørgelse flytter til en anden kommune.

For at modvirke dette, foreslås reglerne for den mellemkommunale refusion skærpet. Efter forslaget skal den kommune, der tilkender førtidspension, fremover finansiere førtidspensionen de første 6 år efter fraflytningstidspunktet (mod hidtil fra tilkendelsestidspunktet), når en førtidspensionist flytter fra den kommune, som tilkendte førtidspensionen.

Efter forslaget vil den kommune, der tilkender førtidspension som udgangspunkt skulle finansiere førtidspensionen i en længere periode end i dag. Forslaget skal derfor gælde fremadrettet, således at det alene er i de tilfælde, hvor førtidspension er tilkendt den 2. februar 2015 eller senere, at den tilkendende kommune skal finansiere pensionen i 6 år fra førtidspensionistens flytning fra kommunen.

*2.2.3. Befordringsgodtgørelse til dagpengemodtagere, der deltager i tilbud efter lov om en aktiv beskæftigelsesindsats*

Det foreslås, at kommunerne fortsat skal finansiere 50 pct. af statens udgifter til befordringsgodtgørelse til dagpengemodtagere og modtagere af midlertidig arbejdsmarkedsydelse.

Som konsekvens af den foreslåede ophævelse af § 82 a i lov om arbejdsløshedsforsikring m.v., jf. § 26, nr. 1, foreslås § 109, stk. 2, i lov om en aktiv beskæftigelsesindsats, ændret. Der henvises til bemærkningerne til § 29, nr. 3.

*2.2.4. ATP-bidrag af midlertidig arbejdsmarkedsydelse og arbejdsløshedsdagpenge*

Efter de gældende regler er finansieringen af ATP-bidrag af midlertidig arbejdsmarkedsydelse og arbejdsløshedsdagpenge som udgangspunkt afhængig af den sats, hvormed kommunerne medfinansierer midlertidig arbejdsmarkedsydelse og arbejdsløshedsdagpenge. Efter de gældende regler er kommunernes medfinansiering af midlertidig arbejdsmarkedsydelse og arbejdsløshedsdagpenge afhængig af, om - og i givet fald - hvilken aktivitet medlemmet deltager i.

Da kommunernes medfinansiering af midlertidig arbejdsmarkedsydelse og arbejdsløshedsdagpenge omlægges med nærværende lovforslag, foreslås det at ændre bestemmelserne om indbetaling af ATP-bidrag af midlertidig arbejdsmarkedsydelse og arbejdsløshedsdagpenge som følge heraf og således, at det mere direkte fremgår af bestemmelsen, hvilken aktivitet, der medfører hvilken finansiering af ATP-bidraget.

*2.2.5. Refusionsreglernes administration*

*2.2.5.1. Etablering af en fælles, kommunal it-understøttelse af opgørelse af refusion og medfinansiering*

*2.2.5.1.1. En fælles, kommunal løsning*

Det foreslås, at der etableres en fælles og obligatorisk it-løsning for alle kommuner og Udbetaling Danmark således, at der er én opgørelsesmetode og én tællemetode for varighed af perioden på offentlig forsørgelse. Det foreslås, at systemet skal være baseret på digitale værktøjer, diverse digitale systemer og registre, bl.a. indkomstregisteret samt oplysninger om ydelser m.v. udbetalt af kommunerne, Udbetaling Danmark, arbejdsløshedskasserne og staten og oplysninger om støttet beskæftigelse fra det fælles it-baserede datagrundlag, jf. § 32 i lov om organisering og understøttelse af beskæftigelsesindsatsen m.v.

[Løsningen] opgør således løbende kommunernes refusions-/medfinansieringsprocent for de enkelte borgere. [Løsningen] skal desuden løbende kunne følge hver enkelt borgers selvforsørgelsessituation, således at det kan aflæses, hvornår pågældende kan ”nulstilles” i indplaceringen på refusionstrappen, så kommunerne igen får høj refusion eller lav medfinansiering efter nye 52 ugers sammenlagt selvforsørgelse inden for en treårig referenceperiode.

Med henblik på at sikre et effektivt og transparent økonomisystem foreslås det endvidere, at der i tilknytning til [Løsningen] indføres krav om, at kommunerne automatisk skal overføre refusionskrav og medfinansieringsbeløb til Ministeriet for Børn, Ligestilling, Integration og Sociale Forhold svarende til den eksisterende overførsel for kommunal medfinansiering af arbejdsløshedsdagpenge m.v. Dermed aflastes kommunerne for at indberette manuelt til refusionssystemet for ydelser m.v. omfattet af forslaget til § 3, og der opnås en større grad af automatik, driftssikkerhed og tilgængelige oplysninger om de faktisk afholdte udgifter.

*2.2.5.1.2. [Løsningen] etableres af kommunerne*

Det foreslås, at opgaveløsningen med etablering, drift, vedligeholdelse og videreudvikling af [Løsningen] fremover sker ét sted. Det foreslås, at [Løsningen] skal ejes og drives af kommunerne via et aktieselskab, som ejes 100 pct. af KL. Derved bliver [Løsningen] ejet af samtlige kommuner. Lov nr. 548 af 8. juni 2006 om kommunernes udførelse af opgaver for andre offentlige myndigheder og kommuners og regioners deltagelse i selskaber finder således ikke anvendelse i forhold til organiseringen af kommunernes ejerskab og drift af [Løsningen].

[Selskabet] får som opgave at etablere, drive, vedligeholde og videreudvikle [Løsningen]. Idet [Selskabet] har ret til at føre anden virksomhed ved siden af [Løsningen], er det en forudsætning, at alle aktiviteter med at etablere, drive, vedligeholde og videreudvikle [Løsningen] holdes tydeligt adskilt fra [Selskabets] øvrige aktiviteter. [Selskabets] øvrige aktiviteter skal således være klart adskilt såvel økonomisk som opgave- og driftsmæssigt fra [Løsningen].

Kommunerne og Udbetaling Danmark er hver især dataansvarlige for [Løsningen], jf. persondatalovens § 42, og [Selskabet] er databehandler på vegne af kommunerne og Udbetaling Danmark.

Baggrunden for at lade [Løsningen] være ejet af kommunerne via et aktieselskab under KL er, at [Løsningen] skal ses i forlængelse af kommunernes ansvar for hjemtagelse af refusioner og for beregning af medfinansiering af arbejdsløshedsdagpenge, midlertidig arbejdsmarkedsydelse og befordringsgodtgørelse.

Da kommunerne således er en vigtig part i forbindelse med etableringen og driften af [Løsningen], er det naturligt, at opgaveløsningen med etablering, drift, vedligeholdelse og videreudvikling af [Løsningen] sker hos kommunerne.

Det foreslås, at beskæftigelsesministeren efter forhandling med KL og ministeren for børn, ligestilling, integration og sociale forhold bemyndiges til at fastlægge de detaljerede krav til opgaveløsningen via bekendtgørelse.

*2.2.5.1.3 [Løsningen] finansieres af kommunerne*

Det foreslås, at kommunerne i fællesskab skal finansiere alle udgifter i forbindelse med etablering af [Løsningen], den daglige drift af [Løsningen], udgifterne til vedligeholdelse og udgifterne til videreudvikling af [Løsningen]. Endvidere gælder det også udgifterne til ændringer i [Løsningen], f.eks. som følge af ændringer i regler om refusion og medfinansiering.

Det foreslås, at fordelingen af udgiften mellem de enkelte kommuner fastlægges af [Selskabet], som foretager beregningen af kommunernes årlige bidrag og opkræver disse. Det foreslås, at beskæftigelsesministeren efter forhandling med KL fastsætter nærmere regler vedrørende fordelingen af udgifterne mellem de enkelte kommuner.

*2.2.5.1.4. Forholdet til persondataloven*

Etablering, drift, vedligeholdelse og videreudvikling af [Løsningen] vil skulle ske under iagttagelse af persondataloven og bekendtgørelse om sikkerhedsforanstaltninger til beskyttelse af personoplysninger, som behandles for den offentlige forvaltning (sikkerhedsbekendtgørelsen).

Henset til omfanget af [Løsningen] er det vigtigt, at der - for alle dele af [Løsningen] - tages stilling til, hvordan persondatalovens krav efterleves således, at [Løsningen] i tilstrækkeligt omfang varetager hensynet til beskyttelse af borgernes personoplysninger og privatliv.

Det er kommunerne og Udbetaling Danmark, der hver især er dataansvarlige for [Løsningen], og [Selskabet] er databehandler. Det betyder, at behandlingen af personoplysninger hos [Selskabet] sker på vegne af de dataansvarlige kommuner og Udbetaling Danmark samt under iagttagelse af de krav, som persondataloven - og evt. anden lovgivning - stiller til kommunernes og Udbetaling Danmarks håndtering af personoplysninger.

Det forhold, at beskæftigelsesministeren fører tilsyn m.v. med Selskabet, fritager ikke kommunerne og Udbetaling Danmark for deres ansvar som dataansvarlige.

[Selskabet] vil som databehandler for kommunerne og Udbetaling Danmark skulle behandle oplysninger omfattet af persondatalovens §§ 6, 7, 8 og 11.

Behandling af oplysninger omfattet af persondatalovens § 6 kan ske i medfør af persondatalovens § 6, stk. 6, idet behandlingen er nødvendig af hensyn til udførelsen af en opgave, der henhører under offentlig myndighedsudøvelse, som den dataansvarlige eller en tredjemand, til hvem oplysningerne videregives, har fået pålagt.

Behandling af oplysninger omfattet af persondatalovens § 7 kan ske i medfør af persondatalovens § 7, stk. 2, nr. 4, idet behandlingen er nødvendig for, at et retskrav kan fastlægges, gøres gældende eller forsvares. Konkret vil der blandt andet skulle behandles oplysninger om sygedagpenge, der indikerer, at personen, der modtager sygedagpenge, er syg (helbredsmæssige forhold). Der vil dog i forhold til f.eks. sygemeldte ikke blive behandlet oplysninger om f.eks. diagnoser i [Løsningen], men alene om hvilke beløb og for hvilke perioder, der er udbetalt sygedagpenge eller ressourceforløbsydelse til personer med ret til jobafklaring.

Efter persondatalovens § 8, stk. 1, må der for den offentlige forvaltning ikke behandles oplysninger om strafbare forhold, væsentlige sociale problemer og andre rent private forhold end de i persondatalovens § 7, stk. 1, nævnte, medmindre det er nødvendigt for varetagelsen af myndighedens opgaver.

Efter praksis kan langvarig ledighed være en indikation på væsentlige sociale problemer. Som led i beregningen af refusion og medfinansiering vil kommunen skulle opgøre, hvor længe en person har været på offentlig forsørgelse. Kommunen og Udbetaling Danmark vil dermed skulle behandle oplysninger om f.eks. personer, der har været langvarigt ledige. Denne behandling kan ske i overensstemmelse med persondatalovens § 8, stk. 1.

Kommunerne og Udbetaling Danmark kan efter persondatalovens § 11 behandle oplysninger om personnumre med henblik på en entydig identifikation.

Kommunerne og Udbetaling Danmark skal sikre sig, at [Selskabet] træffer de i persondatalovens § 41, stk. 3-5, nævnte tekniske og organisatoriske sikkerhedsforanstaltninger, og påse, at dette sker, jf. persondatalovens § 42, stk. 1.

Efter persondatalovens § 42, stk. 2, skal gennemførelsen af en behandling ved en databehandler ske i henhold til en skriftlig aftale mellem parterne. Af aftalen skal fremgå, at databehandleren alene handler efter instruks fra den dataansvarlige, og at reglerne i persondatalovens § 41, stk. 3-5, ligeledes gælder for behandlingen ved databehandleren.

Som udgangspunkt vil en databehandleraftale skulle indgås som en skriftlig aftale mellem parterne. I visse tilfælde kan kravet om databehandleraftale opfyldes ved at fastsætte de fornødne bestemmelser i et andet retligt dokument. Det foreslås, at databehandleraftalen indsættes direkte i loven. Derved sikres, at der ikke opstår tvivl om denne, og at de 98 kommuner og Udbetaling Danmark ikke hver især skal indgå en databehandleraftale med [Selskabet]. Dette svarer til den løsning, der er anvendt i forbindelse med etableringen af Nemrefusion, jf. lov om digital løsning til brug for anmeldelse af sygefravær og anmodning om refusion og tilskud m.v. (Nemrefusion).

Kommunerne og Udbetaling Danmark overlader som dataansvarlige oplysninger til [Selskabet] som databehandler for kommunerne og Udbetaling Danmark.

I forbindelse med udstedelse af bekendtgørelser, cirkulærer eller lignende generelle forskrifter vedrørende [Løsningen], der har betydning for beskyttelse af privatlivet i forbindelse med behandling af personoplysninger, skal der, jf. persondatalovens § 57, indhentes en udtalelse fra Datatilsynet.

Kommunerne har efter § 11 a, stk. 5, jf. stk. 4, i lov om retssikkerhed og administration på det sociale område, hjemmel til at foretage opslag i indkomstregisteret, jf. lov om et indkomstregister, for at indhente de nødvendige oplysninger. Endvidere har kommunerne pligt til at indhente oplysningerne fra indkomstregisteret, såfremt de relevante oplysninger findes dér. Dette gælder tilsvarende for Udbetaling Danmark, jf. § 5 i lov om Udbetaling Danmark.

[Selskabet] vil - som databehandler for kommunerne og Udbetaling Danmark - kunne få terminaladgang til oplysninger i indkomstregistret, som er nødvendige for administrationen af [Løsningen], herunder beregningen af refusion og medfinansiering.

*2.2.5.1.5. Tilsyn med [Selskabet]*

Det fremgår af lovforslagets § 18, stk. 1, at beskæftigelsesministeren fører tilsyn med [Selskabet], for så vidt angår [Løsningen]. Dette fritager ikke kommunerne for deres ansvar som dataansvarlige. Dette svarer til den løsning, der er anvendt i forbindelse med etableringen af Nemrefusion.

Det foreslås i § 20, at medlemmer af [Selskabets] bestyrelse og direktøren kan pålægges daglige eller ugentlige tvangsbøder af beskæftigelsesministeren, hvis [Selskabet] overtræder bestemmelserne i denne lov eller regler udstedt i medfør af loven. Det kræver, at der først er givet et pålæg om at bringe forholdet i overensstemmelse med lovens regler. Gør [Selskabet] ikke dette inden for en fastsat frist, kan beskæftigelsesministeren pålægge bøder som tvangsmiddel.

Formålet med anvendelsen af tvangsbøder er således at fremtvinge opfyldelsen af en handlepligt for [Selskabet]. Det er en betingelse for anvendelse af tvangsbøder, at ulovligheden af [Selskabets] undladelser af at udføre en foranstaltning/handling, som det efter loven har pligt til at udføre, fremtræder med den fornødne klarhed, dvs. at der ikke må være rimelig tvivl om, at loven er tilsidesat. Desuden er det en betingelse for anvendelsen af tvangsbøder, at disse skal være påkrævet frem for mindre indgribende sanktioner.

*2.2.5.1.6. Midlertidig administrativ ordning*

Den foreslåede refusionsmodel træder i kraft den 4. januar 2016, jf. forslaget til § 22.

Det vil være en meget stor opgave at få udviklet og gjort den omfattende og kompleks it-løsning klar til dette tidspunkt. Det foreslås derfor i §§ 24-25, at der etableres en midlertidig overgangsløsning, som skal understøtte refusionssystemet fra ikrafttræden den 4. januar 2016 og frem til it-løsningen [Løsningen] er på plads ultimo 2016.

Den foreslåede midlertidige administrative overgangsordning, svarer til modellen for indfasningen af den kommunale medfinansiering af arbejdsløshedsdagpenge i 2010.

Den foreslåede overgangsordning har følgende indhold:

* Styrelsen for Arbejdsmarked og Rekruttering opgør vederlagsfrit efter hver opgørelsesperiode kommunens refusion og medfinansiering som a-conto betaling.
* Der er indsat en bemyndigelsesbestemmelse til at fastsætte nærmere regler om opgørelse og betaling af a-conto beløbene.
* Når den endelige løsning [Løsningen] er etableret, vil kommunen være forpligtet til at foretage en genberegning af kommunens samlede refusion/medfinansiering fra lovens ikrafttræden. Genberegningen skal ske på baggrund af oplysninger på individniveau.
* Kommunerne, arbejdsløshedskasserne, Udbetaling Danmark og vedkommende minister forpligtes til fra ikrafttrædelsestidspunktet at sikre at det nødvendige datagrundlag for, at den endelige refusion/medfinansiering kan beregnes korrekt, er til stede, og at disse kan indberettes til [Løsningen], når denne er etableret.
* Der skal ske efterregulering af kommunens a-conto således, at kommunen herefter har modtaget den genberegnede refusion/betalt den genberegnede medfinansiering.

Det foreslås videre, at beskæftigelsesministeren kan fastsætte regler om, at [Løsningen] kan sættes i pilotdrift for enkelte kommuner, inden [Løsningen] anvendes til opgørelse af refusion og medfinansiering for alle kommuner. Anvendelse af [Løsningen] i forhold til alle kommuner forudsættes at finde sted senest den 30. november 2016.

*2.2.6. Ændring til bagudbetaling af hjælpen til de forudbetalte kontanthjælpsmodtagere*

*2.2.6.1. Gældende regler*

Efter de gældende regler modtager personer, som har modtaget kontanthjælp uden afbrydelse før den 1. januar 2003, forudbetalt kontanthjælp.

Kommunerne hjemtager efter de gældende regler refusion for både forudbetalt og bagudbetalt uddannelses- eller kontanthjælp, således at kommunerne en måned før et kvartals begyndelse anmoder om en forskudsrefusion af statens andel af de sociale udgifter for kvartalet. Efter de gældende regler er udbetalingskadencerne i refusionssystemet i dag tilrettelagt med udgangspunkt i forudbetalte ydelser. Derfor udbetales refusionen til kommunerne forskudsvis. Der henvises til pkt. 2.1.1.1.

Bagudbetalt kontanthjælp blev indført med virkning fra den 1. januar 2003 og erstattede dermed det dagældende princip, hvor kontanthjælpen blev udbetalt forud. Personer, der modtog kontanthjælp før den 1. januar 2003, har dog bevaret retten til forudbetalt hjælp, indtil udbetalingen har været afbrudt i mindst 1 måned. Herefter er de omfattet af reglerne om bagudbetalt hjælp.

Det skønnes, at der i januar 2016 fortsat vil være ca. 3.000 personer, der modtager forudbetalt kontanthjælp.

*2.2.6.2. Forslagets indhold*

Det foreslås, at den persongruppe, der fortsat er omfattet af reglerne for forudbetalt kontanthjælp, overgår til bagudbetalt kontanthjælp med virkning fra januar 2016, dvs. samtidig med refusionsomlægningen.

Baggrunden for forslaget er, at med den foreslåede omlægning af refusionssystemet, vil kommunerne fremover modtage refusion på baggrund af de faktiske afholdte udgifter til forsørgelsesydelser umiddelbart efter udbetalingen. Derfor vil det være en naturlig følge, at de ydelser, der indgår i refusionstrappen, udbetales på samme tid (bagudbetaling). Hvis forudbetaling af kontanthjælp ikke afskaffes, vil det medføre, at kommunerne først vil kunne få refusion for denne gruppe kontanthjælpsmodtagere en måned efter, at kommunen har afholdt udgiften.

Efter gældende udbetalingsregler ville en ændring af udbetalingstidspunktet betyde, at de pågældende kontanthjælpsmodtagere ville få udbetalt kontanthjælp i starten af december og igen med udgangen af januar, dvs. at de ville skulle leve i to måneder af en måneds kontanthjælp.

Det foreslås derfor, at der i januar 2016 sker udbetaling af kontanthjælp såvel i starten af januar måned som ved udgangen af januar måned, således at ingen skal leve i to måneder for en måneds udbetaling. Ændringen betyder ikke, at den enkelte kontanthjælpsmodtager oplever at få flere penge mellem hænderne, da udbetalingen primo januar skal dække leveomkostninger i januar, og udbetaling ultimo januar skal dække leveomkostninger i februar.

Det skal bemærkes, at persongruppe, - som forslaget omfatter - har modtaget uafbrudt kontanthjælp i en længere årrække, uden at de pågældende har opfyldt kravene til at blive visiteret til fleksjob eller til at blive tilkendt førtidspension.

Det foreslås, at udbetaling af den forudbetalte kontanthjælp primo 2016 ikke skal indgå i beregningen af eller medføre fradrag i andre ydelser udbetalt til kontanthjælpsmodtageren eller dennes ægtefælle eller samlever efter lov om aktiv socialpolitik, lov om social pension, lov om højeste, mellemste, forhøjet almindelig og almindelig førtidspension m.v., lov om individuel boligstøtte, lov om dag-, fritids- og klubtilbud m.v. til børn og unge, lov om børnetilskud og forskudsvis udbetaling af børnebidrag og lov om social service.

Det betyder, at andre ydelser og tilskud, der udbetales til kontanthjælpsmodtageren, beregnes på baggrund af 12 månedlige udbetalinger af kontanthjælp. Den forudbetalte kontanthjælp for primo januar måned 2016 skal således ikke indgå i beregningen af f.eks. boligstøtte, friplads m.v. Det samme vil gøre sig gældende i forhold til eventuelt fradrag i en ægtefælles eller samlevers førtidspension eller kontanthjælp.

Regnskabsmæssigt er der tale om en forskydning af udgiften, som alternativt ville skulle afholdes ved en eventuel overgang til social pension (førtids- eller folkepension). Der gælder således en særlig regel ved overgangen til førtids- eller folkepension for de personer, der ved overgangen til disse bagudbetalte ydelser modtager forudbetalt løn eller en forudbetalt offentlig forsørgelsesydelse. Ved overgang til bagudbetalt social pension vil der for disse personer kunne gå op til 2 måneder fra sidste udbetaling af løn/offentlig forsørgelsesydelse, til de får udbetalt førtids- eller folkepensionen. I sådanne tilfælde skal der udbetales en forudbetalt ekstra måneds pension for den første måned for hvilken, der er ret til pension.

*2.2.7. Forholdet til frikommuneforsøgene*

Forslaget har ingen betydning for frikommuneforsøgene.

*3. Økonomiske og administrative konsekvenser for det offentlige*

Den nye refusionsmodel betyder, at alle ydelser i udgangspunktet omfattes af samme refusionssatser. Refusionen aftrappes fra 80 pct. i de første 4 uger til 20 pct. efter 1 år:

80 pct. de første 4 uger.

40 pct. fra uge 5-26.

30 pct. fra uge 27-52.

20 pct. fra uge 53 og frem.

Refusionstælleren nulstilles efter 1 års sammenlagt selvforsørgelse inden for en referenceperiode på 3 år. Der er således krav om 52 ugers ny selvforsørgelse inden for 156 uger for at blive nulstillet. Det bemærkes, at ingen former for støttet beskæftigelse inkluderes som selvforsørgelse, herunder løntilskud, voksenlærlinge og jobrotation.

Refusionsomlægningen medfører isoleret set, at kommunerne vil modtage mindre i direkte statslig refusion. Kommunerne kompenseres under ét fortsat for den del af deres udgifter, som de ikke modtager statsrefusion for.

Den gradvise indfasning af førtidspension og fleksjob i refusionstrappen medfører, at den lavere grad af direkte statslige refusion først vil være fuldt indfaset omkring år 2032.

Omlægningen af refusionssystemet betyder, at kommunerne i 2016 vil modtage omkring 7,6 mia. (2015-pl) mindre i direkte statslig refusion. Kommunerne kompenseres under ét for merudgifterne som følge af refusionsomlægningen via blok- og beskæftigelsestilskuddet. Kommunernes udgifter til arbejdsløshedsdagpenge, midlertidig arbejdsmarkedsydelse og løntilskud til forsikrede ledige er omfattet af beskæftigelsestilskuddet. Kommunernes udgifter til kontant- og uddannelseshjælp, ledighedsydelse, revalideringsydelse, ressourceforløbsydelse, løntilskud til kontant- og uddannelseshjælpsmodtagere, til sygedagpengemodtagere, til revalidender og til personer i ressourceforløb samt førtidspension er omfattet af budgetgarantien.

De økonomiske konsekvenser for staten og kommunerne i årene 2016-2019 og i 2032 fremgår af *tabel 1*.

**Tabel 1. Økonomiske konsekvenser fordelt på stat og kommuner af refusionsomlægningen.**

**2016-2019 og 2032. Mia. kr. (2015-pl)**

|  |  |  |  |  |  |
| --- | --- | --- | --- | --- | --- |
|  | 2016 | 2017 | 2018 | 2019 | 2032 |
| **Staten i alt** | **-7,6** | **-8,3** | **-9,6** | **-10,5** | **-16,7** |
| Dagpenge inkl. løntilskud | -2,1 | -2,1 | -2,1 | -2,1 | -2,1 |
| Kontant- og uddannelseshjælp inkl. løntilskud | -2,1 | -2,1 | -2,2 | -2,2 | -2,2 |
| Sygedagpenge | -0,7 | -0,7 | -0,7 | -0,7 | -0,7 |
| Ressourceforløb | -0,3 | -0,4 | -0,4 | -0,5 | -0,8 |
| Førtidspension | -0,9 | -1,2 | -1,6 | -2,0 | -6,0 |
| Fleksjob inkl. fleksbidrag | -1,0 | -1,3 | -2,1 | -2,4 | -4,2 |
| Ledighedsydelse | 0 | 0 | 0 | 0 | 0 |
| Revalidering inkl. løntilskud | -0,6 | -0,6 | -0,6 | -0,6 | -0,6 |
|  |  |  |  |  |  |
| **Kommunerne i alt** | **7,6** | **8,3** | **9,6** | **10,5** | **16,7** |
| Heraf budgetgaranti | 3,8 | 4,3 | 4,7 | 5,2 | 9,7 |
| Heraf beskæftigelsestilskud | 2,1 | 2,1 | 2,1 | 2,1 | 2,1 |
| Heraf DUT | 1,7 | 2,0 | 2,8 | 3,2 | 4,9 |
|  |  |  |  |  |  |
| **I alt** | **0** | **0** | **0** | **0** | **0** |

Anm.: Som følge af afrundinger svarer summen af de enkelte ydelser ikke altid til i alt.

*3.1. Etablering af refusionssystem*

*3.1.1. Fælles it-løsning*

Forslaget vil ændre på det eksisterende refusionssystem og indebærer, at refusionssatserne for den statslige refusion af kommunernes forsørgelsesudgifter i udgangspunktet er ens på tværs af ydelser, men afhænger af den enkeltes varighed på offentlige ydelser.

For at kommunerne kan hjemtage den rette refusion, vil det være nødvendigt, at der udvikles en fælles it-løsning, der automatisk kan beregne, hvor lang tid hver enkelt person, der modtager ydelser, har modtaget offentlig forsørgelse. Tilsvarende vil det også være nødvendigt, at [Løsningen] kan beregne den enkelte persons grad af selvforsørgelse over en længere periode med henblik på evt. nulstilling af refusionstælleren og deraf følgende høj refusionssats for kommunerne.

I forlængelse af nuværende praksis og arbejdsdeling mellem staten og kommunerne vil det som udgangspunkt være en kommunal opgave at udvikle, drive og vedligeholde refusionssystemet.

For at kommunerne kan udvikle det kommunale refusionssystem, skal staten udarbejde en såkaldt ”kogebog”, hvori de lovgivningsmæssige krav præciseres og ”omsættes” således, at de kan indgå i it-understøttelsen. Dette danner baggrund for kravspecifikation for it-udvikling af det kommunale refusionssystem inkl. ”tællere”. Det forventes, at dette udviklingsarbejde sker i perioden 2014-2015 med efterfølgende vedligehold i 2016. De samlede udgifter hertil beløber sig til 3,8 mio. kr. Herefter overgår driften, vedligeholdelsen og videreudviklingen af ”kogebogen” til [Selskabet].

[Endvidere fremgår det af pkt. 2.2.5.1.6., at der forventes anvendt en midlertidig ordning i hovedparten af 2016 indtil [Løsningen] er på plads. Udgifterne til udvikling mv. af den midlertidige ordning forventes at udgøre 0,9 mio. kr. i 2015 og 0,3 mio. kr. i 2016.]

De samlede økonomiske konsekvenser som følge af udarbejdelse af ”kogebogen” og udvikling mv. af den midlertidige ordning fremgår af tabel 2.

I forbindelse med etableringen af det nye refusionssystem forventes data på såvel Beskæftigelsesministeriets område som andre ministerområder ligeledes at skulle tilpasses, så de kan indgå i systemet fra og med 2016. Behovet for – og størrelsen af – datatilpasning undersøges og fastlægges nærmere i forbindelse med udarbejdelsen af ”kogebogen”.

**Tabel 2. Økonomiske konsekvenser for staten i forbindelse med udarbejdelse af ”kogebog” og midlertidig**

**ordning. 2015-2018. Mio. kr. (2015-pl)**

|  |  |  |  |  |
| --- | --- | --- | --- | --- |
|  | 2015 | 2016 | 2017 | 2018 |
| **Staten i alt** | **3,5** | **1,5** | **-** | **-** |
| Udvikling | 2,6 | - | - | - |
| Drift og vedligeholdelse | 0,9 | 1,5 | - | - |

Anm.: I 2015 er indregnet udgifter for arbejde udført i 2014.

*3.1.2. Ændring til bagudbetaling af hjælpen til de forudbetalte kontanthjælpsmodtagere*

Med forslaget overgår gruppen af personer, der fortsat er omfattet af reglerne for forudbetalt kontanthjælp, til bagudbetalt kontanthjælp med virkning fra januar 2016. Det skønnes, at der i januar 2016 vil være ca. 3.000 personer, som modtager forudbetalt kontanthjælp. Forslaget indebærer, at der for denne gruppe kontanthjælpsmodtagere vil ske en udbetaling af hjælp såvel primo januar som ultimo januar 2016. Ændringen betyder ikke, at den enkelte kontanthjælpsmodtager oplever at få flere penge mellem hænderne, da udbetalingen primo januar skal dække leveomkostninger i januar, og udbetalingen ultimo januar skal dække leveomkostninger i februar. Regnskabsteknisk sker der en ekstra måneds udbetaling af kontanthjælp i regnskabsåret 2016.

*3.1.3. Likviditetsforskydning*

Med forslaget vil kommunerne ikke modtage refusion forskudsvis, men først på baggrund af faktiske udbetalinger, hvilket vil medføre et likviditets- og rentetab. Det skal bemærkes, at der er tale om et engangstab i forbindelse med indfasning af modellen. Hertil kommer et løbende rentetab som følge af, at kommunerne har fået den statslige refusion op til en måned før, de skulle udbetale ydelserne til borgerne.

Omlægningen af refusionssystemet betyder modsat, at kommunerne fra og med 2016 vil modtage mere i bloktilskud fremfor i direkte statslig refusion. Da bloktilskuddet til kommunerne udbetales i 12-delsrater den første bankdag i hver måned, vil kommunerne alt andet lige få en likviditets- og rentegevinst.

For så vidt angår ændring af forudbetalt kontanthjælp til bagudbetalt kontanthjælp, jf. pkt. 3.1.2, vil kommunerne opleve et likviditets- og rentetab i januar 2016, mens det modsatte vil være tilfældet for staten.

*3.1.4. Administration*

Forslaget forventes at medføre administrative lettelser for kommunerne i form af bl.a. ophør af registrering af aktive/passive timer på individniveau og manuel indberetning til refusionssystemet for så vidt angår de ydelser, der indgår i refusionstrappen.

De kommunaløkonomiske konsekvenser vil blive forhandlet med de kommunale parter.

*4. Økonomiske og administrative konsekvenser for erhvervslivet*

Lovforslaget har ingen økonomiske eller administrative konsekvenser for erhvervslivet.

*5. Administrative konsekvenser for borgerne*

Lovforslaget har ingen konsekvenser for borgerne.

*6. Miljømæssige konsekvenser*

Lovforslaget har ingen miljømæssige konsekvenser.

*7. Forholdet til EU-retten*

Lovforslaget indeholder ikke EU-retlige aspekter.

*8. Hørte myndigheder og organisationer*

Et udkast til lovforslag har i perioden fra den 9. februar til den 2. marts 2015 været sendt i høring hos følgende myndigheder og organisationer m.v.:

Ankestyrelsen, Arbejdsløshedskassernes Samvirke, ATP, Arbejdsløshedskassen for Selvstændige Erhvervsdrivende (ASE), BDO Kommunernes Revision, Beskæftigelsesrådet, Beskæftigelsesrådets Ydelsesudvalg, Business Danmark, Danmarks Frie Fagforening, Danske Advokater, Danske Regioner, Danske Handicaporganisationer, Dansk Socialrådgiverforening, Datatilsynet, Det Centrale Handicapråd, Det Faglige Hus, Finanssektorens Arbejdsgiverforening, Foreningen af kommunale social-, sundheds- og arbejdsmarkedschefer i Danmark, Foreningen af Statsautoriserede Revisorer, Forsikring og Pension, Frie Funktionærer, Institut for Menneskerettigheder, KL, Kommunale Tjenestemænd og Overenskomstansatte, KTO, Kristelig Arbejdsgiverforening, Kristelig Fagbevægelse, Landsforeningen for førtidspensionister, Rigsrevisionen, Rådet for Socialt Udsatte, Udbetaling Danmark og Ældre Sagen.

*9. Sammenfattende skema*

**Vurdering af konsekvenser af lovforslaget**

|  |  |  |
| --- | --- | --- |
|  | Positive konsekvenser/­mindreudgifter | Negative konsekvenser/­merudgifter |
| Økonomiske konsekvenser for stat, kommuner og regioner | Stat:  2015: 0 mio. kr.  2016: 7.600 mio. kr.  2017: 8.300 mio. kr.  2018: 9.600 mio. kr.  Kommuner:  2015: 0 mio. kr.  2016: 0 mio. kr.  2017: 0 mio. kr.  2018: 0 mio. kr. | Stat:  2015: 0 mio. kr.  2016: 0 mio. kr.  2017: 0 mio. kr.  2018: 0 mio. kr.  Kommuner:  2015: 0 mio. kr.  2016: 7.600 mio. kr.  2017: 8.300 mio. kr.  2018: 9.600 mio. kr. |
| Administrative konsekvenser for stat, kommuner og regioner | Stat:  2015: 0 mio. kr.  2016: 0 mio. kr.  2017: 0 mio. kr.  2018: 0 mio. kr.  Kommuner:  2015: 0 mio. kr.  2016: 0 mio. kr.  2017: 0 mio. kr.  2018: 0 mio. kr. | Stat:  2015: 3,5 mio. kr.  2016: 1,5 mio. kr.  2017: 0 mio. kr.  2018: 0 mio. kr.  Kommuner:  2015: 0 mio. kr.  2016: 0 mio. kr.  2017: 0 mio. kr.  2018: 0 mio. kr. |
| Økonomiske konsekvenser for erhvervslivet | Ingen | Ingen |
| Administrative konsekvenser for erhvervslivet | Ingen | Ingen |
| Miljømæssige konsekvenser | Ingen | Ingen |
| Administrative konsekvenser for borgerne | Ingen | Ingen |
| Forholdet til EU-retten | Forslaget indeholder ikke EU-retlige konsekvenser | |

*Bemærkninger til lovforslagets enkelte bestemmelser*

*Til § 1*

Efter gældende regler fremgår kommunernes ret til refusion for en række offentlige forsørgelsesydelser m.v. samt kommunernes medfinansiering af andre forsørgelsesydelser af forskellige love. Det drejer sig om ydelser efter lov om arbejdsløshedsforsikring m.v., lov om aktiv socialpolitik, lov om sygedagpenge, lov om en aktiv beskæftigelsesindsats og lov om social pension. For en nærmere gennemgang af ydelserne henvises til bemærkningerne til § 3.

Det foreslås i *stk. 1*, at reglerne om statens refusion af kommunernes for udgifter til visse offentlige ydelser m.v. samt kommunernes medfinansiering af statens udgifter til visse offentlige ydelser samles i en ny lov. Følgende titel foreslås: Lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering.

Det foreslås i *stk. 2*, at der i loven fastlægges rammer for den kommunale it-understøttelse af opgørelsen af fordelingen af finansieringsansvaret mellem kommuner og staten, og for registrering, indberetning og videregivelse af oplysninger om visse offentlige ydelser og om perioder på støttet beskæftigelse, perioder med selvforsørgelse m.v.

Forslaget svarer til den løsning, der er etableret for Nemrefusion og som fremgår af lov om digital løsning til brug for anmeldelse af sygefravær og anmodning om refusion og tilskud m.v. (Nemrefusion). Der henvises til forslaget til kapitel 4 i nærværende lov.

*Til § 2*

Efter gældende regler har kommunerne ret til refusion for en række offentlige forsørgelsesydelser m.v. samt pligt til at medfinansiere andre forsørgelsesydelser.

Da reglerne herom foreslås samlet i en ny lov, jf. bemærkningerne til § 1, foreslås det i *stk. 1*, at kommunerne får ret til refusion for udgifterne til en række ydelser m.v. udbetalt af kommunerne og Udbetaling Danmark. Det foreslås videre, at kommunerne får pligt til at medfinansiere en række ydelser udbetalt af arbejdsløshedskasserne. For en nærmere gennemgang af ydelserne henvises til bemærkningerne til forslagets § 3.

Det foreslås i *stk. 2*, at der fastsættes regler om definitionen af refusion. Herved forstås situationer, hvor kommunen afholder udgiften til den udbetalte ydelse, jf. forslaget til § 3, og får dækket en del af udgiften af staten. Udbetaling Danmark udbetaler førtidspension på vegne af kommunen, og opkræver kommunens og statens andel af ydelsen direkte fra kommunen og staten.

Det foreslås i *stk. 3*, at der fastsættes regler om definitionen af medfinansiering. Herved forstås situationer, hvor kommunen ikke afholder udgiften til den udbetalte ydelse, jf. § 3, men indbetaler et beløb til staten til delvis dækning af statens udgifter til ydelsen.

*Til § 3*

Det foreslås i *stk. 1*, at loven omfatter en række ydelser, hvor kommunerne kan påvirke resultatet af den aktive beskæftigelsesindsats. Formålet er at sikre, at der er et større økonomisk incitament hos den enkelte kommune til at forebygge langvarig offentlig forsørgelse og at gennemføre en aktiv indsats der bringer den enkelte tættere på arbejdsmarkedet og ordinær uddannelse. På den baggrund foreslås, at loven omfatter nedennævnte ydelser.

Til stk. 1, nr. 1 og 2

Det følger af § 82 a i lov om arbejdsløshedsforsikring m.v., at kommunerne skal bidrage til finansieringen af statens udgifter til arbejdsløshedsdagpenge. Finansieringsbidraget udgør 70 pct. af udgifterne til dagpenge. Bidraget udgør dog kun 50 pct. under deltagelse i tilbud efter § 32, stk. 1, nr. 1, (ordinær uddannelse) eller deltagelse i tilbud efter kapitel 11 (virksomhedspraktik) i lov om en aktiv beskæftigelsesindsats. Kommunen bidrager dog ikke til finansieringen af dagpenge i de første 4 uger (karensperioden).

Det følger videre af § 52 o i lov om arbejdsløshedsforsikring m.v., at kommunerne finansierer 70 pct. af udgifterne til midlertidig arbejdsmarkedsydelse. Under deltagelse i tilbud om nytteindsats eller virksomhedspraktik efter § 75 m eller uddannelse efter §§ 75 p eller 75 q (ordinær uddannelse) i lov om en aktiv beskæftigelsesindsats udgør bidraget dog 50 pct. af udgifterne til midlertidig arbejdsmarkedsydelse.

Efter de administrativt fastsatte regler i bekendtgørelse om kommunernes medfinansiering af arbejdsløshedsdagpenge, midlertidig arbejdsmarkedsydelse og befordringsgodtgørelse til forsikrede ledige, skal kommunerne dog ikke bidrage til arbejdsløshedsdagpenge og midlertidig arbejdsmarkedsydelse til personer, der er omfattet af artikel 64 og 65 i forordning (EØF) 883/04 om koordinering af de sociale forsikringsordninger – såkaldte ”EØS-dagpenge”. Det vil sige arbejdsløshedsdagpenge eller midlertidig arbejdsmarkedsydelse, der udbetales af en dansk arbejdsløshedskasse til en person, der bor i et andet EØS-land eller udbetalinger til en person, der søger arbejde i et andet EØS-land med eksport af ydelsen i op til 3 måneder med dokument PD U2, ikke er omfattet af forslaget til et nyt refusionssystem. Undtagelsen er begrundet i, at kommunen for disse personer ikke har mulighed for at påvirke beskæftigelsesindsatsen over for disse personer, og dermed ikke kan påvirke den kommunale medfinansieringsprocent.

Arbejdsløshedsdagpenge og midlertidig arbejdsmarkedsydelse er omfattet af refusionsomlægningen, og foreslås nævnt i opregningen som nr. 1 og 2. Det foreslås videre, at der – i overensstemmelse med de gældende administrative regler, efter den foreslåede bemyndigelse i forslaget til § 5, stk. 4, - administrativt fastsættes regler om, at de såkaldte ”EØS-dagpenge” undtages fra den kommunale medfinansiering. Det betyder, at staten – som efter de gældende regler - afholder udgiften.

Feriedagpenge er efter aftalen ikke omfattet af refusionsomlægningen.

Til stk. 1, nr. 3

Det følger af § 23, stk. 3, i lov om uddannelsesordning for ledige, som har opbrugt deres dagpengeret, at staten refunderer 50 pct. af udgifterne til den særlige uddannelsesydelse, når personen deltager i uddannelse efter loven. I perioder, hvor personen er omfattet af ordningen uden at deltage i uddannelse, refunderer staten 30 pct. af udgifterne til den særlige uddannelsesydelse.

Særlig uddannelsesydelse er omfattet af refusionsomlægningen, og foreslås nævnt i opregningen som nr. 3. Der er tale om en midlertidig ydelse, som udløber den 5. januar 2015. Sammenholdt med nærværende lovforslags ikrafttræden den 4. januar 2016, vil ydelsen alene have den betydning, at udbetalingen indgår i opgørelsesperioden efter § 5 for udbetalinger, der er sket i perioden fra 1. juli 2014, jf. nærværende forslags § 23, stk. 1, til den 5. januar 2015. De foreslåede refusionsprocenter i § 5 vil således ikke få betydning for kommunernes ret til refusion for særlig uddannelsesydelse, da denne vil være udløbet på lovens ikrafttrædelsestidspunkt.

Til stk. 1, nr. 4

Det følger af de gældende regler i § 3-6 i lov om kontantydelse, at kommunerne udbetaler kontantydelse til personerne i målgruppen.

Efter § 23, stk. 2, i lov om kontantydelse, fremgår det, at staten refunderer 30 pct. af kommunen udgifter til kontantydelse. Dog refunderer staten 50 pct. af kommunens udgifter til kontantydelse for personer, der deltager i vejledning og opkvalificering i form af uddannelser, der har hjemmel i lov, som udbydes generelt, og som umiddelbart er rettet mod beskæftigelse på arbejdsmarkedet, virksomhedspraktik eller nytteindsats efter kapital 13 e i lov om en aktiv beskæftigelsesindsats.

Kontantydelse er omfattet af refusionsomlægningen, og foreslås nævnt i opregningen som nr. 4. Det bemærkes, at der er tale om en midlertidig ydelse, som udløber ultimo 2017.

Til stk. 1, nr. 5 og 6

Det følger af de gældende regler i § 100 i lov om aktiv socialpolitik, at staten refunderer 30 pct. af kommunernes udgifter til

1. Kontanthjælp efter § 25,
2. kontanthjælp og aktivitets- eller barselstillæg efter § 25,
3. uddannelseshjælp efter § 23,
4. uddannelseshjælp og aktivitets- eller barselstillæg efter §§ 23 og 24,
5. engangshjælp efter § 25 a,
6. uddannelseshjælp efter § 23 eller kontanthjælp efter § 25 til en person i en periode fra det tidspunkt, hvor personen er påbegyndt en uddannelse på baggrund af et uddannelsespålæg efter lov om en aktiv beskæftigelsesindsats eller integrationsloven og frem til det tidspunkt, hvor personen får udbetalt uddannelsesstøtte efter SU-loven, jf. § 12, stk. 2,
7. en behovsbestemt ydelse til enlige forsørgere under 30 år, som forsørger eget barn i hjemmet og som har erhvervet ret til ekstra børnetilskud efter lov om børnetilskud og forskudsvis udbetaling af børnebidrag, i en periode mellem uddannelsens grund- og hovedforløb eller mellem 2 uddannelsesforløb, eller til en enlig forsørger, som ikke har erhvervet ret til ekstra børnetilskud, fordi den pågældende ikke opfylder betingelserne for dette i § 5, stk. 1, nr. 1 eller 5 a i lov om børnetilskud og forskudsvis udbetaling af børnebidrag jf. § 12, stk. 3,
8. kontanthjælp som supplement til en person, der ikke modtager fuld førtidspension, jf. § 27 a, og
9. særlig støtte efter § 34.

Staten refunderer dog 50 pct. for personer, herunder personer under revalidering eller forrevalidering efter kapitel 6, der deltager i tilbud efter § 32, stk. 1, nr. 1, eller kapitel 11 i lov om en aktiv beskæftigelsesindsats.

Staten refunderer endvidere 50 pct. af kommunens udgifter til hjælp efter kapitel 4 for personer, der er omfattet af et integrationsprogram efter integrationsloven.

De nævnte ydelser er omfattet af refusionsændringen og foreslås nævnt i opregningen som nr. 5 og 6.

Til stk. 1, nr. 7

Det følger af de gældende regler i § 62 i lov om sygedagpenge, at staten afholder kommunens udgifter til sygedagpenge i de første 4 uger af en fraværsperiode under sygdom. Herefter afholder staten 50 pct. af kommunens udgifter fra 5. uge til og med 8. uge, jf. § 62, stk. 2, i lov om sygedagpenge.

Størrelsen af statens refusion af kommunens udgifter til sygedagpenge fra 9. uge til og med 52. uge afhænger af, om der er tale om passive eller aktive perioder. Staten afholder 30 pct. af kommunens udgifter til sygedagpenge i passive perioder, dvs. når den sygemeldte ikke er vendt gradvist tilbage i arbejde eller er i aktivt tilbud, jf. § 62, stk. 3, i lov om sygedagpenge. Staten afholder 50 pct. af kommunens udgifter til sygedagpenge i aktive perioder, dvs. fra det tidspunkt, hvor den sygemeldte er vendt gradvist tilbage i arbejde eller er påbegyndt i virksomhedsrettet tilbud eller tilbud om ordinær uddannelse, jf. § 62, stk. 4 og 5, i lov om sygedagpenge.

I bekendtgørelse nr. 1553 af 23. december 2014 om kommunernes ret til refusion af udgifterne til uddannelseshjælp, kontanthjælp, revalideringsydelse, sygedagpenge, ledighedsydelse og ressourceforløbsydelse til personer, der deltager i tilbud efter lov om en aktiv beskæftigelsesindsats, eller til sygedagpengemodtagere, der gradvist vender tilbage i arbejde, er fastsat nærmere regler for, hvornår betingelserne for at få 50 pct. refusion er opfyldt.

Hvis en arbejdsgiver ikke tager en delvist uarbejdsdygtig sygemeldt lønmodtager tilbage på deltid, afholder staten 50 pct. af kommunens udgifter til sygedagpenge fra det tidspunkt, hvor kommunen som led i dialogen med virksomheden om en gradvis tilbagevenden får oplyst, at der ikke kan ske gradvis tilbagevenden til arbejde. Staten afholder dog maksimalt 50 pct. af udgifterne i op til 13 uger regnet fra det tidspunkt, hvor kommunen får oplyst, at der ikke kan ske gradvis tilbagevenden til arbejdet, jf. § 62, stk. 7, i lov om sygedagpenge.

Efter 52. sygeuge afholder kommunen de fulde udgifter til sygedagpenge, jf. § 62, stk. 6, i lov om sygedagpenge.

Staten yder forskudsrefusion af kommunernes refusionsberettigede udgifter efter sygedagpengeloven, jf. § 63 i lov om sygedagpenge.

Sygedagpenge udbetalt af kommunen som myndighed samt refusion til arbejdsgiveren er omfattet af refusionsændringen og foreslås nævnt i opregningen som nr. 7.

Til stk. 1, nr. 8

Efter de gældende regler i § 104 i lov om aktiv socialpolitik refunderer staten 30 pct. af kommunens udgifter til ledighedsydelse efter § 74 a, stk. 2 og 3, § 74 e, § 74 f og§ 74 h. Dog refunderer staten 50 pct. for personer, der deltager i tilbud efter kapitel 11 i lov om en aktiv beskæftigelsesindsats.

Kommunen afholder dog fuldt ud udgifterne til ledighedsydelse til personer, der har modtaget ledighedsydelse i 18 måneder inden for 24 måneder. Hvis personen efterfølgende har været i fleksjob i en periode på 9 måneder inden for 18 måneder, genoptages refusionen.

Den nævnte ydelse er omfattet af refusionsændringen og foreslås nævnt i opregningen som nr. 8.

Til stk. 1, nr. 9

Efter de gældende regler i § 103 i lov om aktiv socialpolitik refunderer staten 30 pct. af kommunens udgifter til revalideringsydelse efter § 51, stk. 2, og § 52. Dog refunderer staten 50 pct. for personer, der deltager i tilbud efter § 32, stk. 1, nr. 1, i lov om en aktiv beskæftigelsesindsats, og 65 pct. for personer, der deltager i tilbud efter kapitel 11 i lov om en aktiv beskæftigelsesindsats.

Staten refunderer 50 pct. af kommunens udgifter til boligtilskud til revalidender og forrevalidender med nedsat fysisk eller psykisk funktionsevne samt støtte til etablering af selvstændig virksomhed, jf. §§ 64, 64 a og 65.

De nævnte ydelser er omfattet af refusionsændringen og foreslås nævnt i opregningen som nr. 9.

Til stk. 1, nr. 10

Efter de gældende regler i §§ 103 a og b i lov om aktiv socialpolitik refunderer staten 30 pct. af kommunens udgifter til ressourceforløbsydelse under ressourceforløb og jobafklaringsforløb, jf. § 68, § 69 j og § 69 k, stk. 4.

Dog refunderer staten 50 pct. for personer, der deltager i tilbud efter § 32, stk. 1, nr. 1, og kapitel 11 i lov om en aktiv beskæftigelsesindsats.

Staten refunderer også 50 pct. af kommunens udgifter til ressourceforløbsydelse under ressourceforløb efter kapitel 6 a for personer, der er omfattet af et integrationsprogram efter integrationsloven, jf. lovens § 103 a, stk. 3.

Efter § 103 b, stk. 3, ydes refusion efter stk. 1 og 2, til ressourceforløbsydelse under jobafklaring til og med 52 uger regnet fra første sygedag i det aktuelle sygefravær. Kommunen afholder 100 pct. af udgifterne til ressourceforløbsydelse til personer i jobafklaringsforløb efter den 52. uge regnet fra første sygedag med sygedagpenge i det aktuelle sygefravær og ansættelsesforhold, jf. § 62 i lov om sygedagpenge.

De nævnte ydelser er omfattet af refusionsændringen og foreslås nævnt i opregningen som nr. 10.

Til stk. 1, nr. 11

Efter gældende regler i § 52 i lov om social pension, afholder kommunen 65 pct. af udgifterne til førtidspension efter lovens § 16, mens staten afholder de resterende 35 pct. Det fremgår videre, at staten afholder udgiften til pension til personer, der har bopæl i udlandet.

Førtidspension er omfattet af refusionsomlægningen, og foreslås nævnt i opregningen som nr. 11. Det foreslås præciseret, at det er førtidspension efter § 16 i lov om social pension, der er omfattet af loven, og at det alene er førtidspension til personer, der har fast bopæl i Danmark, der er omfattet.

For personer med fast bopæl i udlandet er det som hidtil, staten der afholder udgiften.

Til stk. 1, nr. 12

Efter de gældende regler i § 122, stk. 1, i lov om en aktiv beskæftigelsesindsats, refunderer staten 65 pct. af kommunens udgifter til

1. fleksløntilskud efter § 70 f,
2. tilskud til selvstændigt erhvervsdrivende efter § 70 g,
3. tilskud til fleksjob efter § 71 og
4. tilskud til selvstændigt erhvervsdrivende efter § 75.

Fleksløntilskud efter lovens § 70 f og tilskud til selvstændigt erhvervsdrivende efter lovens § 70 g, jf. § 122, stk. 1, nr. 1 og 2, er omfattet af refusionsændringen og foreslås nævnt i opregningen som nr. 12.

Ydelser til personer, der er visiteret til fleksjob efter lovens § 71 eller tilskud tilkendt til selvstændigt erhvervsdrivende efter lovens § 75 før den 1. januar 2013, er ikke omfattet af forslaget til den nye refusionsordning.

Til stk. 1, nr. 13

Efter de gældende regler i § 120, stk.1, nr. 1, i lov om en aktiv beskæftigelsesindsats refunderer staten 50 pct. af en kommunes udgifter til løntilskud efter kapitel 12 for personer, der er omfattet af § 2 i loven.

Efter gældende regler i § 121 i lov om en aktiv beskæftigelsesindsats refunderer staten 65 pct. af en kommunes udgifter til løntilskud efter kapitel 12 for revalidender.

Kommunens udgifter til løntilskud er omfattet af refusionsændringen og foreslås nævnt i opregningen som nr. 13.

*Til § 4*

En kommunes ret til refusion efter gældende regler beror på, at kommunen har afholdt udgiften til en given ydelse for en borger, som kommunen efter reglerne i kapitel 3 i lov om retssikkerhed og administration på det sociale område, er opholds-(og handle-)kommune for. Dette ændres ikke med nærværende lov.

Efter gældende regler, jf. § 82 a, stk. 2, i lov om arbejdsløshedsforsikring m.v., medfinansierer kommunen udgifterne til arbejdsløshedsdagpenge og midlertidig arbejdsmarkedsydelse til personer, som har ophold i kommunen, jf. kapitel 3 i lov om retssikkerhed og administration på det sociale område. En person har opholdskommune, hvor personen har sin bopæl eller sædvanligvis opholder sig. Det fremgår af § 9, stk. 2, i retssikkerhedsloven.

Som udgangspunkt vil CPR-registreringen af en persons bopæl være udtryk for, hvilken kommune, der er vedkommendes opholdskommune. Opstår der uenighed mellem to eller flere kommuner om, hvilken kommune der er en persons opholdskommune, må den af de uenige kommuner, som personen har eller senest har haft folkeregisteradresse i, fungere som opholdskommune, indtil det er afklaret, hvilken kommune der er rette opholdskommune, jf. § 9, stk. 10 i lov om retssikkerhed og administration på det sociale område. Når rette opholdskommune er blevet bestemt, og den fungerende opholdskommune ikke er personens opholdskommune, yder opholdskommunen refusion for den fungerende opholdskommunes udgifter i den periode, hvor uenigheden har bestået.

I praksis er det den lediges opholdskommune om mandagen i a-dagpengeugen, der skal bidrage til arbejdsløshedsdagpengene og midlertidig arbejdsmarkedsydelse.

Det foreslås, at disse regler og denne praksis opretholdes uændret.

*Til § 5*

Den statslige refusion består i dag af et kompliceret regelsæt, hvor refusionsprocenten bl.a. varierer efter ydelsestype og den aktive indsats, som borgeren deltager i. Det kan tage fokus fra at tilrettelægge den indsats, der virker bedst.

Forligspartierne er enige om en refusionsomlægning, der indebærer et mere enkelt og gennemskueligt system, hvor refusionssatserne for den statslige refusion af kommunernes forsørgelsesudgifter i udgangspunktet er ens på tværs af ydelser, og hvor refusionssatsen aftrappes over tid. I § 3 er fastsat, hvilke offentlige forsørgelsesydelser loven omfatter.

Det foreslås i *stk. 1*, at der som noget nyt indføres regler for en fælles opgørelse af refusions-/medfinansieringsprocenten for ydelserne m.v. nævnt i § 3, og at beregningen heraf beror på antallet af berørte uger, hvor der er udbetalt en eller flere ydelser omfattet af § 3, stk. 1. Opgørelsen foretages individuelt for hver person, som kommunen har et ”finansieringsansvar” for, jf. § 4 med tilhørende bemærkninger.

Det foreslås videre, at det afgørende for, om en uge skal medregnes til opgørelsen af refusions-/medfinansieringsprocenten er, at der er udbetalt ydelse m.v. for ugen. Der stilles ikke krav om, at ydelsen dækker hele ugen. Udbetales der således f.eks. arbejdsløshedsdagpenge for en mandag i en given uge, medregnes denne uge som en hel uge.

Er der ikke udbetalt ydelse i en uge, medregnes denne ikke i opgørelsen. Det gælder uanset årsagen til, at der ikke er sket udbetaling af ydelse. Udbetales der således f.eks. ikke sygedagpenge i en uge på grund af reglen i sygedagpengelovens § 7, stk. 2 om, at lønmodtagerens fravær skal være på mindst 4 timer pr. uge, så tæller den uge ikke med. Tilsvarende vil gælde, hvis en person f.eks. på grund af frihedsberøvelse ikke er berettiget til at modtage en ydelse, eller hvis en tilkendt førtidspension ikke udbetales efter regler i lov om social pension, f.eks. fordi pensionen er gjort hvilende, som følge af at pensionisten har påbegyndt arbejde. Dette vil ligeledes gælde, hvis en person er pålagt en sanktion på grund af manglede opfyldelse af rådighedsforpligtelsen efter lov om arbejdsløshedsdagpenge m.v. eller efter lov om aktiv socialpolitik.

Perioder, hvor der udbetales førtidspension til en person, der har fast bopæl i udlandet, medregnes ikke i opgørelsen, da staten afholder den fulde udgift til personer med fast bopæl i udlandet. Der er således ikke nogen kommunal refusion/medfinansiering heraf.

Refusion og medfinansiering er to principielt forskellige principper for kommunernes finansiering af statens udgifter til ydelser, jf. § 2, stk. 2 og 3. Der er derfor behov for at fastsætte regler for fastlæggelsen af refusionsprocenten og medfinansieringsprocenten afhængigt af berørte uger med ydelse m.v.

Det foreslås i *stk. 2*, at refusionsprocenten for ydelser omfattet af lovens § 3, nr. 4-13 (uge- og månedsydelser), fastsættes således:

1. 80 pct. i de første 4 uger med ydelser.
2. 40 pct. ved 5-26 uger med ydelser.
3. 30 pct. ved 27-52 uger med ydelser.
4. 20 pct. fra og med 53. uge med ydelser.

Dem midlertidige uddannelsesydelse, jf. forslaget til § 3, nr. 3, indgår ikke i refusionstrappen efter forslaget til stk. 2, da denne ydelse vil være udløbet ved lovens ikrafttrædelsestidspunkt.

Det foreslås i *stk. 3,* at medfinansieringsprocenten for ydelser omfattet af lovens § 3, nr. 1 og 2 (ugebaseret ydelser) fastsættes således:

1. 20 pct. de første 4 uger med ydelser.
2. 60 pct. ved 5-26 uger med ydelser.
3. 70 pct. ved 27-52 uger med ydelser.
4. 80 pct. fra og med 53. uge med ydelser.

Det foreslås i *stk. 4*, at beskæftigelsesministeren efter forhandlinger med ministeren for børn, ligestilling, integration og sociale forhold og KL fastsætter nærmere regler om kommunernes, Udbetaling Danmarks og arbejdsløshedskassernes opgaver i forbindelse med opgørelsen af refusion og medfinansiering, om administration og afregning, om regnskab og revision samt om betingelser og dokumentation for beregningen af refusion og medfinansiering efter denne bestemmelse.

Det foreslås, at der desuden kan fastsættes regler for opgørelsen af perioder med ydelse (antal klip) opgjort pr. ydelsesmodtager, omregning fra måned til uger, datakilder til brug for opgørelsen, tekniske snitflader m.v.

Samtidig foreslås det, at beskæftigelsesministeren efter forhandling med ministeren for børn, ligestilling, integration og sociale forhold kan fastsætte regler om, hvordan et eventuelt tilbagebetalings eller efterreguleringsbeløb skal indgå i opgørelsen af perioder med ydelser. Der kan endvidere fastsættes regler om, hvordan selvforsørgelse på baggrund af f.eks. tilbagebetaling af en ydelse skal indgå i opgørelsen af perioder med ydelser og dermed indplacering på refusionstrappen.

Der fastsættes regler for, at for ydelser m.v., der er omfattet af § 3, hvor der er sket tilbagebetaling af en ydelse m.v. efter § 3 for en periode, skal kommunen korrigere refusions- eller medfinansieringsbeløbet efter reglerne om refusion eller medfinansiering, jf. forslaget til § 5, stk. 2 og 3.

Der fastsættes endvidere regler om, at for ydelser m.v., der er omfattet af forslaget til § 3, hvor kommunen har efterbetalt en ydelse m.v. efter § 3, skal kommunen korrigere refusions- eller medfinansieringsbeløbet efter reglerne om refusion eller medfinansiering i forslaget til§ 5, stk. 2 og 3.

Der vil endvidere blive fastsat regler om, at kommunen skal sikre, at den tilbagebetalte/efterregulerede ydelse m.v., indgår i opgørelsen efter forslagene til §§ 5 og 7, således at der sker en korrekt fastsættelse af refusionssatsen og at eventuelle perioder med selvforsørgelse indgår i perioden på 52 uger indenfor 3 år, således at der kan ske en korrekt genindplacering på refusionstrappen efter forslaget til § 5, stk. 2 og 3.

Hvis en arbejdsgiver har modtaget løntilskud efter lov om en aktiv beskæftigelsesindsats eller refusion efter sygedagpengeloven, vil perioden med tilskuddet eller refusionen indgå i opgørelse af perioder med ydelser for den person, som tilskud eller refusion knytter sig til.

Den foreslåede bemyndigelse svarer i forhold til kommunerne og arbejdsløshedskasserne til de gældende regler i § 82 a, stk. 6, i lov om arbejdsløshedsforsikring m.v.

*Til § 6*

Efter gældende regler i lov om social pension, varetager Udbetaling Danmark alle opgaver vedrørende beregning og udbetaling af førtidspension.

Efter gældende regler i lov om Udbetaling Danmark opkræver Udbetaling Danmark kommunernes og statens andel af ydelsen direkte fra kommunerne og staten efter de procentmæssige fordelinger, der er fastsat i de love, som Udbetaling Danmark varetager opgaver efter.

Med forslaget til *§ 6* foreslås der indsat en bestemmelse, der beskriver den eksisterende procedure i forbindelse med Udbetaling Danmarks varetagelse af betalingsformidlingen på førtidspensions-området, da proceduren adskiller sig fra de øvrige omfattede områder, hvor udbetalingerne til borgerne varetages af kommunen eller arbejdsløshedskassen.

Forslaget skal tillige ses i lyset af, at sigtet med lovforslaget er at samle de fremtidige refusionsbestemmelser, procedurebeskrivelser m.v. i én samlet lov.

*Til § 7*

Det foreslås i *stk.1*, at refusions-/medfinansieringsprocenten opgjort efter den foreslåede § 5 finder anvendelse, indtil den enkelte person sammenlagt har haft nye 52 hele kalenderuger med selvforsørgelse inden for en referenceperiode på 3 år (rullende år). Selvforsørgelsen skal således ligge efter det tidspunkt, hvor pågældende er indplaceret i refusionsopgørelsen efter forslaget til § 5.

Eksempel

En person modtager kontanthjælp i mere end 54 uger (fra den 4. januar 2016), derefter holder den pågældende fri for egen regning i 24 uger, modtager kontanthjælp i 14 uger og får herefter ordinært arbejde i 106 uger. Den pågældende får herefter udbetalt arbejdsløshedsdagpenge.

Kommunen modtager i de første 4 uger med kontanthjælp 80 pct. i refusion, herefter fra uge 5-26 40 pct. i refusion, 30 pct. fra uge 27 til og med uge 52 og derefter 20 pct. refusion i uge 53 og 54. Herefter har den pågældende selvforsørgelse i 24 uger. Når den pågældende igen får udbetalt kontanthjælp, har kommunen ret til 20 pct. i refusion, da personen ikke har haft 52 uger med selvforsørgelse. Når den pågældende skal have udbetalt arbejdsløshedsdagpenge, skal kommunen alene medfinansiere 20 pct. af arbejdsløshedsdagpengene, da personen på dette tidspunkt har haft mere end 52 ugers selvforsørgelse. Medfinansieringsprocenten aftrappes efter forslagets § 5, stk. 3.

Dette svarer til principperne for opgørelse af beskæftigelseskravet i lov om arbejdsløshedsforsikring m.v. Herefter begynder en ny opgørelse af refusions-/medfinansieringsprocenten efter reglerne i § 5. Det betyder, at kommunen får ret til en højere refusionsprocent eller en lavere medfinansieringsprocent. Det følger af forslaget til overgangsbestemmelsen i § 23, stk. 1, at perioder med ydelser fra den 1. juli 2014 indgår i opgørelsen af refusions- og medfinansieringsprocenten. Dette betyder, at referenceperioden på 3 år også tidligst løber fra samme tidspunkt den 1. juli 2014. Selvforsørgelse forud for dette tidspunkt kan derfor ikke indgå i opgørelsen heraf.

Som følge af, at der skal være en periode med 52 hele kalenderuger, opgøres de 52 uger fra første hele uge efter en uge, hvori personen ikke har været selvforsørgende. Har en person f.eks. selvforsørgelse i uge 1, 2 og 3, men modtager arbejdsløshedsdagpenge for mandag og tirsdag i uge 4, og er selvforsørgende igen fra onsdag i uge 4 og frem, vil uge 1-3 og igen fra og med uge 5 tælle med i opgørelsen. Tilsvarende vil være tilfældet for en person, som modtager kontanthjælp mandag og tirsdag i uge 4.

Det foreslås i *stk. 2*, at der ved selvforsørgelse forstås perioder, hvor den enkelte person, jf. stk. 1, ikke har modtaget nogen former for offentlig forsørgelse eller været ansat i beskæftigelse, hvortil der er ydet støtte til lønnen, herunder løntilskud, voksenlærlinge, jobrotation, fleksjob og seniorjob.

Offentlig forsørgelse kan desuden være kontanthjælp, arbejdsløshedsdagpenge, SU, efterløn, fleksydelse, seniorjob, feriedagpenge, sygedagpenge udbetalt af Søfartsstyrelsen og barselsdagpenge efter barselloven m.fl. Der er således tale om flere forsørgelsesydelser, end de forsørgelsesydelser, der er omfattet af refusionstrappen, jf. § 3 og § 5. Det betyder, at modtagelse af forsørgelsesydelser, som ikke er omfattet af refusionstrappen, ikke kan betragtes som selvforsørgelse.

Hvis en ydelsesmodtager ikke modtager ydelse i en eller flere hele uger på grund af manglende rådighed eller en sanktion, vil disse perioder indgå i opgørelsen af perioder med selvforsørgelse.

Perioder, hvor en arbejdsgiver modtager refusion efter lov om sygedagpenge eller barselloven vil også være omfattet af begrebet ”offentlig forsørgelse”, selv om personen har modtaget løn i perioden.

Det følger heraf, at perioder med f.eks. ustøttet beskæftigelse betragtes som selvforsørgelse. Det samme gælder perioder med fri for egen regning, eller hvor pågældende er forsørget af en ægtefælle eller samlever. Det bemærkes, at perioder med fængselsophold, hvor pågældende afsoner med mulighed for at opretholde et normalt ansættelsesforhold uden for fængslet, herunder evt. med fodlænke, kan betragtes som selvforsørgelse, hvis der er tale om et ansættelsesforhold på normale vilkår. Er der derimod tale om, at pågældende under sin afsoning er i beskæftigelse i fængselsvæsenets regi eller er ansat i støttet beskæftigelse uden for fængslet, er dette ikke en selvforsørgelsesperiode, idet beskæftigelsen ikke er på normale vilkår.

*Til § 8*

Det foreslås i *stk. 1*, at kommunen får ret til et fleksbidrag for personer ansat i fleksjob, såfremt personen modtager fleksløntilskud, og kommunen modtager refusion på 20 pct. af det udbetalte fleksløntilskud.

Kommunen har kun ret til fleksbidraget i de perioder, hvor personen modtager fleksløntilskud, og kommunen vil således ikke have ret til et fleksbidrag for perioder, hvor der udbetales ledighedsydelse – fx i forbindelse med ferie.

Retten til et fleksbidrag opnås også, selv om refusionsprocenten på 20 pct. først nås efter visitationen til fleksjobordningen. Det betyder, at hvis en person bliver visiteret til og ansat i et fleksjob f.eks. efter at have modtaget sygedagpenge i 22 uger, vil den pågældende have skullet være ansat i fleksjobbet i 30 uger, før der kan udbetales fleksbidrag til kommunen.

Det foreslås i *stk. 2*, at fleksbidraget beregnes pr. måned. Fleksbidraget udgør som udgangspunkt 30 pct. af det beløb, der anvendes ved beregningen af fleksløntilskud efter § 70 f, stk. 1, efter refusion. Beløbet efter § 70 f, stk. 1, udgør 98 pct. af arbejdsløshedsdagpengenes højeste beløb, jf. § 47 i lov om arbejdsløshedsforsikring m.v. Det maksimale fleksbidrag udgør således 4.212 kr. pr. måned (2015-pl), og er beregnet som 30 pct. \* 80 pct. \* 17.550 kr. (2015-pl).

Det foreslås i *stk. 3*, at fleksbidraget nedsættes med 20 pct. af den samlede lønindtægt fra fleksjob og anden beskæftigelse. Lønindtægten foreslås opgjort på samme måde som ved opgørelsen af fleksløntilskuddet, hvor der ved lønindtægt forstås A-indkomst eller B-indkomst, hvoraf der skal betales AM-bidrag inkl. det samlede bidrag til en pensionsordning, der er led i et ansættelsesforhold. Det foreslås således, at det er den lønindtægt, der bliver lagt til grund ved beregning af fleksløntilskuddet, der indgår i beregningen af fleksbidraget.

Eksempel:

En person visiteres til fleksjobordningen primo måneden efter have været på kontanthjælp i 66 uger forud for visitationen.

Den første måned efter visitation modtager personen ledighedsydelse. Kommunen har en bruttoudgift hertil på 15.947 kr. (2015-pl). Kommunen modtager fra staten 20 pct. af udgiften i refusion, hvorefter kommunens nettoudgift udgør 15.947 kr. – 3.189 kr. (20 pct. i refusion \* 15.947 kr.) = 12.758 kr.

Efter den første måned ansættes den fleksjobvisterede i et fleksjob, til en løn på 5.000 kr. inkl. pension pr. måned. I tillæg til lønnen modtager personen et fleksløntilskud på 17.550 kr. (2015-pl) – 30 pct. af 5.000 kr. = 16.050 kr. Kommunen modtager 20 pct. af bruttoudgiften til fleksløntilskud i refusion således, at kommunens udgift efter refusion udgør 16.050 kr. – 3.321 kr. = 12.840 kr.

Kommunen modtager herudover et fleksbidrag fra staten, der som udgangspunkt udgør 30 pct. af det højeste fleksløntilskud (17.550 kr.) efter refusion. Fleksbidraget udgør således som udgangspunkt 4.212 kr. (30 pct. \* 80 pct. \* 17.550 kr.). Fleksbidraget nedsættes med 20 pct. af lønindtægten i fleksjobbet, og udgør herefter 4.212 kr. – 20 pct. af 5.000 kr. = 3.212 kr.

Kommunens samlede kommunale nettoudgift udgør herefter 12.840 kr. – 3.212 kr. = 9.628. kr.

*Til § 9*

Efter gældende regler er kommunen ansvarlig for at opgøre kommunens medfinansiering af arbejdsløshedsdagpenge, midlertidig arbejdsmarkedsydelse og befordringsgodtgørelse i en digital løsning på baggrund af oplysninger på individniveau fra arbejdsløshedskasserne om udbetalte arbejdsløshedsdagpenge, udbetalt midlertidig arbejdsmarkedsydelse og oplysninger fra kommunen og det it-baserede fælles datagrundlag om aktivering.

Kommunen er efter gældende regler ansvarlig for at beregne og hjemtage refusion til ydelser m.v. som kommunen udbetaler. Denne hjemtagelse af refusion sker ved manuel indberetning til Ministeriet for Børn, Ligestilling, Integration og Sociale Forhold. De gældende regler om kommunernes hjemtagelse af statsrefusion er fastsat i bekendtgørelse nr. 1345 af 12. december 2014 om statsrefusion og tilskud samt regnskabsaflæggelse og revision på visse områder inden for Ministeriet for Børn, Ligestilling, Integration og Sociale Forholds, Beskæftigelsesministeriets, Ministeriet for By, Bolig og Landdistrikters og Undervisningsministeriets ressortområder. Der henvises til afsnit 2.1.1.1.

Det foreslås i *stk. 1 og 2*, at der til brug for opgørelse af refusion og medfinansiering efter denne lovs § 5, jf. § 3, opgørelse af perioder med selvforsørgelse, jf. § 7, og til opgørelse af fleksbidrag, jf. § 8, etableres en fælles og obligatorisk it-løsning ([Løsningen]) for alle kommuner og Udbetaling Danmark således, at der er én opgørelsesmetode og én tællemetode for varighed af perioden på offentlig forsørgelse m.v. Det foreslås, at systemet skal være baseret på digitale værktøjer, diverse digitale systemer og registre samt oplysninger om ydelser m.v. udbetalt af kommunerne, Udbetaling Danmark, arbejdsløshedskasserne og staten. Der kan herunder f.eks. være tale om anvendelse af oplysninger fra indkomstregisteret, jf. lov om et indkomstregister, ydelsesoplysninger fra det fælleskommunale ydelsesindeks, og oplysninger om støttet beskæftigelse fra det fælles it-baserede datagrundlag, jf. § 32 i lov om organisering og understøttelse af beskæftigelsesindsatsen m.v.

Det foreslås i *stk. 3*, at beskæftigelsesministeren efter forhandling med ministeren for børn. ligestilling, integration og sociale forhold og KL fastsætter regler efter denne bestemmelse, herunder regler om, at det er den enkelte kommune og Udbetaling Danmark, der med udgangspunkt i en fælles opgørelsesmetode og opgørelsessystem har ansvaret for opgørelsen af refusion og medfinansiering i hver opgørelsesperiode. Det vurderes således, at det er hensigtsmæssigt, at der – som efter de gældende regler om medfinansiering af arbejdsløshedsdagpenge – kan fastsættes mere detaljerede regler i bekendtgørelsesform om opgørelsesmetoder m.v.

Med henblik på at sikre et effektivt og transparent økonomisystem foreslås det endvidere, at der i tilknytning til [Løsningen] indføres krav om, at kommunerne automatisk skal overføre refusionskrav og medfinansieringsbeløb til Ministeriet for Børn, Ligestilling, Integration og Sociale Forhold svarende til den eksisterende overførsel for kommunal medfinansiering af arbejdsløshedsdagpenge m.v. Dermed aflastes kommunerne for at indberette manuelt til refusionssystemet for ydelser m.v. omfattet af forslaget til § 3, og der opnås en større grad af automatik, driftssikkerhed og tilgængelige oplysninger om de faktisk afholdte udgifter. Det foreslås, at der fastsættes nærmere regler herom inden for rammerne af den foreslåede bemyndigelse.

Det foreslås, at [Løsningen] skal etableres, vedligeholdes, drives og videreudvikles af et af KL ejet aktieselskab. Der henvises til de almindelige bemærkninger, afsnit 2.2.2.1.

*Til § 10*

Kommunerne og arbejdsløshedskasserne har efter gældender regler pligt til at levere de oplysninger, der indgår i beregningen af medfinansiering af arbejdsløshedsdagpenge, midlertidig arbejdsmarkedsydelse og befordringsgodtgørelse. Reglerne herom er fastsat i bekendtgørelse om kommunernes medfinansiering af arbejdsløshedsdagpenge, midlertidig arbejdsmarkedsydelse og befordringsgodtgørelse til de forsikrede ledige, jf. bekendtgørelse nr. 1513 af 23. december 2014.

Kommunen er efter gældende regler ansvarlig for at beregne og hjemtage refusion til ydelser m.v. som kommunen udbetaler. Denne hjemtagelse af refusion sker ved manuel indberetning til Ministeriet for Børn, Ligestilling, Integration og Sociale Forhold. De gældende regler om kommunernes hjemtagelse af statsrefusion er fastsat i bekendtgørelse nr. 1345 af 12. december 2014 om statsrefusion og tilskud samt regnskabsaflæggelse og revision på visse områder inden for Ministeriet for Børn, Ligestilling, Integration og Sociale Forholds, Beskæftigelsesministeriets, Ministeriet for By, Bolig og Landdistrikters og Undervisningsministeriets ressortområder. Der henvises til afsnit 2.1.1.1.

Det foreslås i *stk. 1*, at kommunerne og arbejdsløshedskasserne får pligt til at levere nødvendige oplysninger til brug for beregningen af refusion og medfinansiering. Det foreslås, at der skal gælde tilsvarende regler som for andre myndigheder. Det vil f.eks. være tale om, at:

* arbejdsløshedskasserne får pligt til at levere oplysninger om arbejdsløshedsdagpenge og midlertidig arbejdsmarkedsydelse,
* kommunerne får pligt til at levere oplysninger om de ydelser m.v., som kommunen udbetaler,
* Udbetaling Danmark får pligt til at levere oplysninger om de ydelser, Udbetaling Danmark udbetaler, og
* Styrelsen for Arbejdsmarked og Rekruttering får pligt til at levere oplysninger om lediges m.fl. ansættelse i støttede job.

Arbejdsløshedskasserne vil endvidere skulle levere oplysninger om efterløn og feriedagpenge. Der kan endvidere være behov for, at andre myndigheder end de anførte pålægges pligt til at levere oplysninger, hvis ydelser eller løntilskudsordninger m.v. administreret af disse myndigheder skal indgå i refusions- og medfinansieringsopgørelsen, herunder også i forhold til opgørelsen af selvforsørgelsen, jf. § 7. Det foreslås, at der ikke kan kræves betaling for tilvejebringelse og indberetning af oplysningerne.

I det omfang oplysningerne i indkomstregistret kan anvendes, skal disse oplysninger dog anvendes, jf. § 11 a, stk. 5, jf. stk. 4, i lov om retssikkerhed og administration på det sociale område.

Det foreslås i *stk. 2*, at beskæftigelsesministeren efter forhandling med KL og vedkommende minister fastsætter nærmere regler om kommunernes, arbejdsløshedskassernes og andre myndigheders pligt til at levere data digitalt til brug for beregningen af refusion og medfinansiering, herunder også i forhold til opgørelse af selvforsørgelsen, jf. § 7. Det foreslås, at beskæftigelsesministeren herunder skal kunne fastsætte nærmere regler om datakilder, leveranceform, leveranceformat, leverancefrist m.v. Det vurderes således, at det er hensigtsmæssigt, at der – som efter de gældende regler om medfinansiering af arbejdsløshedsdagpenge – kan fastsættes mere detaljerede regler i bekendtgørelsesform om datakilder, leveranceform og leveranceformat, frister, pligt til levering af data, m.v.

I forhold til datakilder kan det blive nødvendigt at trække på andre oplysningstyper end ydelses-/udbetalingsoplysninger. Dette gælder bl.a. i forhold til løntilskud til offentlige og private arbejdsgivere, hvor der ikke forventes at kunne foretages datafangst på et niveau, der kan indgå i refusionstrappen. For løntilskud kan der i refusionstrappen f.eks. anvendes et beregningsgrundlag som aftalt, gennemsnitligt antal timer pr. uge x tilskudssatsen pr. time. Dette skyldes, at det aftalte, gennemsnitlige antal timer pr. uge i forvejen registreres i jobcentrenes fagsystemer og dermed indgår i det it-baserede fælles datagrundlag på beskæftigelsesområdet. Tilskudssatsen pr. time er ligeledes en kendt størrelse for henholdsvis privat og offentlig ansættelse med løntilskud.

*Til § 11*

Det foreslås i *stk. 1*, at den enkelte kommune og Udbetaling Danmark er dataansvarlige efter persondataloven for de data i [Løsningen], der anvendes til beregning af refusion og medfinansiering. Kommunerne vil med den foreslåede bestemmelse dels være dataansvarlige for de oplysninger, der beregnes refusion og medfinansiering af, dels for de oplysninger, der indgår i opgørelsen af, hvornår en person har haft sammenlagt 52 uger med selvforsørgelse inden for en periode på 3 år, jf. forslaget til § 7.

Det foreslås i *stk. 2*, at den enkelte myndighed og arbejdsløshedskasse er dataansvarlig for videregivelsen af data til brug for beregningen af refusion og medfinansiering, herunder også i forhold til opgørelsen af selvforsørgelsen, jf. § 7.

*Til § 12*

Efter gældende regler har kommunen i forhold til beregningen af medfinansiering af arbejdsløshedsdagpenge, midlertidig arbejdsmarkedsydelse og befordringsgodtgørelse pligt til at sikre, at data behandles og udveksles digitalt. Reglerne herom er fastsat i bekendtgørelse om kommunernes medfinansiering af arbejdsløshedsdagpenge, midlertidig arbejdsmarkedsydelse og befordringsgodtgørelse til de forsikrede ledige.

Kommunen er efter gældende regler ansvarlig for at beregne og hjemtage refusion til ydelser m.v. som kommunen udbetaler. Denne hjemtagelse af refusion sker ved manuel indberetning til Ministeriet for Børn, Ligestilling, Integration og Sociale Forhold. De gældende regler om kommunernes hjemtagelse af statsrefusion er fastsat i bekendtgørelse nr. 1345 af 12. december 2014 om statsrefusion og tilskud samt regnskabsaflæggelse og revision på visse områder inden for Ministeriet for Børn, Ligestilling, Integration og Sociale Forholds, Beskæftigelsesministeriets, Ministeriet for By, Bolig og Landdistrikters og Undervisningsministeriets ressortområder. Der henvises til afsnit 2.1.1.1.

Det foreslås i *stk. 1*, at kommunerne får pligt til at sikre, at data behandles og udveksles digitalt.

Det foreslås i *stk. 2,* at [Selskabet] inden en digital løsning sættes i drift, skal sikre, at der foreligger en uafhængig revisorerklæring om, at det pågældende system fungerer i et edb-miljø med tilfredsstillende system- og datasikkerhed, og at de interne kontroller i systemet sikrer en fuldstændig og nøjagtig behandling af godkendte transaktioner og beregning af refusion og medfinansiering i overensstemmelse med reglerne i denne lov med tilhørende bestemmelser.

Det foreslås i *stk. 3*, at [Selskabet] hvert år skal lade en sådan revisorerklæring udarbejde.

Det foreslås i *stk. 4,* at [Selskabet], efter [Løsningen] er blevet sat i drift, skal udarbejde en årlig redegørelse for arbejdet med kvalitetssikring af [Løsningen], herunder resultater af systemmæssige kontrolrutiner i det forløbne år.

Det foreslås i *stk. 5*, at beskæftigelsesministeren efter forhandling med KL fastsætter nærmere regler om udarbejdelse af revisorerklæring og om udarbejdelse af den årlige redegørelse og om fremsendelse af erklæringen og redegørelsen til kommunen, Udbetaling Danmark, KL og Styrelsen for Arbejdsmarked og Rekruttering. Beskæftigelsesministeren kan herunder fastsætte nærmere regler om, at der skal udarbejdes en uafhængig revisorerklæring i forbindelse med væsentlige ændringer af den digitale løsning eller i kravene til behandling af oplysninger. Det foreslås endvidere, at fremsendelsen af erklæringen og redegørelsen kan ske ved at gøre den tilgængelig digitalt for den anførte modtagerkreds.

Det foreslås, at der med hjemmel i den foreslåede bemyndigelse fastsættes regler om, at det skal fremgå af revisors beretning om revision af kommunens regnskaber, jf. bekendtgørelse om statsrefusion og tilskud samt regnskabsaflæggelse og revision på visse områder inden for Ministeriet for Børn, Ligestilling, Integration og Sociale Forholds, Beskæftigelsesministeriets, Ministeriet for By, Bolig og Landdistrikters og Undervisningsministeriets ressortområder, om revisorerklæringen er udarbejdet og om gennemgangen har givet anledning til bemærkninger.

*Til § 13*

[Selskabet] er omfattet af de EU-udbudsretlige regler og lov om indhentning af tilbud på visse offentlige og offentligt støttede kontrakter, der gælder for offentligretlige organer.

Det foreslås derfor i *stk.* 1, at [Selskabet] skal konkurrenceudsætte alle opgaver vedrørende [Løsningen] i det omfang, de er egnet til at blive testet på markedet.

Udbuddet skal foregå i overensstemmelse med de danske og fællesskabsretlige regler om tildeling af offentlige kontrakter, jf. bekendtgørelse om fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter, jf. bekendtgørelse nr. 712 af 15. juni 2011 med senere ændringer, og Europaparlamentets og Rådets direktiv nr. 2004/18/EF om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter. Udbud sker på [Selskabets] regning og ansvar. [Selskabet] kan ikke afgive kontrolbud.

Det foreslås, at KL og beskæftigelsesministeren skal godkende udbudsmaterialet. Herved sikres det, at udbuddet tager højde for, at beskæftigelsesministeren efter forhandling med KL, jf. lovforslagets

§ 21, har ret til ved misligholdelse at henlægge [Løsningen] til et andet organ.

Det foreslås i *stk. 2*, at opgaver, der er uegnede til udbud, kan udføres af [Selskabet].

De foreslåede bestemmelser svarer til gældende regler om Nemrefusion, jf. lov om digital løsning til brug for anmeldelse af sygefravær og anmodning om refusion og tilskud m.v. (Nemrefusion).

*Til § 14*

Det foreslås i *stk. 1*, at [Selskabet] skal sikre, at kommunen, Beskæftigelsesministeriet og Ministeriet for Børn, Ligestilling, Integration og Sociale Forhold har fri og uhindret adgang til at modtage de data, som kommunen, Beskæftigelsesministeriet og Ministeriet for Børn, Ligestilling, Integration og Sociale Forhold har ret til.

Det foreslås i *stk. 2*, at [Selskabet] efter anmodning vederlagsfrit skal levere data og udtræk af oplysninger fra [Løsningen] til Danmarks Statistik, Beskæftigelsesministeriet, Ministeriet for Børn, Ligestilling, Integration og Sociale Forhold og Økonomi- og Indenrigsministeriet.

Danmarks Statistik, Beskæftigelsesministeriet, Ministeriet for Børn, Ligestilling, Integration og Sociale Forhold og Økonomi- og Indenrigsministeriet vil bruge udtrækket i forbindelse med analyser, statistik og policyudvikling.

*Til § 15*

[Selskabets] opgaver vil skulle løses indenfor de rammer, som fremgår af persondatalovens § 42, der handler om den dataansvarliges mulighed for at overlade opgaver til en databehandler.

Det foreslås, at der som en undtagelse fra persondatalovens § 42, stk. 2, dog ikke skal indgås en skriftlig aftale mellem den dataansvarlige og databehandleren. Det skyldes, at [Selskabet] handler på vegne af samtlige kommuner og Udbetaling Danmark, hvor alle 98 kommuner og Udbetaling Danmark ellers ville skulle indgå enslydende databehandleraftaler for [Løsningen]. Forholdet mellem kommunerne og Udbetaling Danmark som dataansvarlige og [Selskabet] som databehandler fremgår af lovforslagets §§ 11 og 15.

Det foreslås i *stk. 1*, at kommunen og Udbetaling Danmark er dataansvarlig for de opgaver, der løses i [Selskabet].

Det foreslås i *stk. 2*, at kommunerne og Udbetaling Danmark overlader opgaverne, jf. §§ 13 og 14, til behandling hos [Selskabet], som er databehandler for kommunerne og Udbetaling Danmark. Kommunerne og Udbetaling Danmark overlader efter denne bestemmelse oplysninger om de ydelser som kommunen og Udbetaling Danmark selv udbetaler til [Selskabet].

Arbejdsløshedskasser, Udbetaling Danmark og andre myndigheder, der videregiver oplysninger til [Selskabet], der er kommunernes og Udbetaling Danmarks databehandler, er selv dataansvarlige for videregivelsen, jf. forslaget til § 11. Kommunerne og Udbetaling Danmark er dataansvarlig for de modtagne oplysninger og for [Selskabets] behandling af oplysningerne som databehandler for kommunerne og Udbetaling Danmark.

Det foreslås i *stk. 3*, at [Selskabet] handler efter instruks fra kommunerne og Udbetaling Danmark, samt at [Selskabet] skal træffe de fornødne tekniske og organisatoriske sikkerhedsforanstaltninger mod, at oplysninger hændeligt eller ulovligt tilintetgøres, fortabes eller forringes samt mod, at de kommer til uvedkommendes kendskab, misbruges eller i øvrigt behandles i strid med lov om behandling af personoplysninger.

Det foreslås videre, at [Selskabet] på kommunernes og Udbetaling Danmarks anmodning skal give kommunerne og Udbetaling Danmark tilstrækkelige oplysninger til, at kommunerne kan påse, at de nævnte tekniske og organisatoriske sikkerhedsforanstaltninger er truffet.

*Til § 16*

Det foreslås i *stk. 1*, at udgifterne til [Løsningens] etablering, drift, vedligeholdelse og videreudvikling afholdes af kommunerne i form af bidrag, der beregnes af og indbetales til [Selskabet]. Det omfatter også udgifter til løn, konsulentydelser, finansiering (markedsrente) samt ændringer af [Løsningen].

Det foreslås, at fordelingen af udgiften mellem de enkelte kommuner fastlægges af [Selskabet], som foretager beregningen af kommunernes årlige bidrag og opkræver disse.

Det foreslås i *stk. 2*, at beskæftigelsesministeren efter forhandling med KL kan fastsætte nærmere regler om finansieringen af [Løsningen], herunder om kommunernes bidrag til [Selskabet] og om fordelingen af udgifterne mellem de enkelte kommuner.

*Til § 17*

Det foreslås i *stk. 1*, at [Selskabet] alene må benytte de kommunale bidrag efter § 16 til de nødvendige omkostninger til etablering, drift, vedligeholdelse og videreudvikling af [Løsningen].

Det foreslås i *stk. 2*, at [Selskabet] ikke må udbetale udbytte eller foretage anden udlodning af overskud baseret på [Løsningen].

Det er hensigten med de foreslåede bestemmelser, at [Løsningen] udvikles, driftsafvikles, viderudvikles og vedligeholdes til lavest mulige omkostninger for kommunerne.

*Til § 18*

Det foreslås i *stk. 1*, at beskæftigelsesministeren fører tilsyn med overholdelsen af denne lov og af de regler, der er udstedt i medfør af loven, herunder fører tilsyn med [Selskabets] økonomi, drift og opgaveløsning i forbindelse med [Løsningen].

Beskæftigelsesministerens tilsyn er først og fremmest baseret på redegørelser og erklæringer

fra [Selskabet] eller en uafhængig tredjepart, jf. § 12, stk. 4, og § 19. Beskæftigelsesministeren fastsætter efter forhandling med KL nærmere regler om indholdet af redegørelser og erklæringer.

Det foreslås i *stk.* 2, at [Selskabet] skal være opbygget på en sådan måde, at aktiviteterne vedrørende [Løsningen] er tydeligt adskilt fra [Selskabets] øvrige aktiviteter.

*Til § 19*

Det foreslås i *stk. 1***,** at [Selskabet] skal give KL og beskæftigelsesministeren adgang til alle oplysninger, data og dokumenter vedrørende [Løsningen].

Det foreslås i *stk. 2*, at [Selskabet] for aktiviteter vedrørende [Løsningen] skal føre regnskaber og lade disse revidere på samme måde, som hvis de pågældende aktiviteter blev udført af særskilte aktieselskaber.

Idet [Selskabet] har ret til at udføre anden virksomhed ved siden af [Løsningen], er det en forudsætning, at alle aktiviteter med at etablere, drive, vedligeholde og videreudvikle [Løsningen] holdes tydeligt adskilt fra [Selskabets] øvrige virksomhed. Samtlige direkte og indirekte omkostninger og indtægter forbundet med [Løsningen] skal opføres særskilt i [Selskabets] regnskab.

[Selskabets] økonomi, opgaveløsning og grænseflader mellem de løsningsrelaterede opgaver og [Selskabets] øvrige aktiviteter skal være umiddelbart gennemsigtige.

Det foreslås i *stk.* 3, at rigsrevisor kan kræve Selskabets regnskaber vedrørende [Løsningen] forelagt til gennemgang.

Rigsrevisor kan direkte eller gennem vedkommende minister kræve [Selskabets] regnskab vedrørende [Løsningen] forelagt til gennemgang, jf. § 4 i lov om revision af statens regnskaber m.m. (rigsrevisorloven), jf. lovbekendtgørelse nr. 101 af 19. januar 2012. Ved rigsrevisors gennemgang af [Selskabets] regnskab påses navnlig, at regnskabet er undergivet betryggende revision, at vilkårene for tilskud m.v. er opfyldt, at midlerne er anvendt i overensstemmelse med givne bestemmelser, og at der i øvrigt er taget skyldige økonomiske hensyn ved forvaltningen af midlerne, jf. § 6 i rigsrevisorloven.

Såfremt rigsrevisor afgiver beretning til statsrevisorerne om [Selskabets] forhold, forudsættes et udkast til beretning sendt i høring hos både [Selskabets] bestyrelse og vedkommende minister.

Rigsrevisor har adgang til de oplysninger, som er nødvendige for regnskabsgennemgangen, jf. rigsrevisorlovens § 6, stk. 2, herunder bl.a. de oplysninger, som er nødvendige for at vurdere, om den forudsatte adskillelse mellem [Selskabets] aktiviteter er til stede.

Det foreslås i *stk. 4*, at beskæftigelsesministeren efter forhandling med KL bemyndiges til at fastsætte nærmere regler for [Selskabets] regnskabsføring, jf. stk. 2.

Det foreslås således, at beskæftigelsesministeren efter forhandling med KL kan fastsætte supplerende krav til regnskab og revision i en regnskabs- og revisionsinstruks. Endvidere foreslås det, at beskæftigelsesministeren kan fastsætte nærmere regler om indholdet af den årlige revisorerklæring, herunder it-revision, som [Selskabet] er ansvarlig for at afgive. Formålet med erklæringen er at få sikkerhed for, at [Løsningen] er sikker og indeholder nødvendige og tilstrækkelige sikkerhedsprocedurer til at modtage, behandle og videresende elektroniske meddelelser. Det skal f.eks. fremgå af erklæringen, om [Løsningen] lever op til de krav, som er fastsat ved lov og bekendtgørelse, at forretningsgange i forbindelse med [Løsningen] sker under iagttagelse af persondataloven, og at der er sket anmeldelse til Datatilsynet i det omfang, det er påkrævet.

*Til § 20*

Det foreslås, at beskæftigelsesministeren skal kunne give bestyrelsen eller direktøren pålæg om at bringe forholdet i overensstemmelse med lovens regler, hvis Selskabet overtræder bestemmelserne i denne lov eller regler udstedt i medfør af loven. Det foreslås videre, at beskæftigelsesministeren som tvangsmiddel kan pålægge de pågældende daglige eller ugentlige bøder, hvis ikke [Selskabet] inden for en fastsat frist herfor efterkommer pålægget.

Anvendelse af tvangsbøder kan først ske, når beskæftigelsesministeren har givet [Selskabet] et pålæg om inden for en bestemt frist at bringe det pågældende forhold i overensstemmelse med lovens regler, og forholdet viser sig ikke at være bragt i orden inden udløbet af fristen.

Formålet med anvendelsen af tvangsbøder er at fremtvinge opfyldelse af en handlepligt for [Selskabet], hvis der i særlige tilfælde skulle opstå behov herfor.

Det er en betingelse for anvendelse af tvangsbøder, at overtrædelsen af lovens bestemmelser fremtræder med den fornødne klarhed, dvs., at der ikke må være rimelig tvivl om, at loven er tilsidesat. Hvis overtrædelsen ikke fremtræder med den fornødne klarhed, indebærer kravet om klarhed, at sådanne retlige tvivlsspørgsmål må afklares ved domstolene.

Tvangsbøder skal endvidere i det konkrete tilfælde være påkrævet frem for mindre indgribende reaktioner fra beskæftigelsesministerens side til at fremtvinge [Selskabets] opfyldelse af den pågældende handlepligt. Såfremt [Selskabet] f.eks. allerede arbejder på at opfylde en lovbestemt handlepligt eller har truffet beslutning om at iværksætte tiltag, der forventes at være tilstrækkelige, men som dog endnu ikke har haft mulighed for at vise deres effekt, vil tvangsbøder ikke være påkrævet.

*Til § 21*

Det foreslås i *stk. 1,* at beskæftigelsesministeren efter forhandling med KL kan overtage etableringen, driften, vedligeholdelsen og videreudviklingen af [Løsningen] eller lægge etableringen, driften, vedligeholdelsen og videreudviklingen af [Løsningen] ud til en anden offentlig myndighed eller privat selskab, hvis [Selskabet] groft eller gentagne gange tilsidesætter sine forpligtelser efter denne lov eller regler udstedt i medfør af denne lov.

Det foreslås i *stk.* 2, at hvis beskæftigelsesministeren udnytter sin ret efter stk. 1, betaler kommunerne i stedet bidrag til Beskæftigelsesministeriet, som heraf betaler [Selskabets] eventuelle ikke-dækkede etableringsudgifter og driftsunderskud.

*Til § 22*

Det foreslås, at loven træder i kraft den 4. januar 2016.

De ydelser, der bliver omfattet af nærværende lovforslag, er både uge- og månedsbaserede. F.eks. er arbejdsløshedsdagpenge en ugebaseret ydelse, mens kontanthjælpen er en månedsbaseret ydelse. Opgørelsen af refusion eller medfinansiering sker på ugebasis, jf. forslaget til § 5. Med ikrafttrædelsestidspunktet mandag den 4. januar 2016, sikres således, at opgørelsen af alle ydelser m.v. påbegyndes for den første hele uge i 2016.

Der henvises endvidere til bemærkningerne til den foreslåede § 24.

*Til § 23*

I *stk. 1*, foreslås, at de ydelser, der er omfattet af § 3 fra den 4. januar 2016 indgår i opgørelsen efter forslaget til § 5, stk. 2 og 3, på den refusionssats, der svarer til den enkelte ydelsesmodtagers anciennitet fra aftaleindgåelsen den 1. juli 2014. Samtidig indgår selvforsørgelse efter forslaget til § 7 i opgørelsen i forhold til, hvilken refusionssats kommunen kan modtage efter forslagets § 5, stk. 2 og 3.

Det betyder, at forbrug af offentlige forsørgelsesydelser eller støttet beskæftigelse fra aftaleindgåelsen den 1. juli 2014, indgår i opgørelsen af, hvor på refusionstrappen en person skal indplaceres i forhold til, hvilken refusions- eller medfinansieringssats kommunen efter forslaget til § 5, stk. 2 og 3, kan modtage for udbetalte ydelser efter forslaget til § 3, efter lovens ikrafttræden.

Der er behov for at fastsætte regler om, hvordan indfasningen til den foreslåede refusions- og medfinansieringsmodel skal ske i forhold til personer, der allerede modtager offentlige forsørgelsesydelser på tidspunktet for lovens ikrafttræden.

Den valgte indfasning for så vidt angår medregning af ydelser eller selvforsørgelse, som ligger forud for lovens ikrafttræden i forhold til indplacering på refusionstrappen, er at undgå uhensigtsmæssig adfærd i kommunerne ved, at de f.eks. tilkender en person førtidspension eller visiterer en person til fleksjob efter de gældende mere gunstige refusionsregler.

Eksempel 1

Hvis en person bliver ledig den 1. juli 2014 og modtager arbejdsløshedsdagpenge uafbrudt vil det medføre, at kommunen fra den 4. januar 2016 – hvor loven træder i kraft, skal bidrage med 80 pct. til medfinansiering af arbejdsløshedsdagpengene, idet der er udbetalt en offentlig forsørgelsesydelse i mere end 52 uger.

Eksempel 2

Hvis en person bliver ledig den 7. juli 2014 og modtager kontanthjælp frem til den 17. august 2014 (6 uger), og personen igen bliver ledig og modtager kontanthjælp fra den 22. december 2015 og 2 uger frem, kan kommunen fra den 4. januar 2016 modtage 40 pct. i refusion, idet der er udbetalt en offentlig forsørgelsesydelse i 8 uger den 4. januar 2016.

Eksempel 3

Hvis der er udbetalt ressourceforløbsydelse til en person, der den 1. juli 2014 bliver visiteret til et ressourceforløb og modtager ressourceforløbsydelse frem til den 7. december 2015, og herefter får ansættelse med løntilskud hos en privat arbejdsgiver fra den 8. december 2015 til og med den 8.juni 2016, vil det den 4. januar 2016 medføre, at kommunen kan modtage 20 pct. i refusion, idet der er udbetalt en offentlig forsørgelsesydelse eller løntilskud i sammenlagt mere end 52 uger.

De samme principper vil gøre sig gældende for andre ydelser m.v., som er nævnt i § 3, stk. 1.

Det foreslås i *stk. 2*, at § 5 finder anvendelse for ydelser udbetalt til personer, der er visiteret til fleksjob eller tilkendt støtte i form af tilskud til selvstændig virksomhed på grund af en varig og væsentlig nedsat arbejdsevne, jf. § 3, nr. 8 og 12, den 1. juli 2014 eller senere.

Ydelser til personer, som er visiteret til fleksjob eller har fået tilkendt støtte i form af tilskud til selvstændig erhvervsvirksomhed før den 1. januar 2013, og hvor der udbetales tilskud til arbejdsgiver eller den selvstændigt erhvervsdrivende, jf. §§ 71, 72 og 75 i lov om en aktiv beskæftigelsesindsats eller ledighedsydelse efter § 74 a i lov om aktiv socialpolitik, vil derfor som udgangspunkt ikke være omfattet af de foreslåede refusionsregler. Kommunerne vil således have ret til refusion for de udbetalte ydelser m.v. efter § 122 i lov om en aktiv beskæftigelsesindsats eller § 104 i lov om aktiv socialpolitik.

Det samme gælder som udgangspunkt for ydelser til personer, der i perioden den 1. januar 2013 til den 30. juni 2014 er visiteret til fleksjob eller tilkendt støtte i form af tilskud til selvstændig virksomhed på grund af en varig og væsentlig nedsat arbejdsevne, medmindre de pågældende den 1. juli 2014 eller senere er blevet omfattet af forslaget til stk. 3.

Kommunens ret til refusion vil ligeledes fortsat være omfattet af § 122 i lov om en aktiv beskæftigelsesindsats for ydelser til personer i fleksjob/selvstændig virksomhed, der raskmeldes helt eller delvis efter i en periode med sygdom at have modtaget sygedagpenge efter lov om sygedagpenge eller ressourceforløbsydelse under jobafklaringsforløb efter lov om aktiv socialpolitik. Det samme gælder, hvis den ansatte i fleksjobbet modtager løn under sygdom, og arbejdsgiveren modtager tilskud til den ansattes løn efter §§ 71 og 72 i lov om en aktiv beskæftigelsesindsats. Kommunens ret til refusion vil således fortsat være omfattet af § 122 i lov om en aktiv beskæftigelsesindsats.

Kommunens refusion for udbetalte sygedagpenge og ressourceforløbsydelse under et jobafklaringsforløb til en person i fleksjob eller en selvstændigt erhvervsdrivende med en varig og væsentlig nedsat arbejdsevne, herunder udbetaling af refusion til en arbejdsgiver i henhold til § 50, stk. 4, i lov om sygedagpenge og § 69 t i lov om aktiv socialpolitik, vil derimod være omfattet af de nye regler i forslaget til § 5, stk. 2, så længe disse ydelser udbetales.

Eksempel 1

En person er visiteret til og ansat i fleksjob før den 1. januar 2013. Personen bliver sygemeldt den 12. januar 2016 frem til og med den 27. marts 2016. Den pågældende modtager løn under sygdom, og arbejdsgiveren modtager derfor refusion til den ansattes løn fra kommunen efter sygedagpengelovens regler. Samtidig modtager arbejdsgiveren tilskud til den ansattes løn i fleksjobbet.

Refusionen til arbejdsgiveren efter sygedagpengelovens regler medfører fradrag i arbejdsgiverens tilskud til den ansatte i fleksjobbets løn. Hvis sygedagpengerefusionen er lig med eller overstiger tilskuddet til den ansattes løn udbetales der alene refusion for sygedagpenge. Kommunens udgifter til sygedagpengene er omfattet af de nye refusionsregler, og det tilskud, som kommunen har udbetalt til arbejdsgiveren for lønudgifter til den ansatte i fleksjob fra den 1. juli 2014, indgår i opgørelsen af, hvor meget refusion kommunen kan modtage af de udbetalte sygedagpenge.

Kommunen kan modtage 20 pct. i refusion for udbetalte sygedagpenge i perioden den 12. januar 2016 til og med den 27. marts 2016, da der er udbetalt tilskud til arbejdsgiveren i mere end 52 uger på tidspunktet for den fleksjobansattes sygemelding. Når den fleksjobansatte er raskmeldt, modtager kommunen refusion for det udbetalte tilskud til arbejdsgiveren til den fleksjobansattes løn på 65 pct.

Hvis sygedagpengerefusionen til arbejdsgiveren er mindre end det tilskud, som arbejdsgiveren modtager til den ansattes løn, får arbejdsgiveren udbetalt den fulde sygedagpengerefusion suppleret med tilskuddet, således at det samlede beløb, arbejdsgiveren får udbetalt, svarer til det fulde tilskud, som arbejdsgiveren normalt modtager.

Kommunens udgifter til sygedagpengene er omfattet af de nye refusionsregler, og det tilskud, som kommunen har udbetalt til arbejdsgiveren til den fleksjobansattes løn fra den 1. juli 2014 indgår i opgørelsen af, hvor meget refusion kommunen kan modtage af de udbetalte sygedagpenge, dvs. at kommunen kan modtage 20 pct. i refusion for udbetalte sygedagpenge i perioden den 12. januar 2016 til og med den 27. marts 2016. Samtidig modtager kommunen 65 pct. refusion for det reducerede tilskud til den fleksjobansattes løn, der udbetales til arbejdsgiveren i denne periode. Når den fleksjobansatte er raskmeldt, modtager kommunen refusion for det udbetalte tilskud til arbejdsgiveren til den fleksjobansattes løn på 65 pct.

Eksempel 2

En selvstændigt erhvervsdrivende er før den 1. januar 2013 tilkendt støtte i form af tilskud på grund af en varig og væsentligt nedsat arbejdsevne. Den selvstændige bliver sygemeldt den 12. januar 2016 og frem til og med den 27. marts 2016. Den pågældende modtager dels støtte i form af tilskud og dels sygedagpenge

Kommunens udgifter til sygedagpengene er omfattet af de nye refusionsregler, og tilskuddet som kommunen udbetaler til den selvstændige virksomhed fra den 1. juli 2014 indgår i beregningen af, hvor meget refusion kommunen kan modtage af de udbetalte sygedagpenge, dvs. at kommunen kan modtage 20 pct. i refusion for udbetalte sygedagpenge i perioden den 12. januar 2016 til og med den 27. marts 2016. Samtidig modtager kommunen refusion af støtten i form af tilskud på 65 pct.

Eksempel 3

Hvis en person, som er visiteret til fleksjob før den 1. januar 2013, og som modtager ledighedsydelse, mister retten til ledighedsydelse på grund af manglende jobsøgning, en gentagelsessanktion på grund af afvisning af eller ophør i et fleksjob eller et tilbud, eller på grund af manglende rådighed, jf. §§ 76, 77 a og 77 b i lov om aktiv socialpolitik, kan den pågældende modtage uddannelses- eller kontanthjælp, hvis betingelserne for dette er opfyldt, jf. kapitel 4 i lov om aktiv socialpolitik. I denne situation er den pågældende fortsat visiteret til fleksjob, og det er således alene retten til ledighedsydelse, der i en periode er bortfaldet. Den fleksjobvisiterede kan genoptjene retten til ledighedsydelse, når den pågældende har været ansat i et fleksjob i 9 måneder inden for 18 måneder, jf. §§ 76, stk. 2, 77 a, stk. 5, og 77 b, stk. 3, i lov om aktiv socialpolitik.

Kommunens refusion af udbetalt uddannelses- eller kontanthjælp, til den ledige fleksjobvisiterede i den periode, hvor personen har mistet retten til ledighedsydelse, er omfattet af forslaget til § 5.

Når retten til ledighedsydelse er genoptjent, vil kommunens refusion af denne ydelse følge de hidtil gældende regler i § 104 i lov om aktiv socialpolitik, da personen fortsat er visiteret til fleksjob og ikke har været ude af ordningen.

Eksempel 4

En person er visiteret til og ansat i fleksjob før den 1. januar 2013. Personen bliver ledig og modtager ledighedsydelse fra den 1. juni 2014 og frem til den 30. november 2014, hvor den pågældende mister retten til ledighedsydelse på grund af manglende rådighed. Personen har deltaget i et tilbud om virksomhedspraktik fra den 1. november frem til den 30. november. Den pågældende modtager herefter kontanthjælp fra den 1. december 2014 og frem til den 31. marts 2016. Herefter bliver personen ansat i et fleksjob i perioden den 1. april 2016 frem til den 31. august 2017, hvor den pågældende igen bliver ledig.

I perioden fra den 1. juni 2014 til 31. oktober 2014 modtager kommunen 30 pct. i refusion efter de gældende refusionsregler. Herefter modtager kommunen 50 pct. i refusion, da den fleksjobvisiterede er i et tilbud fra den 1. november til og med den 30. november 2014. Fra den 1. december 2014 og frem til den 3. januar 2016, hvor borgeren modtager kontanthjælp, modtager kommunen henholdsvis 30 eller 50 pct. i refusion af udgiften til kontanthjælp afhængig af, om den fleksjobvisiterede er i et tilbud eller ej (gældende regler).

Fra den 4. januar 2016 frem til den 31. marts 2016 modtager kommunen 20 pct. i refusion, da den pågældende har modtaget ydelser i mere end 52 uger (nye regler). Fra den 1. april 2016 og frem til den 31. august 2017 vil kommunen modtage 65 pct. i refusion af udgiften til fleksløntilskud, og fra den 1. september 2017 vil kommunen modtage enten 30 eller 50 pct. i refusion af udgiften til ledighedsydelse alt efter om den fleksjobvisiterede deltager i et tilbud eller ej (gældende regler).

Eksempel 5

En person er visiteret til og ansat i fleksjob før den 1. januar 2013. Personen bliver ledig og modtager ledighedsydelse fra den 1. juni 2014 og frem til den 30. november 2014, hvor den pågældende mister retten til ledighedsydelse på grund af manglende rådighed. Personen deltager i et tilbud om virksomhedspraktik fra den 1. november frem til den 30. november 2014. Den pågældende modtager herefter kontanthjælp fra den 1. december 2014 og frem til den 31. marts 2016. Herefter bliver personen ansat i et ordinært job fra den 1. april 2016 og frem til den 1. juli 2017. Personen bliver herefter på ny visiteret til et fleksjob, men er ledig.

I perioden fra den 1. juni 2014 til 31. oktober 2014 modtager kommunen 30 pct. i refusion af udgiften til ledighedsydelse efter de gældende refusionsregler. Herefter modtager kommunen 50 pct. i refusion af udgiften til ledighedsydelse, da den fleksjobvisiterede er i et tilbud fra den 1. november til og med den 30. november 2014. Fra den 1. december 2014 og frem til den 3. januar 2016 modtager kommunen henholdsvis 30 eller 50 pct. i refusion af udgiften til kontanthjælp afhængig af, om den fleksjobvisiterede er i et tilbud eller ej (gældende regler).

Fra den 4. januar 2016 frem til den 31. marts 2016 modtager kommunen 20 pct. i refusion af udgiften til kontanthjælp, da den pågældende har modtaget ydelser i mere end 52 uger (nye regler). Da personen har været selvforsørgende i mere en 52 uger inden for en periode på 3 år, modtager kommunen 80 pct. i refusion af ledighedsydelsen fra revisitationstidspunktet den 1. juli 2017 (nye regler).

Hvis kommunen efter den 1. juli 2014 eller senere træffer afgørelse om, at en person, som er visiteret til fleksjob eller tilkendt støtte i form af tilskud til selvstændig virksomhed på grund af en varig og væsentlig nedsat arbejdsevne, ikke længere er omfattet af fleksjobordningen, fordi den pågældende

• ikke længere opfylder betingelserne i §§ 69, 70, 70 g og 75 i lov om en aktiv beskæftigelsesindsats om, at personen har en varig og væsentligt nedsat arbejdsevne,

• bliver visiteret til et ressourceforløb efter indstilling fra rehabiliteringsteamet, jf. § 68 a i lov om en aktiv beskæftigelsesindsats, eller

• bliver tilkendt førtidspension efter § 16 i lov om social pension,

vil refusion til kommunen af eventuelle ydelser til personen være omfattet af forslaget til § 5. Dette gælder også, hvis personen efterfølgende igen bliver visiteret til fleksjob og modtager fleksløntilskud eller ledighedsydelse, jf. §§ 70 f i lov om en aktiv beskæftigelsesindsats og 74 a i lov om aktiv socialpolitik.

Eksempel 6

En person under 40 år er visiteret til fleksjob før den 1. januar 2013 og modtager ledighedsydelse. Den 1. februar 2016 bliver den pågældende visiteret til et ressourceforløb, da kommunen mener, at den pågældendes arbejdsevne er yderligere nedsat, således at personen ikke længere opfylder betingelserne for et fleksjob.

Kommunen modtager henholdsvis 30 eller 50 pct. i refusion af udbetalt ledighedsydelse i perioden før den 1. januar 2013 og frem til den 31. januar 2016. Derefter modtager kommunen refusion på 20 pct. af udgiften til ressourceforløbsydelse under ressourceforløbet, da personer er visiteret ud af fleksjobordningen og ind i ressourceforløbsordningen. Samtidig har personen modtaget offentlige forsørgelsesydelser i mere end 52 uger på det tidspunkt, hvor den pågældende overgår til ressourceforløbsydelse.

Der henvises til afsnit 2.1.2.8., 2.1.2.12. og 2.2. i de almindelige bemærkninger og bemærkningerne til stk. 3, § 3, nr. 8 og 12, § 27, nr. 2, samt § 29, nr. 6.

Det foreslås i *stk. 3*, at ydelser efter § 3, nr. 8 og 12, til personer, der i perioden fra den 1. januar 2013 til den 30. juni 2014 er visiteret til et fleksjob eller har fået tilkendt støtte i form af tilskud til selvstændig virksomhed på grund af en varig og væsentlig nedsat arbejdsevne, bliver omfattet af de nye refusionsregler i § 5, hvis de efter den 1. juli 2014

• bliver ansat i et fleksjob efter en periode med ledighed på ledighedsydelse efter § 74 a i lov om aktiv socialpolitik eller efter at have modtaget støtte i form af tilskud til selvstændig virksomhed efter § 75 i lov om en aktiv beskæftigelsesindsats,

• påbegynder et nyt fleksjob uden forudgående ledighed, jf. § 70 c i lov om en aktiv beskæftigelsesindsats,

• bliver revisiteret til et nyt midlertidigt eller permanent fleksjob hos samme arbejdsgiver, jf. § 70 c i lov om en aktiv beskæftigelsesindsats eller

• på ny bliver tilkendt støtte i form af tilskud til selvstændig virksomhed, jf. § 70 g i lov om en aktiv beskæftigelsesindsats.

Forslaget til § 23, stk. 1, finder tilsvarende anvendelse, dvs. at ydelser udbetalt til den enkelte person fra den 1. juli 2014 indgår i opgørelsen af refusionsprocenten efter den foreslåede § 5, stk. 2.

Efter de gældende regler bevilger jobcenteret fleksjob for en periode på 5 år til en person, der er visiteret til fleksjob den 1. januar 2013 eller senere. Når den 5-årige periode udløber, skal jobcenteret tage stilling til, om den pågældende fortsat opfylder betingelserne i §§ 69 og 70 i lov om en aktiv beskæftigelsesindsats for et nyt fleksjob. Dette følger af § 70 c, stk. 1, i lov om en aktiv beskæftigelsesindsats.

Når en person har været ansat i det samme midlertidige fleksjob i 4½ år, skal kommunen foretage en status, hvor det vurderes, om den pågældende fortsat opfylder betingelserne for fleksjob, og dermed om personen ved udløbet af det første fleksjob er berettiget til et nyt 5-årigt fleksjob (revisitation). Dette følger af § 70 d, stk. 3, i lov om en aktiv beskæftigelsesindsats. Personen kan fortsætte i det fleksjob, som den pågældende er ansat i, efter revisitationen.

For personer under 40 år, vil den pågældende skulle revisiteres til et nyt midlertidigt fleksjob, hver gang den pågældende har været ansat i samme fleksjob i 5 år, jf. § 70 c, stk. 1, i lov om en aktiv beskæftigelsesindsats.

For personer, der fylder 40 år eller er fyldt 40 år, vil det første fleksjob altid være et midlertidigt fleksjob, jf. § 70 c, stk. 1, i lov om en aktiv beskæftigelsesindsats. Ved revisitationen efter 5 år i samme fleksjob, skal kommunen vurdere, om den pågældende fortsat er berettiget til et fleksjob, og i givet fald vil den pågældende herefter få et permanent fleksjob, jf. lovens § 70 c, stk. 2.

Personer, der bliver ledige efter ansættelse i et fleksjob, kan modtage ledighedsydelse efter § 74 a, stk. 2 eller 3, i lov om aktiv socialpolitik, hvis de opfylder betingelserne for dette ved at stå til rådighed for et fleksjob, jf. § 74 d og §§ 75-77 b i lov om aktiv socialpolitik.

For personer, der har fået tilbud om støtte i form af tilskud til deres selvstændige virksomhed på baggrund af, at de har en væsentlig og varig nedsættelse af deres arbejdsevne i forhold til den konkrete virksomhed, som de driver, skal kommunen efter de gældende regler udarbejde en status efter 4½ år, hvor det vurderes, om den pågældende fortsat er berettiget til støtte i form af tilskud til den pågældendes selvstændige virksomhed på baggrund af personens arbejdsevne, jf. § 70 g, stk. 1, 2 og 4, i lov om en aktiv beskæftigelsesindsats. Hvis kommunen tilkender den pågældende et nyt tilbud om støtte i form af tilskud til den selvstændige virksomhed, udbetales der fortsat tilskud til den selvstændige erhvervsdrivende.

Når kommunen udbetaler ydelser til personer, der er visiteret til fleksjob eller er tilkendt støtte i form af tilskud til selvstændig erhvervsvirksomhed før den 1. juli 2014, er udgangspunktet, at kommunen modtager refusion efter de hidtil gældende regler. Der henvises til bemærkningerne til forslagets § 27, nr. 2, og § 29, nr. 6.

Dette gælder dog ikke for ydelser, som kommunen har udbetalt til fleksjobvisiterede, der er visiteret til fleksjob i perioden den 1. januar 2013 og frem til den 30. juni 2014, og som påbegynder et nyt fleksjob hos en ny arbejdsgiver den 1. juli 2014 eller senere.

Kommunen modtager herefter refusion for udbetalt fleksløntilskud eller ledighedsydelse efter forslaget til § 3, nr. 8 eller 12 efter den foreslåede § 5, stk. 2, når ydelserne udbetales den 4. januar 2016 eller senere.

Hvis en person er ansat i et midlertidigt fleksjob før den 1. juli 2014, og kommunen efter 5 års ansættelse i samme fleksjob vurderer, at den pågældende opfylder betingelserne for et nyt midlertidigt eller permanent fleksjob, jf. § 70 c, stk. 1 og 2, og § 70 d, stk. 3, i lov om en aktiv beskæftigelsesindsats, vil kommunen ligeledes modtage refusion af udbetalt fleksløntilskud eller ledighedsydelse efter forslaget til § 3, nr. 8 eller 12 efter den foreslåede § 5, når ydelserne udbetales den 4. januar 2016 eller senere.

Hvis kommunen har tilkendt en selvstændigt erhvervsdrivende ret til en ny periode med støtte i form af tilskud, jf. § 70 g, stk. 1 og 4, i lov om en aktiv beskæftigelsesindsats, til en selvstændigt erhvervsdrivende, som er tilkendt støtte i form af tilskud til selvstændig virksomhed efter lovens § 70 g i perioden den 1. januar 2013 frem til den 1. juli 2014, vil kommunens refusion af tilskuddet efter forslaget til § 3, nr. 12, blive omfattet af den foreslåede § 5.

Eksempel 1

En person er visiteret til fleksjob i perioden den 1. januar 2013 frem til den 30. juni 2014 og modtager ledighedsydelse. Den 4. januar 2016 bliver personen ansat i et fleksjob. Kommunen modtager herefter refusion beregnet på baggrund af reglerne i de foreslåede §§ 5 og 23, stk. 1, i nærværende lov, således at kommunen modtager refusion på 20 pct. pr. 4. januar 2016, da kommunen på dette tidspunkt har udbetalt offentlige forsørgelsesydelser i mere end 52 uger regnet fra den 1. juli 2014.

Eksempel 2

En person er visiteret til fleksjob i perioden 1. januar 2013 til den 30. juni 2014 og ansat i et midlertidigt fleksjob. Den 4. januar 2018 bliver personen revisiteret og påbegynder en nye periode i et midlertidigt fleksjob på 5 år. Den pågældende fortsætter i sit hidtidige fleksjob. Kommunen modtager herefter refusion beregnet på baggrund af reglerne i forslaget til §§ 5 og 23, stk. 1, i nærværende lov, således at kommunen modtager refusion på 20 pct. pr. 4. januar 2018, da personen har modtaget en offentlig forsørgelsesydelse i mere end 52 uger på dette tidspunkt regnet fra den 1. juli 2014.

Eksempel 3

En person er tilkendt støtte i form af tilskud til selvstændig virksomhed i perioden den 1. januar 2013 frem til den 30. juni 2014. Den 4. januar 2016 træffer kommunen afgørelse om, at den pågældende på ny bliver tilkendt støtte i form af tilskud for 5 år. Kommunens refusion er fra denne dato omfattet af forslaget §§ 5 og 23, stk. 1. Dvs. at kommunen den 4. januar 2016 modtager refusion med 20 pct., da kommunen har udbetalt tilskud til den pågældende i mere end 52 uger regnet fra den 1. juli 2014.

Ydelser, som ikke er nævnt ovenfor, vil være omfattet af de hidtil gældende regler.

Der henvises til afsnit 2.1.2.8., 2.1.2.12. og 2.2. i de almindelige bemærkninger og bemærkningerne til stk. 2, § 3, nr. 8 og 12, § 27, nr. 2, samt § 29, nr. 6.

Det indgår som et element i refusionsomlægningen, at refusionsmodellen skal indfases for at imødegå, at kommuner, der allerede har en stor andel af borgere, der modtager permanent offentlig forsørgelse, rammes økonomisk af forhold, som de ikke har mulighed for at påvirke via ændret adfærd.

Indfasningen sker ved, at udgifter til eksisterende modtagere af førtidspension friholdes af refusionsomlægningen. Det skal således alene være nytilkendelser af førtidspension fra den 1. juli 2014 og senere, der skal være omfattet af refusionsomlægningen. Skærpelsen af reglerne om mellemkommunal refusion får virkning for førtidspension tilkendt den 2. februar 2015 eller senere.

Det foreslås derfor i *stk. 4*, at refusionsprocenterne i lovforslagets § 5 alene finder anvendelse for førtidspension tilkendt den 1. juli 2014 eller senere.

Det foreslås præciseret i *stk. 5*, at den foreslåede ændring af retssikkerhedsloven i lovforslagets § 31 finder anvendelse for førtidspension tilkendt den 2. februar 2015 eller senere.

Det foreslås i *stk. 6*, at for ydelser m.v., der er omfattet af den foreslåede § 3, hvor der den 4. januar 2016 eller senere er sket tilbagebetaling af en ydelse m.v. efter § 3 for en periode, der ligger forud for lovens ikrafttræden, skal kommunen korrigere refusions- eller medfinansieringsbeløbet efter reglerne om refusion eller medfinansiering gældende før den 4. januar 2016.

Samtidig foreslås det i *stk. 6*, at kommunen skal sikre, at den tilbagebetalte ydelse m.v., indgår i opgørelsen efter forslagets §§ 5 og 7, således at der sker en korrekt fastsættelse af refusionssatsen og at eventuelle perioder med selvforsørgelse indgår i perioden på 52 uger indenfor 3 år, således at der kan ske en korrekt genindplacering på refusionstrappen efter den foreslåede § 5.

Eksempel

Hvis der f.eks. er tilbagebetalt 24.450 kr. for sygedagpenge udbetalt med urette, fordi personen ikke har oplyst om, at den pågældende var påbegyndt arbejde igen, vil det medføre, at kommunens krav om refusion skal nedsættes. Hvis den pågældende ikke var i tilbud i perioden medfører det, at kommunen ville have ret til 30 pct. i refusion fra staten for det udbetalte beløb, svarende til 7.335 kr. Da der imidlertid er sket en tilbagebetaling, skal kommunen efterregulere sin refusion, således at der føres 7.335 kr. tilbage til staten.

Udbetalingen af sygedagpenge svarer til sygedagpenge for 6 uger. Den 4. januar 2016 er det opgjort, at den pågældende havde modtaget sygedagpenge i 30 uger, og kommunen ville således være berettiget til en refusionssats på 30 pct. pr. 4. januar 2016. Da sygedagpengene bliver tilbagebetalt, har den pågældende i realiteten modtaget sygedagpenge i 24 uger, og kommunen ville derfor være berettiget til en refusionssats på 40 pct. pr. 4. januar 2016, da der er udbetalt sygedagpenge i 24 uger.

Det foreslås i *stk. 7,* at for ydelser m.v., der er omfattet af § 3, hvor kommunen den 4. januar 2016 eller senere har efterbetalt en ydelse m.v. efter forslagets § 3 for en periode, der ligger forud for lovens ikrafttræden, skal kommunen korrigere refusions- eller medfinansieringsbeløbet efter reglerne om refusion eller medfinansiering gældende før den 4. januar 2016.

Samtidig foreslås det i *stk. 7*, at kommunen skal sikre, at den efterbetalte ydelse m.v., indgår i opgørelsen efter forslagets §§ 5 og 7, således at der sker en korrekt fastsættelse af refusionssatsen, og at eventuelle perioder med selvforsørgelse indgår i perioden på 52 uger indenfor 3 år, således at der kan ske en korrekt genindplacering på refusionstrappen efter den foreslåede § 5.

Eksempel

Hvis der f.eks. er efterbetalt 24.450 kr. i sygedagpenge som følge af en afgørelse fra Ankestyrelsens Beskæftigelsesudvalg, fordi personen var berettiget til at få forlænget sine sygedagpenge ud over 22 uger, vil det medføre, at kommunens krav om refusion skal sættes op. Da den pågældende ikke var i tilbud i perioden, medfører det, at kommunen ville have ret til 30 pct. i refusion fra staten for det udbetalte beløb, svarende til 7.335 kr., som kommunen ikke har anmodet om Da der imidlertid er sket en efterbetaling, skal kommunen efterregulere sin refusion, således at anmodningen om refusion fra staten øges med 7.335 kr.

Udbetalingen af sygedagpenge svarer til sygedagpenge for 6 uger. Den 4. januar 2016 er det opgjort, at den pågældende havde modtaget sygedagpenge i 22 uger. Borgeren har efterfølgende modtaget arbejdsløshedsdagpenge i 2 uger. Kommunen ville i denne situation være berettiget til en refusionssats på 40 pct. pr. 4. januar 2016, da pågældende har modtaget ydelser i alt i 24 uger. Da sygedagpengene bliver efterbetalt, har den pågældende i realiteten modtaget sygedagpenge og arbejdsløshedsdagpenge i 30 uger, og kommunen ville derfor være berettiget til en refusionssats på 30 pct. pr. 4. januar 2016.

Kommunernes medfinansiering af arbejdsløshedsdagpenge og midlertidig arbejdsmarkedsydelse opgøres efter gældende regler digitalt. De to ydelser skal fremover indgå i refusionstrappen, og det foreslås derfor, at opgørelsen fremover ske i den nye fælles kommunale løsning, jf. forslaget til § 9.

Dermed skal kommunernes nuværende it-understøttelse af beregningen af medfinansiering af arbejdsløshedsdagpenge og midlertidig arbejdsmarkedsydelse udfases. Det foreslås, at udfasningen foretages senest 30. juni 2016 således, at alle ydelseskort vedr. ydelser udbetalt for 2015 er behandlet, udbetalt og indberettet til de nuværende refusionsdatabehandlere. Udfasningen indebærer, at der ikke – som efter de gældende regler – kan ske efterregulering op til 3 år efter den periode som en ydelse vedrører.

Det vurderes, at det vil være uforholdsmæssigt dyrt for kommunerne og arbejdsløshedskasserne at opretholde den nuværende it-understøttelse af beregning af medfinansiering og de tilhørende dataleverancer i luften for at kunne regulere op til 3 år bagud i tid.

Det foreslås derfor i *stk. 8*, at beskæftigelsesministeren efter forhandling med KL kan fastsætte nærmere regler om, at opgørelsen af kommunernes medfinansiering af udbetalinger af ydelser omfattet af forslagets § 3, nr. 1 og 2, der vedrører perioder før 4. januar 2016, skal være opgjort endeligt efter de hidtil gældende regler senest 30. juni 2016*.*

Det foreslås i *stk. 9*, at der i januar 2016 sker udbetaling af kontanthjælp såvel i begyndelsen af januar måned som ved udgangen af januar måned, således at ingen af de personer, der i dag modtager forudbetalt kontanthjælp, skal leve i to måneder for en måneds udbetaling i forbindelse med at udbetaling af kontanthjælpen ændres fra forudbetalt til bagudbetalt. Det medfører, at alle kontanthjælpsmodtagere fra januar måned 2016 modtager bagudbetalt kontanthjælp.

Efter gældende regler om udbetaling af kontanthjælp ville en ændring af udbetalingstidspunktet betyde, at de pågældende kontanthjælpsmodtagere ville få udbetalt kontanthjælp i starten af december og først igen med udgangen af januar. Det ville betyde, at disse personer ville skulle leve i to måneder af en enkelt måneds kontanthjælp.

Ændringen betyder ikke, at den enkelte kontanthjælpsmodtager oplever at få flere penge mellem hænderne, da udbetalingen primo januar skal dække leveomkostninger i januar, og udbetaling ultimo januar skal dække leveomkostninger i februar.

Samtidig foreslås det, at der ikke sker fradrag i de to udbetalinger af kontanthjælp i januar måned 2016 efter § 30 i lov om aktiv socialpolitik for den udbetalte kontanthjælp. Det fremgår af lovens § 30, at indtægter trækkes fra i hjælpen.

Regnskabsmæssigt er der tale om en forskydning af udgiften, som alternativt ville skulle afholdes ved en eventuel overgang til social pension (førtids- eller folkepension). Der gælder således en særlig regel ved overgangen til førtids- eller folkepension for de personer, der ved overgang til disse bagudbetalte ydelser modtager forudbetalt løn eller en forudbetalt offentlig forsørgelsesydelse. Ved overgang til bagudbetalt social pension vil der for disse personer kunne gå op til 2 måneder fra sidste udbetaling af løn/offentlig forsørgelsesydelse til de får udbetalt førtids- eller folkepensionen. I sådanne tilfælde skal der udbetales en forudbetalt ekstra måneds pension for den første måned for hvilken, der er ret til pension.

Det foreslås i *stk. 10*, at udbetaling af den forudbetalte kontanthjælp primo 2016 ikke skal indgå i beregningen af eller medføre fradrag i andre ydelser udbetalt til kontanthjælpsmodtageren eller dennes ægtefælle eller samlever efter lov om aktiv socialpolitik, lov om social pension, lov om højeste, mellemste, forhøjet almindelig og almindelig førtidspension m.v., lov om individuel boligstøtte, lov om dag-, fritids- og klubtilbud m.v. til børn og unge, lov om børnetilskud og forskudsvis udbetaling af børnebidrag og lov om social service.

Det betyder, at andre ydelser, der udbetales til kontanthjælpsmodtageren, beregnes på baggrund af 12 månedlige udbetalinger af kontanthjælp. Den forudbetalte kontanthjælp for primo januar måned 2016 skal således ikke indgå i beregningen af f.eks. boligstøtte, friplads m.v. Det samme vil gøre sig gældende i forhold til eventuel nedsættelse i en ægtefælles eller samlevers førtidspension eller kontanthjælp. Bestemmelsen indebærer, at der i forhold til indtægtsregulering af f.eks. boligstøtte skal ses bort fra den forudbetalte kontanthjælp for primo januar måned i indkomstregisteret for genberegningen for januar måned og ligeledes ved efterreguleringen af udbetaling af boligstøtte for 2016.

Den forudbetalte kontanthjælp for primo januar måned indgår endvidere ikke i vurdering af, om enkeltydelser efter lov aktiv socialpolitik kan ydes,

*Til § 24*

Da [Selskabet] skal gennemføre et udbud forud for påbegyndelse af etableringen af [Løsningen] er der risiko for, at [Selskabet] ikke har etableret og idriftsat en funktionsdygtig digital løsning samtidig med, at loven træder i kraft, jf. den foreslåede § 22.

Det foreslås derfor, at der i loven fastsættes overordnede regler om, at Styrelsen for Arbejdsmarked og Rekruttering kan etablere en overgangsordning, hvor styrelsen vederlagsfrit beregner kommunens refusion og medfinansiering som a-conto betalinger efter reglerne i nærværende lovforslag samt om, at det nødvendige datagrundlag m.v. skal opbygges fra 4. januar 2016. Det foreslås videre, at beskæftigelsesministeren bemyndiges til at fastsætte nærmere regler om opgørelse og betaling af a-conto bidrag. Der kan herunder fastsættes regler om datakilder, opgørelsesperioder, opgørelsesfrekvens, beregningsmetoder, betalings- og opkrævningstidspunkt, og regler om anvendelse af kommunens konto i OBS.

Det foreslås, derfor i*stk. 1*, at hvis [Selskabet] ikke har etableret og idriftsat en funktionsdygtig digital løsning eller datagrundlaget ikke kan leveres, opgør Styrelsen for Arbejdsmarked og Rekruttering vederlagsfrit efter hver opgørelsesperiode kommunens refusion og medfinansiering som a-conto betaling.

Det foreslås videre i *stk. 2*, at beskæftigelsesministeren efter forhandling med KL fastsætter nærmere regler om opgørelse og betaling af a-conto bidrag. Det foreslås, at der herunder kan fastsættes regler om datakilder, opgørelsesperioder, opgørelsesfrekvens, beregningsmetoder, betalings- og opkrævningstidspunkt, og regler om anvendelse af kommunens konto i OBS.

*Til § 25*

Det foreslås i *stk. 1*, at kommunerne, a-kasserne og [Selskabet] er forpligtet til med virkning fra 4. januar 2016 at opbygge det nødvendige datagrundlag for at refusion og medfinansiering kan genberegnes korrekt, når den digitale løsning er klar.

Det foreslås i *stk. 2*, at kommunen, når den digitale løsning, jf. den foreslåede § 9, er klar, er forpligtet til i den digitale løsning at foretage genberegning af kommunens samlede refusion og medfinansiering fra lovens ikrafttræden.

Det foreslås i *stk. 3*, at beskæftigelsesministeren efter forhandling med KL fastsætter nærmere regler om, hvordan og på hvilket grundlag genberegningen skal foretages, om efterregulering af kommunens a-aconto betaling, og om hvornår genberegningen og efterreguleringen senest skal finde sted.

Det foreslås, at der i medfør af den foreslåede bemyndigelse fastsættes regler om, at:

* genberegningen og efterreguleringen til og med oktober 2016 skal dog finde sted senest 30. november 2016,
* genberegningen sker på grundlag af oplysninger på individniveau,
* der skal ske efterregulering af kommunens a-conto betaling således, at kommunen har modtaget refusion henholdsvis medfinansieret de genberegnede refusions- og medfinansieringsbeløb, og at
* Refusionsenheden i Ministeriet for Børn, Ligestilling, Integration og Sociale Forhold kan gennemføre reguleringen ved at trække eller tilbageføre forskellen mellem a-conto refusionen hhv. a-conto medfinansieringen og det genberegnede refusions- hhv. medfinansieringsbeløb på den enkelte kommunes konto i OBS og indsætte eller trække beløbene på Styrelsen for Arbejdsmarked og Rekrutterings konto.

Refusion og medfinansiering for perioden under ét indtil genberegningen foretages, vil herefter optræde korrekt i kommunens og statens regnskaber.

Det foreslås endvidere, at beskæftigelsesministeren i medfør af den foreslåede bemyndigelse kan fastsætte regler om, at [Løsningen] kan sættes i pilotdrift for enkelte kommuner, inden [Løsningen] anvendes til opgørelse af refusion og medfinansiering for alle kommuner. Anvendelse af [Løsningen] i forhold til alle kommuner forudsættes, jf. ovenfor, at finde sted senest den 30. november 2016.

*Til § 26*

Til nr. 1

Arbejdsløshedsdagpenge og midlertidig arbejdsmarkedsydelse administreres og udbetales af arbejdsløshedskasserne, som får deres udgifter refunderet af staten.

Det følger af §§ 52 o og 82 a i lov om arbejdsløshedsforsikring m.v., at kommunerne skal bidrage til finansieringen af statens udgifter til arbejdsløshedsdagpenge og midlertidig arbejdsmarkedsydelse.

Det fremgår af lovens § 52 o, at kommunerne finansierer 70 pct. af udgifterne til midlertidig arbejdsmarkedsydelse. Under deltagelse i tilbud om nytteindsats eller virksomhedspraktik efter § 75 m eller uddannelse efter §§ 75 p eller 75 q (ordinær uddannelse) i lov om en aktiv beskæftigelses-indsats udgør bidraget dog 50 pct. af udgifterne til midlertidig arbejdsmarkedsydelse.

Efter lovens § 82 a udgør finansieringsbidraget 70 pct. af udgifterne til dagpenge. Bidraget udgør dog kun 50 pct. under deltagelse i tilbud efter § 32, stk. 1, nr. 1, (ordinær uddannelse) eller deltagelse i tilbud efter kapitel 11 (virksomhedspraktik) i lov om en aktiv beskæftigelsesindsats.

Som en del af beskæftigelsesreformen fra juni 2014, ophæves reglerne om kommunernes 100 pct. finansiering af statens udgifter til arbejdsløshedsdagpenge og midlertidig arbejdsmarkedsydelse permanent med virkning for 2015. Der henvises til lov nr. 1486 af 23. december 2014

Som konsekvens af forslaget i nærværende lov om en fælles refusionstrappe for en lang række forsørgelsesydelser – herunder midlertidig arbejdsmarkedsydelse og arbejdsløshedsdagpenge - foreslås det, at reglerne i lov om arbejdsløshedsforsikring m.v. om kommunernes medfinansiering af statens udgifter til midlertidig arbejdsmarkedsydelse og arbejdsløshedsdagpenge ophæves.

Til nr. 2

I § 52 p, stk. 1, i lov om arbejdsløshedsforsikring m.v. fremgår, at der indbetales et ATP-bidrag for medlemmer, der modtager midlertidig arbejdsmarkedsydelse, der udgør det dobbelte af det bidrag, der indbetales for lønmodtagere efter § 15, stk. 1, i lov om Arbejdsmarkedets Tillægspension (3,84 kr. pr. time, der udbetales ydelse for (2014)). Der er med den foreslåede ændring alene tale om en sproglig ændring af bestemmelsen, og medfører ikke ændringer i bestemmelsens indhold.

Til nr. 3

Efter de gældende regler er finansieringen af bidraget til ATP til modtagere af midlertidig arbejdsmarkedsydelse afhængig af, hvilken procentsats kommunerne finansierer den midlertidige arbejdsmarkedsydelse med, jf. § 52 o i lov om arbejdsløshedsforsikring m.v. Den procentsats, som kommunerne medfinansierer den midlertidige arbejdsmarkedsydelse med, er afhængig af, om medlemmet deltager i et tilbud eller aktiviteter under modtagelsen af den midlertidige arbejdsmarkedsydelse, og i givet fald tilbuddets art.

Uanset procentsatsen for kommunernes medfinansiering af den midlertidige arbejdsmarkedsydelse, betaler medlemmet selv en 1/3 af ATP-bidraget.

Hvis kommunerne bidrager til finansieringen af den midlertidige arbejdsmarkedsydelse med 70 pct., jf. § 52 o, stk. 2, i lov om arbejdsløshedsforsikring m.v. medfinansieres ATP-bidraget af arbejdsløshedskasserne med 1/3 af beløbet og af private arbejdsgivere, der er registreret efter momsloven eller lønsumsafgiftsloven, med 1/3.

Denne medfinansiering af ATP-bidraget gør sig gældende, hvis medlemmet ikke er i aktivering eller deltager i tilbud efter lov om en aktiv beskæftigelsesindsats.

I tilfælde, hvor kommunerne medfinansierer den midlertidige arbejdsmarkedsydelse med 50 pct., dvs. deltager i tilbud om nytteindsats og virksomhedspraktik efter § 75 m eller uddannelse efter §§ 75 p eller 75 q i lov om en aktiv beskæftigelsesindsats, medfinansierer staten ATP-bidraget med 2/3.

I nærværende lovforslag ændres principperne og satserne for kommunernes medfinansiering af den midlertidige arbejdsmarkedsydelse i øvrigt. Det vil herefter ikke længere være muligt at fastsætte medfinansieringen af ATP-bidrag af den midlertidige arbejdsmarkedsydelse ved en henvisning til kommunernes medfinansiering af den midlertidige arbejdsmarkedsydelse.

Det foreslås som følge heraf og således, at det mere direkte fremgår af bestemmelserne om finansiering af ATP-bidrag af midlertidige arbejdsmarkedsydelse, hvilken aktivitet, der medfører hvilken finansiering af ATP-bidraget. Forslaget ændrer dog ikke på, hvilke tilfælde staten medfinansierer ATP-bidraget og hvilke tilfælde a-kasserne og private arbejdsgivere medfinansierer ATP-bidraget.

Det foreslås således, at det fremgår af § 52 p, stk. 4, at medlemmet betaler 1/3 af ATP-bidraget og staten betaler 2/3 af ATP-bidraget, når medlemmet deltager i tilbud om nytteindsats og virksomhedspraktik efter § 75 m eller uddannelse efter §§ 75 p eller 75 q i lov om en aktiv beskæftigelsesindsats. Efter forslaget til nyaffattelse af § 52 p, stk. 3, følger det, at medlemmet i øvrige tilfælde betaler 1/3 af ATP-bidraget, a-kasserne betaler 1/3 af ATP-bidraget og private arbejdsgivere, der er registreret efter momsloven eller lønsumsafgiftsloven, betaler 1/3.

Til nr. 4

I § 85 c, stk. 1, i lov om arbejdsløshedsforsikring m.v. fastsættes, at der indbetales et ATP-bidrag for medlemmer, der modtager dagpenge efter loven eller dagpenge efter artikel 64 eller 65 i forordning (EF) nr. 883/2004 om koordinering af de sociale sikringsordninger, der udgør det dobbelte af det bidrag, der indbetales for lønmodtagere efter § 15, stk. 1, i lov om Arbejdsmarkedets Tillægspension (3,84 kr. pr. time, der udbetales ydelse for (2015). Der er med den foreslåede ændring alene tale om en sproglig ændring af bestemmelsen, som ikke medfører ændringer i bestemmelsens indhold.

Til nr. 5 og 6

Efter de gældende regler er finansieringen af bidraget til ATP til dagpengemodtagere som udgangspunkt afhængig af, hvilken procentsats kommunerne medfinansierer dagpengene med, jf. § 82 a i lov om arbejdsløshedsforsikring m.v. Den procentsats, som kommunerne medfinansierer dagpengene med, er afhængig af, om medlemmet deltager i et tilbud eller aktiviteter under modtagelsen af dagpenge, og i givet fald tilbuddets art (vejledningsforløb, virksomhedspraktik m.v.).

Uanset procentsatsen for kommunernes medfinansiering af dagpengene, betaler medlemmet selv en 1/3 af ATP-bidraget.

Hvis kommunerne bidrager til finansieringen af dagpengene med 70 pct. af dagpengeudgiften eller hvis kommunerne er fritaget for medfinansiering, jf. § 82 a, stk. 3, 1. pkt., og stk. 4, i lov om arbejdsløshedsforsikring m.v. medfinansieres ATP-bidraget af a-kasserne med 1/3 af beløbet og af private arbejdsgivere, der er registreret efter momsloven eller lønsumsafgiftsloven, med 1/3. Denne medfinansiering af ATP-bidraget gør sig gældende, hvis medlemmet ikke er i aktivering.

Staten medfinansierer ATP-bidraget med 2/3 af bidraget, hvis

* kommunerne medfinansierer dagpengene med 50 pct. af dagpengeudgiften, dvs. deltager i tilbud efter § 32, stk. 1, nr. 1, eller kapitel 11 i lov om en aktiv beskæftigelsesindsats,
* medlemmet deltager i øvrige tilbud efter kapitel 10 i lov om en aktiv beskæftigelsesindsats, eller
* medlemmet deltager i jobrettet uddannelse efter samme lovs kapitel 8 a.

I nærværende lovforslag ændres principperne og satserne for kommunernes medfinansiering af dagpengene i øvrigt. Det vil herefter ikke længere være muligt at fastsætte medfinansieringen af ATP-bidrag af dagpenge ved en henvisning til kommunernes medfinansiering af dagpengene.

Det foreslås som følge heraf og således, at det mere direkte fremgår af bestemmelserne om finansiering af ATP-bidrag af dagpenge, hvilken aktivitet, der medfører hvilken finansiering af ATP-bidraget. Forslaget ændrer dog ikke på, hvilke tilfælde staten medfinansierer ATP-bidraget og hvilke tilfælde a-kasserne og private arbejdsgivere medfinansierer ATP-bidraget.

Det foreslås således, at det fremgår af § 85 c, stk. 5, at medlemmet betaler 1/3 af ATP-bidraget og staten betaler 2/3 af ATP-bidraget, når medlemmet deltager i tilbud efter kapitel 8 a, 10 og 11 i lov om en aktiv beskæftigelsesindsats. Efter forslaget til nyaffattelse af § 85 c, stk. 3, følger det, at medlemmet i øvrige tilfælde betaler 1/3 af ATP-bidraget, a-kasserne betaler 1/3 af ATP-bidraget og private arbejdsgivere, der er registreret efter momsloven eller lønsumsafgiftsloven, betaler 1/3.

*Til § 27*

Til nr. 1

Efter de gældende regler modtager kommunen 30 pct. i refusion for hjælp udbetalt efter kapitel 4 i lov om aktiv socialpolitik. Hvis personen er i tilbud efter § 32, stk. 1, nr. 2 eller kapitel 11 i lov om aktiv socialpolitik, modtager kommunen 50 pct. i refusion, dog modtages der 65 pct. i refusion, hvis en person, som modtager revalideringsydelse, deltager i tilbud efter kapitel 11 i lov om en aktiv beskæftigelsesindsats. Dette følger af § 100 i lov om aktiv socialpolitik.

Som konsekvens af forslaget i nærværende lov om en fælles refusionstrappe for en lang række forsørgelsesydelser – herunder uddannelses- og kontanthjælp og ressourceforløbsydelse - foreslås det, at *§ 100, stk. 1-3,* ophæves. § 100, stk. 4, bliver herefter til stk. 1.

Til nr. 2

Efter de gældende regler modtager kommunen 30 pct. i refusion for hjælp udbetalt efter kapitlerne 6-6 b i lov om aktiv socialpolitik. Hvis personen er i tilbud efter § 32, stk. 1, nr. 2 eller kapitel 11 i lov om aktiv socialpolitik, modtager kommunen 50 pct. i refusion, dog modtages der 65 pct. i refusion, hvis en person, som modtager revalideringsydelse, deltager i tilbud efter kapitel 11 i lov om en aktiv beskæftigelsesindsats. Dette følger af §§ 103-103 b i lov om aktiv socialpolitik.

Som konsekvens af forslaget i nærværende lov om en fælles refusionstrappe for en lang række forsørgelsesydelser – herunder uddannelses- og kontanthjælp og ressourceforløbsydelse - foreslås det, at §§ 103-103 b ophæves.

Til nr. 3

Kommunen udbetaler efter de gældende regler i lov om aktiv socialpolitik ledighedsydelse til en person, der er visiteret til fleksjob, og som er ledig. Der kan også udbetales ledighedsydelse, herunder supplerende ledighedsydelse til en person, der er visiteret til fleksjob, og som holder ferie enten fra sit fleksjob eller under en ledighedsperiode. Endelig kan der i en periode på højest 78 uger efter ansættelsen i et ordinært job udbetales ledighedsydelse til pågældende. Dette følger af §§ 74 a, stk. 2 og 3, 74 e, 74 f og 74 h, i lov om aktiv socialpolitik.

Efter de gældende regler refunderer staten 30 pct. af kommunens udgifter til ledighedsydelse. Dog refunderer staten 50 pct. af kommunens udgifter til ledighedsydelse for personer, der deltager i tilbud efter kapitel 11 i lov om en aktiv beskæftigelsesindsats.

Kommunen afholder dog fuldt ud udgifterne til ledighedsydelse til personer, der har modtaget ledighedsydelse i sammenlagt 18 måneder inden for 24 måneder. Når personen efterfølgende har været ansat i et fleksjob i 9 måneder inden for 18 måneder, genoptages refusionen. Dette følger af § 104, stk. 1, i lov om aktiv socialpolitik.

Der henvises til de almindelige bemærkninger i afsnit 2.1.2.8., 2.1.2.12, og 2.2.

*Ledighedsydelse til personer visiteret til fleksjob før den 1. juli 2014*

For personer, der modtager ledighedsydelse før den 1. juli 2014, foreslås det i § 104, stk. 1, 1. pkt., at kommunen (fortsat) skal modtage 30 pct. i refusion af udbetalt ledighedsydelse efter §§ 74 a, stk. 2 og 3, 74 e, 74 f, og 74 h, i lov om aktiv socialpolitik, så længe pågældende fortsat modtager ledighedsydelse.

Hvis personen er visiteret til et fleksjob i perioden den 1. januar 2013 til og med den 30. juni 2014 og er eller bliver ansat i et fleksjob den 1. juli 2014 eller senere, vil kommunens ret til refusion blive omfattet af refusionstrappen i forslaget til § 5, stk. 1, fra det tidspunkt, hvor personen bliver ansat i et fleksjob og dermed omfattet af forslaget til § 23, stk. 3.

Hvis personen herefter bliver ledig, vil ledighedsydelsen være omfattet af reglerne i refusionstrappen i forslaget til § 5, stk. 1 og 2.

*Til § 28*

Til nr. 1

Efter gældende regler i § 6, stk. 1, i lov om sygedagpenge, udbetaler kommunen sygedagpenge under sygefravær. Dog udbetaler arbejdsgiveren sygedagpenge til ansatte ved fravær i 30 kalenderdage fra 1. fraværsdag, jf. lovens § 30.

Arbejdsgivers pligt til at udbetale sygedagpenge i de første 30 kalenderdage til en ansat er betinget af, at den ansatte opfylder beskæftigelseskravet overfor arbejdsgiveren, jf. lovens § 30, stk. 2.

Efter gældende regler i § 31 i lov om sygedagpenge ophører arbejdsgiverens pligt til at udbetale sygedagpenge i arbejdsgiverperioden, fra det tidspunkt i arbejdsgiverperioden, hvor ansættelsesforholdet er ophørt. Er ansættelsesforholdet aftalt at skulle ophøre ved lønmodtagerens sygdom, er arbejdsgiveren dog fortsat forpligtet til inden for arbejdsgiverperioden at udbetale sygedagpenge indtil det tidspunkt, hvor ansættelsesforholdet af andre grunde skulle ophøre. Ved ophør af arbejdsgiverens forpligtigelse inden for arbejdsgiverperioden, udbetaler kommunen sygedagpenge i den resterende del af denne periode.

Formålet med den foreslåede ændring i lovens § 6 er alene at sikre en mere korrekt henvisning til arbejdsgiverens pligt til at udbetale sygedagpenge ved ansattes fravær i 30 kalenderdage fra 1. fraværsdag, ved henvisning til lovens kapitel 10 som indeholder lovens § 30 og § 31.

Til nr. 2

Kapitel 24 i lov om sygedagpenge indeholder i dag bestemmelser om arbejdsgivernes, kommunernes og statens finansiering af udgifterne til sygedagpenge.

Som følge af ophævelse af reglerne i lovens §§ 62 og 63 om kommunernes refusion for udgifterne til sygedagpenge, jf. forslaget i § 28, nr. 4, vil kapitel 24 fremover alene omhandle arbejdsgiverens finansiering af sygedagpengene. Derfor foreslås overskriften til kapitel 24 ændret, så dette fremgår.

Til nr. 3

Det fremgår af gældende regler, at arbejdsgiveren afholder udgifterne til sygedagpenge i de første 30 kalenderdage (arbejdsgiverperioden), jf. § 61 i lov om sygedagpenge, jf. dog lovens § 62, stk. 1.

Det fremgår af lovens § 62, stk. 1, at staten afholder 100 pct. af kommunens udgifter til sygedagpenge i de første 4 uger af en sygefraværsperiode under sygdom, jf. § 61.

En arbejdsgiver afholder således som udgangspunkt udgiften til sygedagpenge i de første 30 kalenderdage (arbejdsgiverperioden), jf. lovens § 30. Det gælder private og offentlige arbejdsgivere.

Arbejdsgiverens pligt til at udbetale sygedagpenge i arbejdsgiverperioden ophører fra det tidspunkt i arbejdsgiverperioden, hvor ansættelsesforholdet er ophørt. Er ansættelsesforholdet aftalt at skulle ophøre ved lønmodtagerens sygdom, er arbejdsgiveren dog fortsat forpligtet til inden for arbejdsgiverperioden at udbetale sygedagpenge indtil det tidspunkt, hvor ansættelsesforholdet af andre grunde skulle ophøre, jf. § 31, stk. 1, i lov om sygedagpenge. Ved ophør af arbejdsgiverens forpligtigelse inden for arbejdsgiverperioden, udbetaler kommunen sygedagpenge i den resterende del af denne periode, jf. § 31, stk. 2, i lov om sygedagpenge.

En mindre privat arbejdsgiver kan tegne en forsikring efter § 55 i lov om sygedagpenge. Det giver arbejdsgiveren ret til fra lønmodtagerens anden fraværsdag at få refunderet et beløb fra kommunen, hvis lønmodtageren har ret til sygedagpenge fra arbejdsgiveren i arbejdsgiverperioden. Refusionen beregnes efter reglerne om sygedagpenge fra kommunen til lønmodtageren.

For lønmodtagere, hvor arbejdsgiveren har fået godkendt en aftale efter § 56 i lov om sygedagpenge, har arbejdsgiveren ret til at få refusion fra kommunen, hvis lønmodtageren har ret til sygedagpenge fra arbejdsgiveren i arbejdsgiverperioden. Refusionen beregnes efter reglerne om sygedagpenge fra kommunen til lønmodtageren.

For personer ansat i fleksjob er der ingen arbejdsgiverperiode. En arbejdsgiver, der udbetaler løn under sygefraværet vil derfor være berettiget til at modtage refusion fra personens kommune med et beløb, der svarer til de sygedagpenge, som lønmodtageren har ret til fra kommunen.

I de nævnte situationer, hvor arbejdsgiveren ikke har pligt til at udbetale sygedagpenge i arbejdsgiverperioden, eller hvor arbejdsgiveren får refusion fra kommunen, er det ikke arbejdsgiveren, der finansierer sygedagpengene.

I forslaget til ny affattelse af § 61 om arbejdsgiverens finansiering af udgifterne til sygedagpenge er ikke tiltænkt ændring i forhold til gældende regler om arbejdsgiverens finansiering. Der er således alene tale om sproglig tilretning som en konsekvens af den foreslåede ophævelse af reglerne i §§ 62 og 63 om kommunernes refusion for udgifterne til sygedagpenge, jf. forslaget i § 28, nr. 4,

Til nr. 4

Efter gældende regler i § 62, stk. 1 og 2, i lov om sygedagpenge fremgår, at staten afholder kommunens udgifter til sygedagpenge i de første 4 uger af en fraværsperiode under sygdom, og herefter 50 pct. af kommunens udgifter fra 5. uge til og med 8. uge

Størrelsen af statens refusion af kommunens udgifter til sygedagpenge fra uge 9. til og med 52. uge afhænger af, om der er tale om passive eller aktive perioder. Staten afholder 30 pct. af kommunens udgifter til sygedagpenge i passive perioder, dvs. når den sygemeldte ikke er vendt gradvist tilbage i arbejde eller er i aktivt tilbud, jf. § 62, stk. 3, og 50 pct. af kommunernes udgifter til sygedagpenge i aktive perioder, dvs. fra det tidspunkt, hvor den sygemeldte er vendt gradvist tilbage i arbejde eller er påbegyndt i virksomhedsrettet tilbud eller tilbud om ordinær uddannelse, jf. lovens § 62, stk. 4 og 5.

Det fremgår af § 62, stk. 7, i loven, at hvis en arbejdsgiver ikke tager en delvis uarbejdsdygtig sygemeldt lønmodtager tilbage på deltid, afholder staten 50 pct. af kommunens udgifter til sygedagpenge fra det tidspunkt, hvor kommunen som led i dialogen med virksomheden om en gradvis tilbagevenden får oplyst, at der ikke kan ske gradvis tilbagevenden til arbejde. Staten afholder dog maksimalt 50 pct. af udgifterne i op til 13 uger regnet fra det tidspunkt, hvor kommunen får oplyst, at der ikke kan ske gradvis tilbagevenden til arbejdet.

Endelig fremgår det af lovens § 62, stk. 6, at kommunen efter 52. sygeuge afholder de fulde udgifter til sygedagpenge.

Det fremgår af lovens § 63, at staten yder forskudsrefusion af kommunernes refusionsberettigede udgifter efter sygedagpengeloven.

Som konsekvens af forslaget i nærværende lov om en fælles refusionstrappe for en lang række forsørgelsesydelser – herunder sygedagpenge - foreslås det, at reglerne i §§ 62 og 63 i lov om sygedagpenge om statens refusion af kommunens udgifter til sygedagpenge ophæves.

*Til § 29*

Til nr. 1.

Der er tale om en konsekvensændring som følge af lovforslagets § 29, nr. 2,

Til nr. 2

Efter gældende regler i § 75 x i lov om en aktiv beskæftigelsesindsats refunderer staten kommunens udgifter til tilbud og jobrotation efter §§ 75 m-75 q og udgifter til befordringsgodtgørelse efter § 75 t efter de regler, der gælder for dagpengemodtagere, i kapitel 23.

Med tilbud forstås vejledning og opkvalificering efter lovens kapitel 10, virksomhedspraktik og nytteindsats efter lovens kapitel 11, samt ansættelse med løntilskud efter lovens kapitel 12.

Som konsekvens af forslaget i nærværende lov om en fælles refusionstrappe for en lang række forsørgelsesydelser – herunder løntilskud til offentlige og private arbejdsgivere - foreslås det, at staten refunderer kommunens udgifter til tilbud om ansættelse med løntilskud efter § 75 m og § 75 n efter reglerne i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering.

Til nr. 3

Efter gældende regler i § 109, stk. 2, i lov om en aktiv beskæftigelsesindsats, skal kommunen bidrage til finansieringen af udgifter til befordringsgodtgørelse efter § 82 i samme lov, jf. § 79, stk. 1, i lov om arbejdsløshedsforsikring m.v. Reglerne i § 82 a, stk. 2, 5 og 6 i lov om arbejdsløshedsforsikring m.v. finder tilsvarende anvendelse.

Som konsekvens af den foreslåede ophævelse af § 82 a i lov om arbejdsløshedsforsikring m.v., jf. § 26, nr. 1, foreslås henvisningen til denne bestemmelse i *§ 109, stk. 2*, i lov om en aktiv beskæftigelsesindsats, ændret, således at der i stedet henvises til reglerne i den foreslåede § 4, i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering og regler udstedt i medfør af forslagets § 5, stk. 4, i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering.

Det fremgår af forslaget til § 4, at kommunens medfinansiering af ydelserne i forslaget til § 3, nr. 1 og 2, omfatter udgifter til personer, som har kommunen som opholdskommune, jf. kapitel 3 i lov om retssikkerhed og administration på det sociale område.

Det indebærer, at reglerne i den foreslåede § 4 i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering og regler udstedt i medfør af forslagets § 5, stk. 4, i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering finder tilsvarende anvendelse for kommunernes udgifter til befordringsgodtgørelse efter § 82 i lov om en aktiv beskæftigelsesindsats.

Det foreslås, at kommunerne fortsat skal medfinansiere 50 pct. af statens udgifter til befordringsgodtgørelse til dagpengemodtagere og modtagere af midlertidig arbejdsmarkedsydelse.

Til nr. 4

Efter de gældende regler i § 120, stk.1, nr. 1, i lov om en aktiv beskæftigelsesindsats refunderer staten 50 pct. af en kommunes udgifter til løntilskud efter kapitel 12, for personer, der er omfattet af § 2 i loven, dog bortset fra revalidender, hvor staten eftergældende regler refunderer 65 pct. Der henvises til nr. 5.

Som konsekvens af forslaget i nærværende lov om en fælles refusionstrappe for en lang række forsørgelsesydelser – herunder løntilskud til offentlige og private arbejdsgivere - foreslås det, at reglerne i lov om en aktiv beskæftigelsesindsats om statens refusion af kommunens udgifter til løntilskud efter kapitel 12 ophæves.

Det bemærkes i den anledning, at tilbud om ansættelse med løntilskud til personer omfattet af § 2, nr. 6, (førtidspensionister) i lov om en aktiv beskæftigelsesindsats, ikke er omfattet af refusionsomlægningen. Der vil derfor fortsat være en finansieringsbestemmelse med 50 pct. refusion for denne gruppe i lov om en aktiv beskæftigelsesindsats. Der henvises til nr. 5.

Til nr. 5

Efter gældende regler i § 121 i lov om en aktiv beskæftigelsesindsats refunderer staten 65 pct. af en kommunes udgifter til løntilskud efter kapitel 12 for revalidender.

Efter gældende regler i § 120, stk. 1, nr. 1, i lov om en aktiv beskæftigelsesindsats refunderer staten 50 pct. af en kommunes udgifter til løntilskud efter kapitel 12 blandt andet for personer omfattet af lovens § 2, nr. 6, (førtidspensionister). Tilbud om ansættelse med løntilskud til førtidspensionister er ikke omfattet af den foreslåede refusionsomlægning.

Som konsekvens af forslaget i nærværende lov om en fælles refusionstrappe for en lang række forsørgelsesydelser – herunder løntilskud til offentlige og private arbejdsgivere - foreslås det, at reglerne i § 121 om, at staten refunderer 65 pct. af en kommunes udgifter til løntilskudsansættelse af revalidender udgår. I stedet foreslås § 121 anvendt til at fastsætte, at staten refunderer 50 pct. af en kommunes udgifter til løntilskudsansættelse af førtidspensionister, således at der fortsat er en refusionsbestemmelse i lov om en aktiv beskæftigelsesindsats for tilbud om ansættelse med løntilskud til denne målgruppe, som ikke er omfattet af refusionsomlægningen.

Kommunen får således som i dag 50 pct. refusion af udgifterne til ansættelse af førtidspensionister med løntilskud

Til nr. 6

Kommunerne udbetaler efter de gældende regler fleksløntilskud til ansatte, der er ansat i et fleksjob og modtager løn fra en arbejdsgiver den 1. januar 2013 eller derefter. Kommunerne giver også tilbud om støtte i form af tilskud til selvstændig erhvervsvirksomhed til selvstændigt erhvervsdrivende, som har en væsentligt og varigt nedsat arbejdsevne i forhold til deres selvstændige virksomhed. Dette følger af §§ 70 f, 70 g, 71 og 75 i lov om en aktiv beskæftigelsesindsats.

Efter de gældende regler i lov om en aktiv beskæftigelsesindsats refunderer staten 65 pct. af en kommunes udgifter til fleksløntilskud og til tilskud til selvstændigt erhvervsdrivende. Dette følger af § 122, stk. 1, nr. 1 og 2. i lov om en aktiv beskæftigelsesindsats.

For personer, der er ansat i et fleksjob eller modtager tilbud om støtte i form af tilskud til selvstændig erhvervsvirksomhed før den 1. juli 2014, foreslås det i § 122, stk. 1, i lov om en aktiv beskæftigelsesindsats, at kommunen fortsat skal modtage 65 pct. i refusion af udbetalt fleksløntilskud efter § 70 f, tilskud til selvstændigt erhvervsdrivende efter § 70 g, tilskud til arbejdsgiveren, som har en person ansat i fleksjob efter den før den 1. januar 2013 gældende fleksjobordning efter § 71 og tilskud til selvstændigt erhvervsdrivende efter § 75, så længe den pågældende fortsat er ansat i fleksjobbet eller modtager tilskud til selvstændig erhvervsvirksomhed. Ydelser til disse personer vil således ikke være omfattet af refusionsomlægningen.

Hvis personen er visiteret til et fleksjob den 1. januar 2013 til og med den 30. juni 2014 og er eller bliver ansat i et fleksjob den 1. juli 2014 eller senere, vil ydelserne til disse personer blive omfattet af refusionstrappen i forslaget til § 5, stk. 1, fra det tidspunkt, hvor personen bliver omfattet af § 23, stk. 3.

Hvis den pågældende bliver ledig, vil kommunens udgifter til ledighedsydelse ligeledes være omfattet af refusionstrappen i den foreslåede § 5.

For personer, der har fået tilkendt støtte i form af tilskud til selvstændig virksomhed den 1. januar 2013 til og med den 30. juni 2014, og som fortsætter med drift af selvstændig virksomhed, vil kommunens udgifter til tilskuddet blive omfattet af refusionstrappen i § 5, stk. 1, når kommunen efter 5 år tager stilling til, om pågældende fortsat er berettiget til tilskud til den selvstændige virksomhed og tilkender den pågældende tilskud på ny.

Hvis den pågældende bliver ledig og er berettiget til en offentlig forsørgelsesydelse, som fremgår af forslagets § 3, vil kommunens udgifter til ydelsen være omfattet af refusionstrappen i den foreslåede § 5, stk. 1 eller 2.

*Til § 30*

Efter gældende regler i lov om Udbetaling Danmark, varetager Udbetaling Danmark de opgaver, der tillægges Udbetaling Danmark efter bl.a. lov om social pension. Det fremgår af lov om Udbetaling Danmark, at Udbetaling Danmark ved udbetaling af kontante ydelser og økonomiske tilskud opkræver kommunernes og statens andel af ydelserne og tilskuddene direkte fra kommunerne og staten efter de procentmæssige fordelinger, der er fastsat i de i love, som Udbetaling Danmark varetager opgaver efter.

Som konsekvens af forslaget om at samle bestemmelserne om fremtidige refusionssatser, opgørelsesperioder m.v. i den foreslåede nye lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering, foreslås der indsat en henvisning til den foreslåede nye lov i lov om Udbetaling Danmark.

Det foreslås tilføjet som et nyt punktum til den gældende bestemmelse i § 26 i lov om Udbetaling Danmark, at Udbetaling Danmark ved udbetaling af ydelser efter lov om social pension, tillige skal anvende de procentmæssige fordelinger, der er fastsat i § 5 i lovforslaget.

*Til § 31*

Efter de gældende regler i retssikkerhedslovens § 9 c, stk. 7, er det, når der er forløbet 6 år fra tilkendelsen af førtidspension, som udgangspunkt den aktuelle opholdskommune, der fremadrettet finansierer den kommunale andel af førtidspensionen.

Bestemmelsen i retssikkerhedslovens § 9 c, stk. 7, foreslås ændret, således at den tilkendende kommune fremover skal finansiere udgiften til førtidspension i 6 år efter det tidspunkt, hvor førtidspensionisten fraflytter kommunen.

Refusion efter retssikkerhedslovens § 9 c, stk. 2, 4 og 5 vil også efter den foreslåede ændring udskyde refusionen efter stk. 7.

Der henvises til de almindelige bemærkninger afsnit 2.1.2.14. og 2.2.2.

Ændringen vedrørende begyndelsestidspunktet for den 6-årige refusionsperiode skal alene gælde for førtidspensionister, der har fået tilkendt førtidspension den 2. februar 2015 eller senere, jf. den foreslåede overgangsbestemmelse i § 23, stk. 5. For førtidspension tilkendt før den 2. februar 2015 regnes 6 års perioden i § 9 c, stk. 7, i lov om retssikkerhed og administration på det sociale område dog fra det tidspunkt, hvor førtidspensionen er blevet tilkendt.

*Til § 32*

Til nr. 1

Efter gældende regler i lov om social pension afholder kommunen 65 pct. af udgifterne til førtidspension efter lovens § 16, mens staten afholder de resterende 35 pct. af udgifterne.

Som konsekvens af, at førtidspension tilkendt den 1. juli 2014 og senere vil være omfattet af de nye refusionssatser i forslaget til § 5, foreslås det fastsat i lov om social pension, at det er udgifter til førtidspension tilkendt efter lov om social pension før 1. juli 2014, der afholdes af kommunen med 65 pct. og staten med 35 pct.

Til nr. 2

Forslaget er en konsekvens af, at nugældende pensionslovs § 52, stk. 1, 2. og 3. pkt., ved nr. 1 foreslås sammenskrevet til et nyt 2. pkt.

*Til § 33*

Til nr. 1 og 2

Det foreslås, at *stk. 2 og 3*, vedrørende statens refusion til kommunerne for udgifter til kontantydelse, udgår af § 23 i lov om kontantydelse, idet kontantydelsen bliver omfattet af nærværende lovforslag, således at refusionen for denne ydelse skal følge reglerne om refusionstrappen i forslaget til § 5. Samtidig foreslås det, at konsekvensændre henvisningen i stk. 4 til stk. 1 og 2 i til alene at henvise til stk. 1, idet stk. 2 og 3 efter forslaget udgår af § 23.

*Til § 34*

Det foreslås, at *§ 2* i lov nr. 1034 af 17. december 2002 om ændring af lov om aktiv socialpolitik og integrationsloven, ophæves, med den retsvirkning, at kontanthjælpen fra 4. januar 2016 alene kan udbetales bagudbetalt efter reglerne i § 89, stk. 1, 2. pkt. i lov om aktiv socialpolitik. Der henvises til bemærkningerne til afsnit 2.2.6 og den foreslåede § 23, stk. 8.

*Til § 35*

Det foreslås, at loven ikke gælder i Grønland og på Færøerne.

|  |  |
| --- | --- |
| Gældende formulering | Lovforslaget |
|  | Kapitel 5  Ikrafttræden, overgangsregler m.v.  **§ 22.** Loven træder i kraft den 4. januar 2016. |
|  | **§ 23.** Ydelser efter § 3 indgår pr. 4. januar 2016 i opgørelsen efter § 5, stk. 2 og 3, med den refusions- eller medfinansieringssats, der svarer til antallet af berørte kalenderuger med udbetalte ydelser og opgørelse af selvforsørgelse efter § 7 fra den 1. juli 2014, jf. dog stk. 2-4.  *Stk. 2.* § 5 finder anvendelse for ydelser udbetalt til personer, der er visiteret til fleksjob eller tilkendt støtte i form af tilskud til selvstændig virksomhed efter § 3, nr. 8 og 12, den 1. juli 2014 eller senere.  *Stk. 3.* Ydelser efter § 3, nr. 8 og 12, der udbetales til personer, der er visiteret til et fleksjob i perioden den 1. januar 2013 til og med den 30. juni 2014, bliver omfattet af stk. 1 og § 5 fra det tidspunkt, hvor de pågældende den 1. juli 2014 eller senere  1) bliver ansat i et fleksjob, jf. § 70 c i lov om en aktiv beskæftigelsesindsats,  2) bliver revisiteret til fleksjob, jf. § 70 c i lov om en aktiv beskæftigelsesindsats hos samme arbejdsgiver, eller  3) på ny får tilkendt støtte i form af tilskud til selvstændig virksomhed, jf. § 70 g, i lov om en aktiv beskæftigelsesindsats.  *Stk. 4.* § 5 finder anvendelse for førtidspension tilkendt den 1. juli 2014 eller senere.  *Stk. 5.* § 9 c, stk. 7, i lov om retssikkerhed og administration på det sociale område, som affattet ved denne lovs § 31, nr. 1, finder anvendelse for førtidspension tilkendt den 2. februar 2015 eller senere. For førtidspension tilkendt før 2. februar 2015 regnes 6 års perioden i § 9 c, stk. 7, i lov om retssikkerhed og administration på det sociale område fra det tidspunkt, hvor førtidspensionen blev tilkendt.  *Stk. 6.* For ydelser, der er omfattet af § 3, hvor der den 4. januar 2016 eller senere er sket tilbagebetaling af en ydelse omfattet af § 3 for en periode, der ligger forud for lovens ikrafttræden, skal kommunen korrigere refusions- eller medfinansieringsbeløbet efter reglerne gældende før den 4. januar 2016. Kommunen har endvidere ansvaret for, at den tilbagebetalte ydelse indgår i opgørelserne efter §§ 5 og 7.  *Stk. 7.* For ydelser, der er omfattet af § 3, hvor kommunen den 4. januar 2016 eller senere har efterbetalt en ydelse omfattet af § 3 for en periode, der ligger forud for lovens ikrafttræden, skal kommunen korrigere refusions- eller medfinansieringsbeløbet efter reglerne gældende før den 4. januar 2016. Kommunen har endvidere ansvaret for, at den efterbetalte ydelse indgår i opgørelserne efter §§ 5 og 7.  *Stk. 8.* For ydelser, der er omfattet af § 3, nr. 1 og 2, fastsætter beskæftigelsesministeren efter forhandling med KL nærmere regler om, at medfinansiering af udbetalinger, der vedrører perioder før 4. januar 2016 skal være opgjort endeligt efter de hidtil gældende regler senest 30. juni 2016.  *Stk. 9.* Personer, der modtager forudbetalt kontanthjælp for perioden den 1. januar til den 31. januar 2016, jf. § 2 i lov nr. 1034 af 17. december 2002 om ændring af lov om aktiv socialpolitik og integrationsloven, får ret til bagudbetalt kontanthjælp for samme periode til udbetaling i slutningen af januar 2016, jf. § 89, stk. 1, i lov om aktiv socialpolitik. Der skal ikke foretages fradrag i kontanthjælpen efter § 30, stk. 1 og 2, i lov om aktiv socialpolitik for udbetalt hjælp efter 1. pkt.  *Stk. 10.* Udbetaling af den forudbetalte kontanthjælp primo 2016 indgår ikke i beregningen af eller medfører fradrag i andre ydelser udbetalt til kontanthjælpsmodtageren eller dennes ægtefælle eller samlever efter lov om aktiv socialpolitik, lov om social pension, lov om højeste, mellemste, forhøjet almindelig og almindelig førtidspension m.v., lov om individuel boligstøtte, lov om dag-, fritids- og klubtilbud m.v. til børn og unge, lov om børnetilskud og forskudsvis udbetaling af børnebidrag og lov om social service. |
|  | *Midlertidig ordning*  **§ 24.** Styrelsen for Arbejdsmarked og Rekruttering opgør vederlagsfrit efter hver opgørelsesperiode kommunens refusion og medfinansiering som a-conto betaling, hvis [Selskabet] ikke har etableret og idriftsat en funktionsdygtig digital løsning [Løsningen], eller datagrundlaget ikke kan leveres, jf. § 9.  *Stk. 2.* Beskæftigelsesministeren fastsætter efter forhandling med KL nærmere regler om opgørelse og betaling af a-conto bidrag. Der kan herunder fastsættes regler om datakilder, opgørelsesperioder, opgørelsesfrekvens, beregningsmetoder, betalings- og opkrævningstidspunkt, og om anvendelse af kommunens konto i Offentligt Betalingssystem (OBS).  **§ 25.** Kommunerne, arbejdsløshedskasserne, Udbetaling Danmark og vedkommende minister er forpligtet til med virkning fra 4. januar 2016 at opbygge det nødvendige datagrundlag for, at refusion og medfinansiering kan genberegnes korrekt, når [Løsningen] er klar.  *Stk. 2.* Når [Løsningen], jf. § 9, er klar, er kommunen forpligtet til i [Løsningen] at foretage genberegning af kommunens samlede refusion og medfinansiering fra lovens ikrafttræden.  *Stk. 3.* Beskæftigelsesministeren fastsætter efter forhandling med KL nærmere regler om, hvordan og på hvilket grundlag genberegningen skal foretages, om efterregulering af kommunens a-aconto betaling, samt om hvornår genberegningen og efterreguleringen senest skal finde sted. Beskæftigelsesministeren kan efter forhandling med KL endvidere fastsætte regler om, at [Løsningen] kan sættes i pilotdrift for enkelte kommuner, inden [Løsningen] anvendes til opgørelse af refusion og medfinansiering for alle kommuner. |
| **§ 52 o.** Kommunerne skal bidrage til finansieringen af statens udgifter til midlertidig arbejdsmarkedsydelse, jf. § 52 j, stk. 1. Bidraget udgør 70 pct. af udgifterne til midlertidig arbejdsmarkedsydelse. Under deltagelse i tilbud om nytteindsats og virksomhedspraktik efter § 75 m eller uddannelse efter §§ 75 p eller 75 q i lov om en aktiv beskæftigelsesindsats udgør bidraget dog 50 pct. af udgifterne til midlertidig arbejdsmarkedsydelse..  Stk. 2. Kommunen skal dog ikke bidrage til finansieringen af udgifter til midlertidig arbejdsmarkedsydelse, der udbetales under de første 14 dages sygdom, jf. § 52 h, jf. § 62, stk. 3.  **§ 82 a.** Kommunen skal bidrage til finansiering af statens udgifter til dagpenge, jf. §§ 52 a og 52 e og § 55, stk. 1 og 2. Det gælder dog ikke udgifter til dagpenge, der udbetales under de første 14 dages sygdom, jf. § 62, stk. 3.  *Stk. 2.* Bidraget efter stk. 1 omfatter udgifter til personer, som har ophold i kommunen, jf. kapitel 3 i lov om retssikkerhed og administration på det sociale område.  *Stk. 3.* Bidraget efter stk. 1 udgør 70 pct. af udgifterne til dagpenge. Under deltagelse i tilbud efter § 32, stk. 1, nr. 1, § 33 a og kapitel 11 i lov om en aktiv beskæftigelsesindsats udgør bidraget dog 50 pct. af udgifterne til dagpenge.  *Stk. 4.* Kommunen bidrager ikke til finansieringen af dagpenge, der er udbetalt for de sammenlagt første 4 uger efter indplaceringen i en dagpengeperiode, jf. §§ 53 og 54. Perioden opgøres på grundlag af uger, hvori der er udbetalt dagpenge.  *Stk. 5.* Udgifterne til dagpenge opgøres før skat, men efter fradrag for ATP-bidrag, jf. kapitel 12 a.  *Stk. 6.* Beskæftigelsesministeren fastsætter efter forhandling med Beskæftigelsesrådet nærmere regler om administrationen af stk. 1-5, herunder om kommunernes og arbejdsløshedskassernes opgaver i forbindelse hermed, samt om betingelser og dokumentation for beregningen af kommunens finansieringsbidrag. Ministeren for børn, ligestilling, integration og sociale forhold fastsætter efter forhandling med beskæftigelsesministeren efter dennes forhandling med Beskæftigelsesrådet nærmere regler om regnskab og revision vedrørende bidrag efter stk. 1-5. | Kapitel 6  Ændringer i anden lovgivning  **§ 26.** I lov om arbejdsløshedsforsikring m.v., jf. lovbekendtgørelse nr. 348 af 8. april 2014, som ændret ved § 5 i lov nr. 720 af 25. juni 2014, § 6 i lov nr. 722 af 25. juni 2014, § 64 i lov nr. 1482 af 23. december 2014, § 2 i lov nr. 1486 af 23. december 2014 og § 4 i lov nr. 1531 af 25. december 2014, foretages følgende ændringer:   1. *§ 52 o* og *82 a* ophæves. |
| **§ 52 p.** For medlemmer, som modtager midlertidig arbejdsmarkedsydelse, indbetales et bidrag til Arbejdsmarkedets Tillægspension, der udgør det dobbelte af det bidrag, der er fastsat efter § 15, stk. 1, sammenholdt med § 2 a, i lov om Arbejdsmarkedets Tillægspension, jf. dog stk. 3-5.  *Stk. 2*. – 7…. | **2.** *§ 52 p, stk. 1,* affattes således:  »For medlemmer, der modtager midlertidig arbejdsmarkedsydelse, indbetales der, jf. § 2 a i lov om Arbejdsmarkedets Tillægspension, et bidrag til Arbejdsmarkedets Tillægspension, der udgør det dobbelte af det bidrag, der er fastsat efter § 15, stk. 1, i lov om Arbejdsmarkedets Tillægspension.« |
| **§ 52 p**. …  *Stk. 3.* Stk. 3. Modtageren af midlertidig arbejdsmarkedsydelse betaler 1/3 af ATP-bidraget, arbejdsløshedskassen betaler  1/3, og private arbejdsgivere, der er registreret efter merværdiafgiftsloven (momsloven) eller lov om afgift af lønsum m.v., betaler 1/3, når kommunen ikke bidrager til finansieringen, jf. § 52 o, stk. 2, eller bidrager til finansieringen af den midlertidige arbejdsmarkedsydelse med 70 pct. af udgiften til den midlertidige arbejdsmarkedsydelse, jf. § 52 o, stk. 1, 2. pkt.  *Stk. 4.* Modtageren af midlertidig arbejdsmarkedsydelse betaler 1/3 af ATP-bidraget, og staten betaler 2/3 af bidraget, når kommunen bidrager til finansieringen af den midlertidige arbejdsmarkedsydelse med 50 pct. af udgiften til den midlertidige arbejdsmarkedsydelse, jf. § 52 o, 3. pkt. | **3.** *§ 52 p, stk. 3 og 4,* affattes således:  »*Stk. 3.* ATP-bidraget efter stk. 1 betales af modtageren af midlertidig arbejdsmarkedsydelse med 1/3, arbejdsløshedskassen med 1/3 og arbejdsgivere, som er omfattet af § 85 c, stk. 12, med 1/3, jf. dog stk. 4.  *Stk. 4.* ATP-bidraget efter stk. 1 betales af modtageren af midlertidig arbejdsmarkedsydelse med 1/3 og af staten med 2/3, når modtageren deltager i tilbud om nytteindsats og virksomhedspraktik efter § 75 m eller uddannelse efter §§ 75 p eller 75 q i lov om en aktiv beskæftigelsesindsats.« |
| **§ 85 c.** For medlemmer, som modtager dagpenge efter loven eller dagpenge efter artikel 64 eller 65 i forordning (EF) nr. 883/2004 om koordinering af de sociale sikringsordninger, indbetales et bidrag, der udgør det dobbelte af det bidrag, der er fastsat efter § 15, stk. 1, sammenholdt med § 2 a i lov om Arbejdsmarkedets Tillægspension, jf. dog stk. 3-6.  *Stk. 2-19. …* | **4.** *§ 85 c, stk. 1,* affattes således:  »For medlemmer, som modtager dagpenge efter loven eller dagpenge efter artikel 64 eller 65 i forordning (EF) nr. 883/2004 om koordinering af de sociale sikringsordninger, indbetales der, jf. § 2 a i lov om Arbejdsmarkedets Tillægspension, et bidrag til Arbejdsmarkedets Tillægspension, der udgør det dobbelte af det bidrag, der er fastsat efter § 15, stk. 1, i lov om Arbejdsmarkedets Tillægspension.« |
| **§ 85 c.** …  *Stk. 2. …*  *Stk. 3.* ATP-bidraget for dagpengemodtagere betales af dagpengemodtageren med 1/3, arbejdsløshedskassen med 1/3 og arbejdsgivere omfattet af stk. 12 med 1/3,  1) hvor kommunen bidrager til finansieringen af dagpenge med 70 pct. af dagpengeudgiften, jf. § 82 a, stk. 3, 1. pkt., jf. dog stk. 5, eller  2) hvor kommunen ikke bidrager til finansieringen af dagpenge, jf. § 82 a, stk. 1, 2. pkt., og stk. 4.  *Stk. 4- 19. …* | **5.** *§ 85 c, stk. 3,* affattes således:  »*Stk. 3.* ATP-bidraget efter stk. 1 for dagpengemodtagere betales af dagpengemodtageren med 1/3, arbejdsløshedskassen med 1/3 og arbejdsgivere, som er omfattet af stk. 12, med 1/3, jf. dog stk. 5.« |
| **§ 85 c.** …  *Stk. 2.- 4 …*  *Stk. 5.* ATP-bidraget for dagpengemodtagere betales af dagpengemodtageren med 1/3 og statskassen med 2/3, når  1) kommunen bidrager til finansieringen af dagpenge med 50 pct. af dagpengeudgiften, jf. § 82 a, stk. 3, 2. pkt.,  2) dagpengemodtageren deltager i jobrettet uddannelse efter kapitel 8 a i lov om en aktiv beskæftigelsesindsats eller  3) dagpengemodtageren deltager i øvrige tilbud efter kapitel 10 i lov om en aktiv beskæftigelsesindsats.  *Stk. 6. – 19. …* | **6.** *§ 85 c, stk. 5,* affattes således:  *»Stk. 5.* ATP-bidraget efter stk. 1 for dagpengemodtagere betales af dagpengemodtageren med 1/3 og af staten med 2/3, når dagpengemodtageren deltager i  1) selvvalgt uddannelse efter kapitel 8 a i lov om en aktiv beskæftigelsesindsats, eller  2) tilbud efter kapitel 10 eller 11 i lov om en aktiv beskæftigelsesindsats.« |
| § 100. Staten refunderer 30 pct. af kommunens udgifter til hjælp efter kapitel 4, jf. dog stk. 2. Dog refunderer staten 50 pct. for personer, herunder personer under revalidering eller forrevalidering efter kapitel 6, der deltager i tilbud efter § 32, stk. 1, nr. 1, og kapitel 11 i lov om en aktiv beskæftigelsesindsats.  Stk. 2. Staten refunderer 50 pct. af kommunens udgifter til hjælp efter kapitel 4 for personer, som er omfattet af et integrationsprogram efter integrationsloven.  Stk. 3. Kommunen modtager ingen refusion fra det tidspunkt, hvor personen har ret og pligt til tilbud efter reglerne i kapitel 17 i lov om en aktiv beskæftigelsesindsats, og indtil tilbud påbegyndes, jf. dog stk. 6.  Stk. 4. Beskæftigelsesministeren kan fastsætte nærmere regler om, hvornår kommunen opfylder betingelserne for at få 50 pct. refusion efter stk. 1, herunder om, hvilken dokumentation kommunen skal fremlægge. | **§ 27.** I lov om aktiv socialpolitik, jf. lovbekendtgørelse nr.1193 af 13. november 2014, som ændret ved lov nr. 1367 af 16. december 2014, § 61 i lov nr. 1482 af 23. december 2014, § 3 i lov nr. 1486 af 23. december 2014, § 2 i lov nr. 1487 af 23. december 2014, lov nr. 1521 af 27. december 2014, § 1 i lov nr. 1522 af 27. december 2014 og lov nr. 53 af 27. januar 2015, foretages følgende ændringer:   1. I *§ 100* ophæves stk. 1-3.   Stk. 4 bliver herefter stk. 1. |
| § 103. Staten refunderer 30 pct. af kommunens udgifter til revalideringsydelse efter § 51, stk. 2, og § 52. Dog refunderer staten 50 pct. for personer, der deltager i tilbud efter § 32, stk. 1, nr. 1, i lov om en aktiv beskæftigelsesindsats, og 65 pct. for personer, der deltager i tilbud efter kapitel 11 i lov om en aktiv beskæftigelsesindsats.  Stk. 2. Staten refunderer 50 pct. af kommunens udgifter til boligtilskud til revalidender og forrevalidender med nedsat fysisk eller psykisk funktionsevne samt støtte til etablering af selvstændig virksomhed, jf. §§ 64, 64 a og 65.  Stk. 3. Beskæftigelsesministeren kan fastsætte nærmere regler om, hvornår kommunen opfylder betingelserne for at få 50 pct. og 65 pct. refusion, herunder om, hvilken dokumentation kommunen skal fremlægge.  § 103 a. Staten refunderer 30 pct. af kommunens udgifter til ressourceforløbsydelse efter § 68, jf. dog stk. 2 og 3.  Stk. 2. Staten refunderer 50 pct. af kommunens udgifter til ressourceforløbsydelse for personer, der deltager i tilbud efter § 32, stk. 1, nr. 1, og kapitel 11 i lov om en aktiv beskæftigelsesindsats.  Stk. 3. Staten refunderer 50 pct. af kommunens udgifter til ressourceforløbsydelse efter kapitel 6 a for personer, som er omfattet af et integrationsprogram efter integrationsloven.  Stk. 4. Beskæftigelsesministeren kan fastsætte nærmere regler om, hvornår kommunen opfylder betingelserne for at få 50 pct. refusion af kommunens udgifter til ressourceforløbsydelse efter stk. 2 og 3, herunder om, hvilken dokumentation kommunen skal fremlægge.  § 103 b. Staten refunderer 30 pct. af kommunens udgifter til ressourceforløbsydelse efter § 69 j og § 69 k, stk. 4, til personer i jobafklaringsforløb efter kapitel 12 b i lov om en aktiv beskæftigelsesindsats, jf. dog stk. 2 og 3.  Stk. 2. Staten refunderer 50 pct. af kommunens udgifter til ressourceforløbsydelse til personer i jobafklaringsforløb for de personer, der deltager i tilbud efter § 32, stk. 1, nr. 1, og kapitel 11 i lov om en aktiv beskæftigelsesindsats.  Stk. 3. Der ydes refusion efter stk. 1 og 2 til og med 52. uge regnet fra den første sygedag i det aktuelle sygefravær. Kommunen afholder 100 pct. af udgifterne til ressourceforløbsydelse til personer i jobafklaringsforløb efter 52. uge regnet fra den første sygedag i det aktuelle sygefravær og ansættelsesforhold, jf. § 62 i lov om sygedagpenge.  Stk. 4. Beskæftigelsesministeren kan fastsætte nærmere regler om, hvornår kommunen opfylder betingelserne for at få 50 pct. refusion af kommunens udgifter til ressourceforløbsydelse efter stk. 2, herunder om, hvilken dokumentation kommunen skal fremlægge. | 1. *§§ 103-103 b* ophæves. |
| § 104. Staten refunderer 30 pct. af kommunens udgifter til ledighedsydelse efter § 74 a, stk. 2 og 3, § 74 e, § 74 f og § 74 h. Dog refunderer staten 50 pct. for personer, der deltager i tilbud efter kapitel 11 i lov om en aktiv beskæftigelsesindsats. Kommunen afholder dog fuldt ud udgifterne til ledighedsydelse til personer, der har modtaget ledighedsydelse i sammenlagt 18 måneder inden for 24 måneder. Hvis personen efterfølgende har været i fleksjob i en periode på 9 måneder inden for 18 måneder, genoptages refusionen.  Stk. 2. Beskæftigelsesministeren kan fastsætte nærmere regler om, hvornår kommunen opfylder betingelserne for at få 50 pct. refusion efter stk. 1, herunder om, hvilken dokumentation kommunen skal fremlægge. | 1. I *§ 104, stk. 1, 1. pkt.*, indsættes efter »§ 74 h«: »til personer, der er visiteret til et fleksjob før den 1. juli 2014, og som ikke efterfølgende er blevet omfattet af § 23, stk. 3, i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering«. |
| **§ 6.** Kommunen udbetaler sygedagpenge under sygefravær. Dog udbetaler arbejdsgiveren sygedagpenge til ansatte ved sygefravær i 30 kalenderdage fra første fraværsdag, jf. § 30.  *Stk. 2. …* | **§ 28.** I lov om sygedagpenge, jf. lovbekendtgørelse nr. 43 af 23. januar 2015, foretages følgende ændringer:   1. I *§ 6, stk. 1,* ændres », jf. § 30« til: »jf. kapitel 10«. |
| Kapitel 24  *Finansiering* | 1. *Overskriften* til kapitel 24 affattes således*:*   »*Arbejdsgiverens finansiering«*. |
| **§ 61**. Arbejdsgiveren afholder udgifterne til sygedagpenge i de første 30 kalenderdage af en fraværsperiode under sygdom, jf. dog § 62, stk. 1. | 1. *§ 61* affattes således:   »**§ 61.** Arbejdsgiveren afholder udgifterne til sygedagpenge efter kapitel 10. Det gælder dog ikke, i det omfang arbejdsgiveren har ret til refusion fra kommunen.« |
| **§ 62.** Staten afholder 100 pct. af kommunens udgifter til sygedagpenge i de første 4 uger af en fraværsperiode under sygdom, jf. § 61.  *Stk. 2.* Staten afholder 50 pct. af kommunens udgifter til sygedagpenge fra og med 5. uge og til og med 8. uge regnet fra 1. sygedag i det aktuelle sygefravær og ansættelsesforhold.  *Stk. 3.* Staten afholder 30 pct. af kommunens udgifter til sygedagpenge fra og med 9. uge og til og med 52. uge regnet fra første sygedag i det aktuelle sygefravær og ansættelsesforhold, jf. dog stk. 4 og 5.  *Stk. 4.* Er den sygemeldte i den periode, der er nævnt i stk. 3, vendt gradvis tilbage i arbejde, afholder staten 50 pct. af kommunens udgifter til sygedagpenge fra det tidspunkt, hvor den sygemeldte påbegynder arbejdet gradvist.  *Stk. 5.* Deltager den sygemeldte i den periode, der er nævnt i stk. 3, i tilbud efter § 32, stk. 1, nr. 1, i lov om en aktiv beskæftigelsesindsats eller i tilbud efter kapitel 11 og kapitel 12 i lov om en aktiv beskæftigelsesindsats, afholder staten 50 pct. af kommunens udgifter fra det tidspunkt, hvor den sygemeldte påbegynder tilbud.  *Stk. 6.* Kommunen afholder 100 pct. af udgifterne til sygedagpenge efter 52. uge.  *Stk. 7.* Staten afholder 50 pct. af kommunens udgifter til sygedagpenge efter § 53, stk. 2, nr. 3, i op til 13 uger regnet fra det tidspunkt, hvor kommunen får oplyst, at der ikke kan ske gradvis tilbagevenden til arbejdet.  *Stk. 8.* Beskæftigelsesministeren kan fastsætte nærmere regler for, hvornår kommunerne opfylder betingelserne for at få 50 pct. refusion efter stk. 4-5.  **§ 63.** Staten yder forskudsrefusion af en kommunes refusionsberettigede udgifter efter denne lov. | 1. *§§ 62* og *63* ophæves. |
| **§ 75 x.** Staten refunderer kommunens udgifter til tilbud og jobrotation efter §§ 75 m-75 q og udgifter til befordringsgodtgørelse efter § 75 t efter de regler, der gælder for personer omfattet af § 2, nr. 1, i kapitel 23, dog således at udgifterne til tilbud efter §§ 75 p og 75 q ikke omfattes af rådighedsbeløbet i § 118. | **§ 29.** I lov om en aktiv beskæftigelsesindsats, jf. lovbekendtgørelse 990 af 12. september 2014, som ændret ved § 2 i lov nr. 720 af 25. juni 2014, § 1 i lov nr. 1486 af 23. december 2014 og § 1 i lov nr. 1487 af 23. december 2014, foretages følgende ændringer:  **1.** *§ 75 x, stk. 1*, affattes således:  »§ 75 x. Staten refunderer kommunens udgifter til vejledning og opkvalificering, virksomhedspraktik, nytteindsats og jobrotation efter § 75 m og §§ 75 o-75 q og udgifter til befordringsgodtgørelse efter § 75 t efter de regler, der gælder for personer omfattet af § 2, nr. 1, i kapitel 23, dog således at udgifterne til tilbud efter §§ 75 p og 75 q ikke omfattes af rådighedsbeløbet i § 118.« |
|  | **2.** I *§ 75 x* indsættes som stk. 2:  »*Stk. 2*. Kommunens udgifter til tilbud om ansættelse med løntilskud efter § 75 m og § 75 n refunderes efter reglerne i lov om kommunernes finansiering af visse offentlige ydelser og om digital løsning til brug for opgørelse af refusion og medfinansiering. udbetalt af kommunerne, Udbetaling Danmark og arbejdsløshedskasserne « |
| **§ 109.** Arbejdsløshedskassen træffer afgørelse om og udbetaler befordringsgodtgørelse efter kapitel 15 bortset fra § 82, stk. 4, til personer, der er omfattet af § 2, nr. 1.  *Stk. 2.* Kommunen skal bidrage til finansiering af statens udgifter til befordringsgodtgørelse efter denne lovs § 82, jf. § 79, stk. 1, i lov om arbejdsløshedsforsikring m.v. Reglerne i § 82 a, stk. 2, 5 og 6, i lov om arbejdsløshedsforsikring m.v. finder tilsvarende anvendelse.  *Stk. 3.* Kommunens bidrag efter stk. 2 udgør 50 pct. af statens udgifter. | **3.** *§ 109, stk. 2, 2. pkt.*, affattes således:  »Reglerne i § 4 i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering og regler udstedt i medfør af § 5, stk. 4, i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering finder tilsvarende anvendelse for kommunernes udgifter til befordringsgodtgørelse efter § 82.« |
| **§ 120.** Staten refunderer 50 pct. af en kommunes udgifter for personer, der er omfattet af § 2, når udgiften angår  1) løntilskud efter kapitel 12, jf. dog § 121,  2) hjælpemidler efter §§ 76 og 77, jf. dog § 118, stk. 1, nr. 2, og § 119, stk. 1, nr. 2, og  3) befordringsgodtgørelse efter § 82.  *Stk. 2.* Staten refunderer 50 pct. af en kommunes udgifter til mentorstøtte efter kapitel 9 b til personer, der er omfattet af § 2, nr. 11 og 14. | **4.** *§ 120, stk. 1, nr. 1*, ophæves.  Nr. 2 og 3 bliver herefter nr. 1 og 2. |
| **§ 121.** Staten refunderer 65 pct. af en kommunes udgifter til løntilskud efter kapitel 12 for personer, der er omfattet af § 2, nr. 4. | **5.** I *§ 121* ændres »65 pct.« til: »50 pct.« og »§ 2, nr. 4« til: »§ 2, nr. 6«. |
| § 122. Staten refunderer 65 pct. af en kommunes udgifter til  1) fleksløntilskud efter § 70 f,  2) tilskud til selvstændigt erhvervsdrivende efter § 70 g,  3) tilskud til fleksjob efter § 71 og  4) tilskud til selvstændigt erhvervsdrivende efter § 75.  Stk. 2. Staten refunderer 50 pct. af en kommunes udgifter efter § 74. | **6.** I *§ 122, stk. 1,* ændres »Staten refunderer« til: »For fleksjob og støtte i form af tilskud til selvstændigt erhvervsdrivende, hvor visitation til fleksjob eller tilkendelsen af støtte til selvstændig virksomhed er sket før den 1. juli 2014, og som ikke er blevet omfattet af bestemmelserne i § 23, stk. 3, i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering, refunderer staten«. |
| **§ 26.** Ved Udbetaling Danmarks udbetaling af kontante ydelser og økonomiske tilskud opkræver Udbetaling Danmark kommunernes og statens andel af ydelserne og tilskuddene direkte fra kommunerne og staten, jf. § 27, efter de procentmæssige fordelinger, der er fastsat i de i § 1 nævnte love.  *Stk. 2. …* | **§ 30.** I lov om Udbetaling Danmark, som ændret ved § 1 i lov nr. 494 af 21. maj 2013 og § 12 i lov nr. 552 af 6. juni 2014, foretages følgende ændring:   1. I *§ 26, stk. 1,* indsættes som *2. pkt.:*   »Ved udbetaling af ydelser efter lov om social pension anvendes tillige de procentmæssige fordelinger, der er fastsat i § 5 i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering.« |
| **§ 9 c. …**  …  *Stk. 7.* Opholdskommunens udgifter til førtidspension efter kapitel 3 og § 52, stk. 1, i lov om social pension, refunderes af den kommune, der var pensionistens opholdskommune på tilkendelsestidspunktet, i op til 6 år fra det tidspunkt, hvor pensionisten blev tilkendt førtidspensionen. Refusion efter stk. 2, 4 og 5 udskyder retten til refusion efter 1. pkt.  *Stk. 8. …* | **§ 31.** I lov om retssikkerhed og administration på det sociale område, jf. lovbekendtgørelse nr. 1019 af 23. september 2014, som ændret ved § 7 i lov nr. 1486 af 23. december 2014, foretages følgende ændring:   1. I *§ 9 c, stk. 7, 1. pkt.*,indsættes efter »lov om social pension,«: »samt § 5 i lov om kommunernes finansiering af visse offentlige ydelser udbetalt af kommunerne, Udbetaling Danmark og arbejdsløshedskasserne og om digital løsning til brug for opgørelse af refusion og medfinansiering,« og »blev tilkendt førtidspensionen.« ændres til: »er fraflyttet tilkendelseskommunen.« |
| **§ 52.** Staten afholder udgifterne til pension efter § 12 og kapitel 2 a. Kommunen afholder 65 pct. af udgifterne til pension efter § 16. …  *Stk. 2….* | **§ 32.** I lov om social pension, jf. lovbekendtgørelse nr. 10 af 12. januar 2015, foretages følgende ændringer:  **1.** *§ 52, stk. 1, 2. pkt.*,affattes således:  »Udgifterne til førtidspension tilkendt efter lov om social pension før 1. juli 2014 afholdes af kommunen med 65 pct. og staten med 35 pct.« |
| **§ 52**. **…** Staten afholder de resterende 35 pct. af udgifterne. …- | 1. *§ 52, stk. 1, 3. pkt.*,ophæves. |
| **§ 23.** Kommunen afholder endeligt udgifterne til vejledning, sagsbehandling, opfølgning og til administration i øvrigt.  *Stk. 2.* Staten refunderer 30 pct. af kommunens udgifter til kontantydelse. Dog refunderer staten 50 pct. for personer, der deltager i tilbud om virksomhedspraktik eller nytteindsats efter kapitel 13 e i lov om en aktiv beskæftigelsesindsats.  *Stk. 3.* Beskæftigelsesministeren kan fastsætte nærmere regler om, hvornår kommunen opfylder betingelserne for at få 50 pct. refusion efter stk. 2, herunder om, hvilken dokumentation kommunen skal fremlægge.  *Stk. 4.* Beskæftigelsesministeren fastsætter nærmere regler om udbetaling, administration, regnskab, revision og tilsyn m.v. for refusionen efter stk. 1 og 2, og kan herunder bestemme, at administrationen og udbetalingen til kommunerne kan varetages af en anden offentlig myndighed. | **§ 33.** I lov nr. LF 111 om kontantydelse, foretages følgende ændring:  **1.** I *§ 23* udgår stk. 2 og 3.  Stk. 4 bliver herefter stk. 2. |
| **§ 23,** *stk. 1-2. …*  *Stk. 4.* Beskæftigelsesministeren fastsætter nærmere regler om udbetaling, administration, regnskab, revision og tilsyn m.v. for refusionen efter stk. 1 og 2, og kan herunder bestemme, at administrationen og udbetalingen til kommunerne kan varetages af en anden offentlig myndighed. | **2.** I *§ 23, stk. 4,* ændres »stk. 1 og 2,« til: »stk. 1,«. |
| **§ 2**  I lov nr. 438 af 10. juni 2002 om ændring af lov om aktiv socialpolitik, integrationsloven, lov om fleksydelse og lov om retssikkerhed og administration på det sociale område m.fl. love. (Bagudbetaling af kontanthjælp m.v., ændring af reglerne om ledighedsydelse, indførelse af bemyndigelse vedrørende personer fra Færøerne og Grønland på døgninstitutioner m.v., ændring af reglerne om fleksydelse og om lægers honorering i koordinationsudvalg) foretages følgende ændringer:  **1.** I § 7, stk. 2, indsættes efter »2003«: », jf. dog stk. 5 og 6«.  **2.** § 7, stk. 5 og 6, affattes således:  *»Stk. 5.* § 1, nr. 1-11, 21-23 og 27, samt § 2 gælder ikke for personer, der modtager introduktionsydelse, starthjælp eller kontanthjælp ved lovens ikrafttræden. Disse bevarer retten til hjælp efter de hidtil gældende regler, indtil udbetalingen har været afbrudt i mindst 1 måned. Ønsker disse personer efterfølgende at modtage hjælp som følge af ændring i deres forhold, vil de være omfattet af de ændrede regler.  *Stk. 6.* Kommunen kan træffe beslutning om, at en person, der har ansøgt om eller får forudbetalt hjælp, overgår fra forudbetalt hjælp til bagudbetalt hjælp, hvis den pågældendes ægtefælle modtager bagudbetalt hjælp. Tilsvarende gælder samlevende, hvis beregningen af kontanthjælp er afhængig af ægtefællens eller samleverens forhold.« | **§ 34.** I lov nr. 1034 af 17. december 2002 om ændring af lov om aktiv socialpolitik og integrationsloven foretages følgende ændringer:  **1.** *§ 2* ophæves. |
|  | **§ 35.** Loven gælder ikke for Grønland og Færøerne. |